IP/09/344 Brüssel, 3. märts 2009Viis juhtivat kõrgtehnoloogiaettevõtet lubab suurendada naissoost IT-spetsialistide osakaaluPraeguse ülemaailmse finantskriisi tingimustes on info- ja sidetehnoloogiavaldkonna, sealhulgas telekommunikatsiooni- ja internetisektoriga seotud töökohad kindla majanduskasvu allikas ja oluline vahend majanduse elavdamiseks. Siiski sõltub Euroopa Ühenduse konkurentsivõime eelkõige kõrgtehnoloogiasektori spetsialistide, sealhulgas naiste tööturule kaasamisest ja tööturul hoidmisest. Samal ajal kui 2010. aastaks ennustatakse umbes 300 000 kvalifitseeritud inseneri puudujääki, tuleb viie meessoost IT-spetsialisti kohta alla ühe naisspetsialisti. Vastukaaluks julgustas Euroopa Komisjon 2007. aastal telekommunikatsiooni- ja internetiettevõtteid palkama rohkem IT-oskustega naisi. Selle tulemusena allkirjastavad viis juhtivat info- ja sidetehnoloogiaettevõtet täna dokumendi „Euroopa parimate tavade juhend naiste rolli suurendamise kohta info- ja sidetehnoloogia valdkonnas”. Juhendi allkirjastanud firmad võtavad endale kohustuse astuda täiendavaid samme selleks, et suurendada naiste huvi tehnoloogiavaldkonna töökohtade vastu ning parandada ja edendada naissoost IT-spetsialistide potentsiaali kõnealuses sektoris. „Parimate tavade juhendi allkirjastamine on esimene samm, et tekitada noortes naistes huvi kõrgtehnoloogiasektori töökohtade vastu ning suurendada naisspetsialistide arvu info- ja sidetehnoloogia valdkonnas. Õnnitlen neid ettevõtteid, kel on täna julgust ja usku järgida seda juhendit, mis rikastab info- ja sidetehnoloogiasektorit, muutes selle naistesõbralikumaks,” märkis ELi infoühiskonna volinik Viviane Reding. „Siiski hakkab info- ja sidetehnoloogiasektor alles praegu aru saama kõnealuse probleemi tegelikust ulatusest ning sellest, kuivõrd oluline on naiste kaasamine ja Euroopat ähvardava kvalifitseeritud töötajate puudujäägi leevendamine. Belgia info- ja sidetehnoloogiasektor vajab täiendavalt 10 100 kvalifitseeritud töötajat, Poola 18 3000, Itaalia 2800, Prantsusmaa 4300, Hispaania 41 800 ja Saksamaa koguni 87 800 uut IT-spetsialisti. Kutsun ka teisi info- ja sidetehnoloogiaettevõtteid üles järgima kõnealust algatust ja allkirjastama info- ja sidetehnoloogia valdkonnas töötavaid naisi käsitlev juhend hiljemalt käesoleva aasta lõpuks.” Täna on volinik Reding olnud tunnistajaks dokumendi „Euroopa parimate tavade juhend naiste rolli suurendamise kohta info- ja sidetehnoloogia valdkonnas” allakirjastamisele viie Euroopas tegutseva ja rahvusvahelise ettevõtte – ALCATEL-LUCENT, IMEC, ORANGE-FRANCE TELECOM GROUP, MICROSOFT ja MOTOROLA – esindaja poolt. See on volinik Redingi poolt 2008. aasta rahvusvahelisel naistepäeval info- ja sidetehnoloogiatööstusega algatatud läbirääkimiste tulemus (IP/08/392).Juhendi eesmärk on äratada nii koolis kui ka ülikoolis õppivates tütarlastes huvi kõrgtehnoloogiasektori vastu ning jätkuvalt kaasata ja edutada kõnealuses sektoris töötavaid naisi järgmiste algatuste abil:tütarlaste arvutiklubide loomine, mis võimaldaks tütarlastel veebilehtede loomise, muusika miksimise või võrguajakirjade kujundamise abil arendada oma IT-alaseid oskusi; juhendi allkirjastanud ettevõtted IMEC, Motorola, Orange ja Microsoft on osalenud nii tütarlaste arvutiklubide loomisel kui ka suviste tehnoloogialaagrite korraldamisel. Selliseid klubisid leidub ka Ühendkuningriigis ja Saksamaal (vt United Kingdom ja Germany); emapuhkuseaegsed mentoriprogrammid, näiteks Motorola korraldatavad kursused, mis aitavad lapsehoolduspuhkusel viibivatel naistel hoida end kursis värskeimate uudistega tehnoloogiavaldkonnas; praktiline abi pere- ja tööelu tasakaalustamisel. Nii pakub IMEC juba praegu paindlikku tööaega ja kodus töötamise võimalust; naiste info- ja sidetehnoloogiafoorumid ja -võrgud, mis aitavad tööd leida ning pakuvad nõuandeid ja juhendamisvõimalust. Alcatel Lucent pakub vastavate eeldustega naistele karjäärinõustamist, mis aitab neil ametiredelil kiiremini edasi jõuda. Ka Microsoft ja Motorola on täies mahus rakendanud naisjuhtide arvu suurendavaid programme; erinevatel tasemetel töötavate naissoost IT-spetsialistide töölevõtmise ja edutamisega seotud eesmärkide seadmine ja nende eesmärkide täitmise jälgimine. Orange, üks juhendile allakirjutanud ettevõtetest, suurendab tööle võetavate naiste arvu sel viisil, et avalduste vastuvõtmine vabale töökohale lõpetatakse alles siis, kui konkursil osalejate hulgas on vähemalt üks naine. Euroopa Komisjon jälgib tähelepanelikult kõnealuse juhendi rakendamist ja hindab aasta möödudes selle täitmist. „Selliste parimate tavadega peaksid kaasnema kindlad eesmärgid. Üheks käepäraseks võimaluseks on suurendada naiste osakaalu side- ja tehnoloogiaettevõtete juhatustes,” ütles volinik Reding. „Praegu on 116 juhtiva info- ja sidetehnoloogiaettevõtte juhatuse liikmete hulgas vaid 7% naisi. Seepärast seadkem endale eesmärk seda arvu aastaks 2015 kahekordistada.” Taust:2007. aastal algatas volinik Reding Euroopa naiste info- ja sidetehnoloogiaalase potentsiaali teadvustamiseks töövarju projekti (IP/07/305), milles nüüd on võimalik osaleda igal aastal. Töövarju päeval saadavad tütarlapsed info- ja sidetehnoloogiasektori edukat naistöötajat (inseneri, juhti või poliitikut) tavapärasel tööpäeval, kohtuvad nii mees- kui ka naissoost IT-ekspertidega ning saavad ettekujutuse sellest, kuidas oleks töötada info- ja sidetehnoloogia valdkonnas. 2008. aastal osales töövarju projektis üle 100 tütarlapse (IP/08/392). 2008 aasta oktoobris Deauville’is toimunud majandus- ja ühiskonnateemalise naistefoorumi ülemaailmsel kokkutulekul kohtus volinik Reding teiste poliitikas ja tööstuses tegevate naisjuhtidega, kutsudes üles suurendama info- ja sidetehnoloogiaalast kvalifikatsiooni omavate naiste hulka (MEMO/08/631).Dokumendi „Parimate tavade juhend naiste rolli suurendamise kohta info- ja sidetehnoloogia valdkonnas” tänane allkirjastamine toimus samaaegselt konverentsiga „Cyberellas are IT!” („Naised on IT tulevik!”). Euroopa koolides levitatakse videolõiku „ICT is wicked” („IT on äge”), mida on võimalik näha ka Internetis: http://212.68.215.195/europa/shadowingday09.wmvTäiendavat teavet saab aadressil www.ec.europa.eu/itgirls.