IP/09/665 Brussels, 29 April 2009Modernizarea finanțării cercetării în UE, pe calea cea bunăComisia Europeană a prezentat astăzi un raport de evaluare referitor la primii doi ani de derulare a celui de-al șaptelea Program cadru al UE pentru C&D (PC7), care va dura până în 2013. Cel mai mare program de finanțare din domeniul C&D lansat vreodată de UE, cu un buget de 54 de miliarde EUR pentru o durată de 7 ani, se dovedește a fi în măsură să răspundă necesităților economice și societale din UE. Structura și noile sale instrumente sprijină UE în confruntarea cu dificultățile sale. Domenii prioritare, precum mediul, energia sau nanotehnologiile, contribuie la construirea unei economii sustenabile, cu emisii scăzute de carbon, în care platformele tehnologice industriale asistă la definirea temelor care răspund nevoilor pe termen lung ale întreprinderilor. Consiliul European pentru Cercetare îi susține pe cei mai buni cercetători ai noștri în concurența globală pentru excelență științifică. Inițiativele tehnologice comune reprezintă noi întreprinderi publice-private la o scară tehnologică și financiară fără precedent. PC7 constituie un atu puternic în lupta purtată de UE împotriva crizei actuale, dispunând de un buget care crește anual cu 13% până în 2013. Raportul reliefează elemente din PC7 care rămân încă de soluționat, cum ar fi mobilizarea noilor state membre, participarea IMM-urilor și simplificarea administrativă. Comisarul european pentru știință și cercetare, Janez Potočnik, a declarat: „Criza economică reprezintă o bună metodă de verificare a programelor noastre în termeni reali. Mă bucur să constat că PC7 trece acest test.. el injectează bani proaspeți în susținerea cercetării, dublând aproape bugetul anual din perioada 2007-2013 și are rolul de a stimula statele membre și întreprinderile să procedeze la fel. PC7 este unul din instrumentele cheie ale UE, menit să pregătească redresarea în urma crizei și relansarea prin soluții mai ecologice și mai inteligente.”Cerere neîngrădită de fonduri UE și o lansare reușită a unor noi instrumente în domeniul C&D În primii doi ani s-au primit 25 000 de propuneri, care au ajuns la faza de evaluare finală, din care au fost selectate 5 500 pentru acordarea de granturi în valoare totală de aproximativ 10 miliarde de EUR. Noul Consiliu European de Cercetare a înregistrat un nivel ridicat al cererii, primind circa 11 000 de proiecte în urma primelor sale cereri de propuneri. S-au oferit peste 600 de granturi cercetărilor cu rezultate deosebite din UE. Răspunzând necesităților întreprinderilor legate de dezvoltarea tehnologică strategică, s-au lansat cinci parteneriate publice-private. Noua Facilitate de finanțare cu partajarea riscului (RSFF), gestionată în colaborare cu BEI, a aprobat împrumuturi în valoare de 2 miliarde de EUR pentru sprijinirea proiectelor cu risc ridicat din domeniul C&D. Realizarea Spațiului european de cercetare Obiectivul global al PC7 este construirea pieței unice pentru cercetare și susținerea inovației deschise. Acesta susține cooperarea transnațională, promovează „circulația creierelor” prin granturi de mobilitate și îmbunătățește capacitățile de cercetare și inovare ale UE prin sprijinirea infrastructurilor de cercetare. Programul de susținere a cercetării colaborative a atras peste o treime (36,7%) din totalitatea proiectelor depuse, urmat de o schemă pentru mobilitatea cercetătorilor (23,5%). Impulsionarea dezvoltării durabile și a economiei În primii doi ani, 44% din bugetul pentru cercetare colaborativă a fost alocat cercetării interdisciplinare în domenii precum mediul, energia, agricultura, transporturile, nanotehnologiei, TIC, susținând astfel strategia reînnoită a UE de dezvoltare durabilă. Ca parte din planul UE de redresare economică, PC7 va sprijini ecologizarea industriei automobilelor și a sectoarelor de prelucrare și construcție prin intermediul a trei parteneriate publice-private în domeniul C&D. Deschiderea către lume a cercetării din UE Cooperarea mai strânsă și mai strategică pe plan internațional face parte din prioritățile PC7. De exemplu, la PC7 s-au alăturat noi țări, ajungându-se la un număr total de 12; s-a semnat un parteneriat specific, Parteneriatul UE-Africa privind știința, societatea informațională și spațiul; iar colaborarea științifică internațională a fost promovată prin lansarea Reactorului experimental termonuclear internațional (ITER). Reducerea obstacolelor birocratice PC7 a înregistrat progrese în reducerea birocrației, în special prin noul fond de garantare și prin facilitatea de înregistrare unică. S-au înființat două noi agenții executive în scopul de a asigura implementarea eficientă a programelor de cercetare ale UE. Agenția executivă pentru cercetare (REA) și Agenția executivă a Consiliului European pentru Cercetare (CEC). Procedurile de audit au fost îmbunătățite și raționalizate. Acțiuni viitoare Unele aspecte necesită o atenție sporită, cum ar fi participarea relativ scăzută a IMM-urilor. De asemenea, se poate ameliora participarea cu succes a cercetătorilor din noile state membre. Poate fi necesară modificarea normelor de bază pentru a înregistra progrese în legătură cu simplificarea și cu funcționarea eficientă a noilor instrumente. Pentru ameliorarea în continuare a PC 7, Comisia va consulta un grup de experți independenți, care vor întreprinde o evaluare intermediară a PC7 până în toamna anului 2010. Comisia a adoptat tot astăzi un document de răspuns la evaluarea ex-post a PC6, care oferă elemente suplimentare pentru exercițiul de evaluare intermediară. Link către textul complet al Comunicării și către raportul de evaluare al PC6: http://ec.europa.eu/research/index.cfm?pg=reports A se vedea, de asemenea, MEMO/09/209 (Întrebări și răspunsuri)