IP/09/342 Βρυξέλλες, 3 Μαρτίου 2009Η Επιτροπή χρηματοδοτεί τον ευρωπαϊκό χρηματοδοτικό Συνασπισμό (ΕΧΣ) για την πάταξη της διακίνησης παιδοπορνογραφικού υλικού στο ΔιαδίκτυοΗ Ευρωπαϊκή Επιτροπή θα χορηγήσει 427.000 ευρώ ως χρηματοδότηση των δραστηριοτήτων του ευρωπαϊκού χρηματοδοτικού Συνασπισμού για την πάταξη της διακίνησης παιδοπορνογραφικού υλικού στο Διαδίκτυο, ανακοίνωσε σήμερα ο κ. Jacques Barrot, αντιπρόεδρος της Ευρωπαϊκής Επιτροπής, αρμόδιος για θέματα Δικαιοσύνης, Ελευθερίας και Ασφάλειας Ο Συνασπισμός – που συστάθηκε από τον CEOP (Child exploitation and online protection centre), τον βρετανικό οργανισμό χάραξης πολιτικής στον χώρο της προστασίας των παιδιών από σεξουαλική εκμετάλλευση, τον οποίο χρηματοδοτεί η Ευρωπαϊκή Επιτροπή – είναι μια άτυπη ομάδα που συγκεντρώνει φορείς του δημόσιου και ιδιωτικού τομέα, όπως αστυνομικές αρχές, χρηματοπιστωτικοί φορείς, πάροχοι υπηρεσιών Διαδικτύου, ΜΚΟ και άλλους εταίρους, με σκοπό τη συντονισμένη συνεργασία στην πάταξη της παιδικής πορνογραφίας. Η MasterCard, η Microsoft, η PayPal, η VISA Europe και ο ΜΚΟ "Missing Children Europe" συγκαταλέγονται μεταξύ των ιδρυτικών μελών του νέου συνασπισμού, μαζί με τους Allan and Overy και τον ICMEC (International Centre for missing and Exploited Children) που πρόσθεσαν τις υπηρεσίες τους ως συμβουλευτικά μέλη του ΕΧΣ. Από την πλευρά των αρχών επιβολής του νόμου, στον ΕΧΣ συμμετέχουν ως ιδρυτικά μέλη η Ευρωπόλ και η ιταλική αστυνομία ταχυδρομείων και επικοινωνιών. Ο Συνασπισμός εγκαινιάστηκε σήμερα με συνέντευξη τύπου στα κεντρικά γραφεία του βρετανικού οργανισμού επιβολής του νόμου CEOP (Child exploitation and online protection centre), παρουσία του κ. Jacques Barrot, αντιπροέδρου της Επιτροπής. Η Επιτροπή θα παράσχει χρηματοδότηση έως 427.000 ευρώ στις δραστηριότητες του Συνασπισμού, ο οποίος αποσκοπεί στη συγκέντρωση όλων των εταίρων που δρουν στον τομέα της καταπολέμησης της εμπορικής διανομής παιδοπορνογραφικών εικόνων μέσω του Διαδικτύου. Ο Συνασπισμός θα συμβάλει στον εντοπισμό και την προστασία των θυμάτων, την ανίχνευση και τη σύλληψη των κακοποιών – παιδεραστών καθώς και εκείνων που αντλούν οικονομικό όφελος από την πώληση εικόνων – και κυρίως την κατάσχεση των κερδών που απορρέουν από αυτές τις εγκληματικές δραστηριότητες. Κατ’αυτόν τον τρόπο, θα εμποδίζεται η αγορά παιδοπορνογραφικού υλικού με πιστωτική κάρτα ή μέσω άλλων συστημάτων ηλεκτρονικής πληρωμής. Επί πλέον, η Επιτροπή θα υποβάλει προσεχώς προτάσεις για την επικαιροποίηση και την ενίσχυση της απόφασης-πλαίσιο του Συμβουλίου για την καταπολέμηση της σεξουαλικής κακοποίησης και της σεξουαλικής εκμετάλλευσης παιδιών. Ο αντιπρόεδρος κ. Jacques Barrot, επίτροπος αρμόδιος για θέματα Δικαιοσύνης, Ελευθερίας και Ασφάλειας, υπογράμμισε τη σημασία της πρωτοβουλίας αυτής: "Έχω αναλάβει πλήρως τη δέσμευση να παρασχεθεί η όσο το δυνατόν σοβαρότερη μορφή προστασίας στα παιδιά από κάθε τύπο εγκληματικής πράξης και κακοποίησης. Είναι γεγονός ότι η ταχεία ανάπτυξη του Διαδικτύου έχει ανοίξει μια σοβαρή αγορά εικόνων παιδοπορνογραφικού περιεχομένου. Ο ευρωπαϊκός χρηματοδοτικός Συνασπισμός θα συμβάλει στον εντοπισμό και την προστασία των θυμάτων και κυρίως την κατάσχεση των κερδών που απορρέουν από αυτές τις εγκληματικές δραστηριότητες. Εντούτοις, για να καταστεί πλήρως αποτελεσματικός ο Συνασπισμός, θα πρέπει να συμμετάσχουν σε αυτό και άλλοι εταίροι, συμπεριλαμβανομένων και των κρατών μελών. Είμαι έτοιμος να στηρίξω κάθε προσπάθειά τους".