IP/09/276 V Bruseli 18. februára 2009 Horúca linka EÚ 116000 pre nezvestné deti funguje v piatich členských štátochPred dvoma rokmi vyhradila Európska komisia telefónne číslo 116000 ako spoločnú horúcu linku pre nezvestné deti (IP/07/188) v celej EÚ a vyzvala členské štáty, aby ju uviedli do prevádzky. Kým v minulom roku fungovalo telefónne číslo 116000 iba v Maďarsku (IP/08/1129), je toto číslo po opakovaných výzvach Komisie v súčasnosti verejne dostupné pre poskytovateľov služieb horúcich liniek vo všetkých členských štátoch EÚ. Toto číslo bolo takisto pridelené poskytovateľom služieb v deviatich členských štátoch, pričom v minulom roku ich bolo len sedem. Telefónne číslo 116000 je fungujúcou službou v piatich krajinách (Grécku, Holandsku, Maďarsku, Portugalsku a Rumunsku). Onedlho bude fungovať aj v ďalších dvoch krajinách (Belgicku a Slovensku). Po prísnom monitorovaní na základe právnych predpisov EÚ, či linka 116000 bola vyhradená vo všetkých krajinách EÚ, Komisia opätovne vyzýva členské štáty, aby podporili a usmerňovali prevádzkovateľov, ktorí by chceli poskytovať službu horúcej linky 16000 tak, aby rodičia a deti mohli kdekoľvek v Európe zavolať na toto číslo vždy, keď bude treba. „To, že horúca linka 116000 pre nezvestné deti funguje v súčasnosti v Grécku, Holandsku, Maďarsku, Portugalsku a Rumunsku, je dobrá správa. Od ostatných členských štátov som však očakávala ambicióznejší prístup. Keď ide o bezpečnosť našich detí, nie je priestor ani čas na to, aby sme sa uspokojili s dosiahnutými výsledkami“, uviedla komisárka EÚ pre oblasť telekomunikácií Viviane Redingová. „Vyzývam členské štáty, aby splnili svoje povinnosti a informovali poskytovateľov služieb o dostupnosti čísiel 116, aby sme mohli rýchlo sprevádzkovať tieto horúce linky v celej EÚ. Okrem právnych záväzkov, ktorých plnenie budem aj naďalej dôrazne presadzovať, máme aj morálny záväzok voči európskym rodičom a deťom.“ V súčasnosti horúca linka EÚ 116 000 pre nezvestné deti funguje v piatich členských štátoch (Grécku, Holandsku, Maďarsku, Portugalsku a Rumunsku). V týchto krajinách bolo toto číslo pridelené poskytovateľom služieb, ktorí musia byť schopní vybavovať hovory náležitým spôsobom, bez poplatkov, 24 hodín každý deň v týždni a celoštátne. V Maďarsku bolo po zavedení linky 116000 každý mesiac približne 40 000 pokusov o zavolanie, z ktorých môže maďarská horúca linka Kék Vonal vybaviť každý mesiac 6 – 7 tisíc. Minulý rok sa potvrdila pridaná hodnota linky 116000 v prípade cezhraničného únosu dieťaťa jedným z rodičov. V Belgicku otec vzal svoje dcéry vo veku sedem, desať a štrnásť rokov a deväť a pol mesiaca ich ukrýval vo veľmi zlých a nebezpečných podmienkach. Na žiadosť belgickej a portugalskej linky 116000 pre nezvestné deti prinieslo večerné spravodajstvo portugalskej televíznej stanice RTP-TV na začiatku vysielania výzvu na poskytnutie informácií o týchto nezvestných deťoch a svoje spravodajstvo ukončila táto stanica uvedením čísla linky 116000 na celej obrazovke. O niekoľko minút po skončení spravodajstva bol prípad vyriešený. Používanie linky 116000 v celej Európe by uľahčilo a zefektívnilo pátracie akcie a medzinárodnú spoluprácu. Činnosť horúcich liniek by mohla byť koordinovanejšia pri riešení prípadov cezhraničných zmiznutí detí. Zavádzanie ďalších dvoch čísiel 116111 (linky pomoci pre deti) a 116123 (linky dôvery), ktoré boli vyhradené na tento účel v októbri 2007, takisto úspešne postupuje. Linku 116111 pridelilo šestnásť členských štátov (Bulharsko, Česká republika, Dánsko, Estónsko, Fínsko, Grécko, Holandsko, Írsko, Litva, Maďarsko, Poľsko, Portugalsko, Rumunsko, Slovensko a Švédsko) v porovnaní s desiatimi v minulom roku. Prideľovanie tohto čísla prebieha v súčasnosti v dvoch krajinách (Cyprus a Španielsko). Kým minulý rok fungovala linka 116111 len v Maďarsku, v súčasnosti funguje v deviatich členských štátoch (Česká republika, Dánsko, Estónsko, Maďarsko, Nemecko, Poľsko, Portugalsko, Rumunsko, Slovensko) a onedlho bude fungovať v ďalších piatich krajinách (Grécko, Fínsko, Írsko, Litva, Švédsko). Linka dôvery 116123 bola pridelená prevádzkovateľom liniek pomoci v siedmich členských štátoch (Fínsko, Holandsko, Írsko, Nemecko, Rakúsko, Slovinsko, Švédsko). Proces prideľovania tohto čísla prebieha v súčasnosti na Cypre. Linka 116123 funguje v Rakúsku a onedlho bude uvedená do prevádzky v ďalších krajinách (Nemecko, Slovinsko a Švédsko). Zo správy Komisie o pokroku z júla minulého roku vyplynulo, že členské štáty vyvinuli len veľmi malé úsilie na informovanie potenciálnych poskytovateľov služieb o číslach začínajúcich sa 116, a členské štáty v nej boli vyzvané aby urobili viac (IP/08/1129). Členské štáty môžu predovšetkým zintenzívniť úsilie prostredníctvom poskytovania informácií potenciálnym poskytovateľom služieb, ktorí obvykle nie sú príliš informovaní o veciach v oblasti telekomunikácií, o tom, ako im môže byť pridelené telefónne číslo, a poskytnutím jednotného kontaktného miesta na ministerstve alebo vnútroštátnom regulačnom orgáne. Kontext Európska komisia navrhla v júli 2006, aby sa vyhradilo spoločné telefónne číslo na nahlasovanie nezvestných detí (116000) a ďalšie číslo pre deti, ktoré hľadajú pomoc (116111). Tomuto návrhu predchádzalo prijatie stratégie EÚ o právach detí (IP/06/927). Komisia rozhodla 15. februára 2007 o vyhradení čísla 116000 (IP/07/188) a 30. októbra 2007 o vyhradení čísla 116111 vo všetkých členských štátoch. Na základe tohto rozhodnutia musia všetky štáty EÚ verejne sprístupniť „čísla 116", nie sú však povinné prideliť ich poskytovateľovi služieb alebo zabezpečiť poskytovanie služieb. Ďalšie informácie o číslach začínajúcich sa 116: http://ec.europa.eu/information_society/policy/ecomm/current/pan_european/index_en.htm