IP/09/552 Briuselis, 2009 m. balandžio 8 d.Komisija imasi priemonių prieš pavėluotus mokėjimusNors pastaraisiais metais padaryta tam tikra pažanga, ES vis dar būna pavėluotų mokėjimų, atliekamų pagal įmonių arba įmonių ir valstybės institucijų komercinius sandorius. Jie trukdo plėtoti verslą ir netgi sukelia perspektyvių bendrovių, ypač mažų ir vidutinių įmonių (MVĮ), bankrotą. Deja, ne visada pagyrimo nusipelno ir ligšiolinė valstybės institucijų mokėjimo praktika. Todėl dabartinės krizės sąlygomis kai kurios valstybės narės nutarė spręsti šiuos klausimus nacionaliniu lygiu. Vykdydama pagal Smulkiojo verslo aktą duotą įsipareigojimą, Komisija šiandien teikia politiniu požiūriu naują pavėluotų mokėjimų problemos sprendimo būdą, iš esmės pakeičiant 2000 m. pavėluotų mokėjimų direktyvą. Komisija valstybės institucijoms siūlo rodyti pavyzdį ir sąskaitas faktūras apmokėti per nustatytą 30 dienų laikotarpį. Pati Komisija įsipareigoja spartinti atsiskaitymą už prekes ir paslaugas, kad būtų visiškai paisoma sąskaitų apmokėjimo terminų, o kai kuriais atvejais – netgi atsiskaitoma anksčiau nei numatyta. Už įmonių ir pramonės politiką atsakingas Komisijos pirmininko pavaduotojas Günteris Verheugenas pareiškė: „Nebegalima toleruoti valstybės institucijų pavėluotai atliekamų mokėjimų. Todėl šiandieniniu pasiūlymu žengtas svarbus žingsnis, siekiant įveikti ekonominę krizę, padedant išvengti bankroto ir skatinant įmonių grynųjų pinigų srautus, kad Europos įmonių konkurencingumas ateityje didėtų.“ Siūlomais pakeitimais pabrėžiama laiku atliekamų mokėjimų svarba įmonėms, visų pirma MVĮ.Paprastai valstybės institucijos už prekes ar paslaugas turėtų sumokėti per 30 dienų laikotarpį, kitaip nuo pirmosios vėlavimo dienos jos turės mokėti delspinigius, atlyginti išieškojimo išlaidas ir sumokėti nustatyto 5 % nuo mokėtinos sumos dydžio kompensaciją. Tinkamai pagrįstais atvejais mokėjimo laikotarpiai gal būti ilgesni. Įmonių tarpusavio santykiai bus grindžiami sutarčių laisvės principu, tačiau įmonės, kurioms vėluojama sumokėti, galės reikalauti mokėti delspinigius už pavėluotus mokėjimus ir atlyginti išieškojimo išlaidas.Griežtinamos sutarčių nesąžiningų sąlygų reglamentavimo taisyklės.Pasiūlymu siekiama gerinti Europos įmonių grynųjų pinigų srautus, kas itin svarbu ekonominės krizės laikotarpiu. Kitas pasiūlymo tikslas – sudaryti palankesnes vidaus rinkos veikimo sąlygas, šalinant tarpvalstybiniams komerciniams sandoriams kylančias kliūtis. Šio tikslo bus siekiama nustatant priemones, kuriomis kreditoriai galės pasinaudoti, norėdami veiksmingai naudotis visomis savo teisėmis tada, kai jiems vėluojama mokėti, o valstybės institucijoms bus taikomos nuo vėlavimo mokėti veiksmingai atgrasančios priemonės. Daugiau informacijos: http://ec.europa.eu/enterprise/regulation/late_payments/index.htm Small Business Act (Smulkiojo verslo aktas)