IP/09/131 Брюксел, 28 януари 2009 г.По-доброто регулиране — печеливша европейска концепцияВнесеният от Европейската комисия днес стратегически преглед „По-добро регулиране в Европейския съюз“ показва, че по-доброто регулиране е основен елемент от отговора на Европа на икономическата и финансова криза. Прегледът сочи, че благодарение на по-доброто регулиране гражданите и фирмите и особено малките и средните предприятия (МСП) вече се ползват от някои опростени мерки и имат по-малки административни разходи. Благодарение на радикалния процес на опростяване на законодателството към момента за премахване са предложени близо 1300 акта, представляващи около 10 % от законите или 7800 страници от Официален вестник на ЕС. Предложените или планирани мерки за намаляване на административната тежест водят до икономии на стойност над 30 млрд. евро. Само днешното предложение относно ДДС спестява 18 млрд. евро. Примерът на Комисията по отношение на административната тежест беше последван от повечето държави-членки, 21 от които изработиха амбициозни национални програми за намаляване на административната тежест. Комисията ще продължи да повишава качеството на изработваното от нея ново законодателство, като за целта допълнително ще усъвършенства оценките на въздействието, които изготвя. По-специално това ще бъде постигнато чрез засилени проверки за спазване на принципа на субсидиарност, подобряване на консултациите със заинтересованите страни и чрез още по-задълбочен анализ на въздействието върху МСП, административната тежест, основните права, потребителите и регионите и т.н. Председателят на Европейската комисия Жозе Мануел Барозу заяви: „Предлаганото от Комисията намаляване на административната тежест е съществена част от инициативата за възстановяване на Европа. Времената вече са други. Регулацията трябва да бъде динамична, а не статична. Тя трябва да може да се адаптира към нови ситуации и потребности. Подобрените консултации със заинтересованите страни, по-добрите оценки на въздействието и облекчената административна тежест могат да направят европейското регулиране по-резултатно, а използването му — по-лесно. Комисията изпълнява ангажиментите си. Надявам се, че в идните няколко месеца държавите-членки и Европейският парламент ще запазят набраната скорост и също ще изпълнят своите ангажименти.“ Зам.-председателят на Комисията Гюнтер Ферхойген отбеляза: „Днес, четири години след старта си, стратегията за по-добро регулиране продължава да бележи успехи. Това, което постигнахме, е изключително впечатляващо и имаме амбицията до края на годината да стигнем още по-напред. По-доброто регулиране, т.е. регулиране при нужда, но и при тежест за бизнеса и гражданите, която остава минимална, трябва да продължи да бъде същностен елемент от нашия отговор на днешните икономически трудности“. Процесът на радикално опростяване на правото на ЕС продължи и през 2008 г. Посредством опростяване и кодификация на законодателството Комисията е предприела действия, които след одобряването им от страна на Съвета и Парламента, ще намалят обема на правото на ЕС с близо 10 % — т.е. 1300 правни акта или 7800 страници от Официален вестник. Но не всички възможности за опростяване са изчерпани и през 2009 г. Комисията ще реализира 33 нови инициативи. След преглед на законодателството на ЕС в бъдещите дейности по неговото опростяване могат да бъдат включени нови 81 действия. Така на следващата Комисия се дава възможност да приключи задачата по опростяване на законодателството. За повече информация: MEMO/09/31 Бързо облекчаване на административната тежест След представянето на предложението на Европейската комисия за 25-процентно намаляване на административната тежест за бизнеса в ЕС към 2012 г. и за ангажиране в това и на държавите-членки, броят на онези от тях, които си поставиха подобни национални цели нарасна значително — от 7 през 2006 г. на 14 през 2007-а и на 21 през 2008 г. През 2007 и 2008 г. Комисията внесе 21 ускорени действия, чийто ефект на икономии за бизнеса в ЕС се оценява на над 2,3 млрд. евро. В допълнение бяха положени основите, на които да стъпят други предложения на Комисията, свързани с голямо по обем съкращаване на разходите. Днес Комисията прие предложение за амбициозна ревизия на директивата за ДДС и премахване на пречките пред електронното фактуриране. В средносрочен план предложението има потенциала да редуцира годишно разходите с цели 18 млрд. евро. В сферата на дружественото право Комисията възнамерява да предложи да се разреши на държавите-членки да освобождават микропредприятията от прилагане на счетоводните директиви на ЕС, което би могло да генерира допълнителни икономии от 7 млрд. евро. Принципът „Мисли първо за малките“ се прилага към всяка една от тези директиви с цел системата да се пригоди към нуждите на МСП. За повече информация: MEMO/09/30 Повече информация (Генерален секретариат) Повече информация (ГД „Предприятия и промишленост“)За повече информация относно електронното фактуриране: IP/09/132