IP/09/640 Βρυξέλλες, 21 Απριλίου 2009Η Ευρωπαϊκή Επιτροπή ξεκινά διαγωνισμό για τη δημιουργία νέου λογότυπου της ΕΕ για τα βιολογικά προϊόνταΤα βιολογικά τρόφιμα αποκτούν νέο και ανανεωμένο λογότυπο: Η Γενική Διεύθυνση για τη γεωργία και την αγροτική ανάπτυξη της Ευρωπαϊκής Επιτροπής προσκαλεί όλους τους φοιτητές και τις φοιτήτριες σχεδίου και καλών τεχνών από τα 27 κράτη μέλη της ΕΕ να συμμετάσχουν στο διαγωνισμό για τη δημιουργία λογοτύπου για τα βιολογικά προϊόντα, ο οποίος διεξάγεται σε ολόκληρη την ΕΕ. Το έπαθλο του διαγωνισμού είναι ανώτερο από οποιοδήποτε χρηματικό ποσό: Το νικητήριο λογότυπο θα αποτελέσει το επίσημο λογότυπο για τα βιολογικά προϊόντα σε ολόκληρη την Ευρωπαϊκή Ένωση τον Ιούλιο του 2010. Λίγο πριν την έναρξη του διαγωνισμού η Ευρωπαία Επίτροπος για τη γεωργία και την αγροτική ανάπτυξη, Mariann Fischer Boel, δήλωσε: "Με το νέο λογότυπο ο βιολογικός τομέας της Ε.Ε. θα αποκτήσει ταυτότητα. Παράλληλα, θα βοηθήσει στη δημιουργία της ενιαίας αγοράς και αυτό είναι ένα πολύ καλό νέο για τους παραγωγούς και τους καταναλωτές." Με στόχο το σχεδιασμό ενός έξυπνου και δημιουργικού λογοτύπου της ΕΕ για τα βιολογικά προϊόντα, η ΕΕ δίνει στα ανερχόμενα ταλέντα της Ευρώπης την ευκαιρία να δημιουργήσουν ένα σχέδιο που μπορεί να τυπωθεί σε εκατομμύρια συσκευασίες προϊόντων. Το νέο λογότυπο της ΕΕ για τα βιολογικά προϊόντα θα είναι υποχρεωτικό για όλα τα προσυσκευασμένα βιολογικά προϊόντα που προέρχονται από τα 27 κράτη μέλη της ΕΕ και πληρούν τα πρότυπα σήμανσης. Επιπλέον, όλα τα μη προσυσκευασμένα βιολογικά προϊόντα που προέρχονται από την ΕΕ ή εισάγονται από τρίτες χώρες, μπορούν να χρησιμοποιούν προαιρετικά το λογότυπο της ΕΕ. Όλοι οι Ευρωπαίοι πολίτες που φοιτούν σε Ανώτερο Εκπαιδευτικό Ίδρυμα καλών τεχνών ή σχεδίου εντός της ΕΕ, ενθαρρύνονται να συμμετάσχουν σε αυτό το μοναδικό, διεθνή διαγωνισμό σχεδίου. Θα επιλεγούν 3 νικητές, ενώ στον νικητή του πρώτου βραβείου θα απονεμηθεί χρηματικό έπαθλο ύψους 6.000 ευρώ. Οι επόμενοι δύο νικητές θα λάβουν 3.500 και 2.500 ευρώ, αντιστοίχως. Οι συμμετοχές μπορούν να υποβληθούν έως τις 25 Ιουνίου 2009 μέσω της ειδικής ιστοσελίδας του διαγωνισμού: www.ec.europa.eu/organic-logo. Το αποτέλεσμα του διαγωνισμού για το λογότυπο της ΕΕ για τα βιολογικά προϊόντα θα κριθεί από κριτική επιτροπή που αποτελείται από εμπειρογνώμονες στον τομέα της βιολογικής γεωργίας και παραγωγής και διεθνώς διακεκριμένους επαγγελματίες από το χώρο του σχεδίου. Στα εξέχοντα μέλη της κριτικής επιτροπής περιλαμβάνεται ο Erik Spiekermann, καθηγητής, επίτιμος διδάκτορας, διευθυντής δημιουργικού & Managing Partner, από τη Γερμανία, η Riitta Brusila-Räsänen, καθηγήτρια γραφιστικής στο πανεπιστήμιο του Lapland της Φινλανδίας, ο Szymon Skrzypczak, βραβευμένος νεαρός σχεδιαστής από την Πολωνία, η Elisabeth Mercier, Διευθύντρια του Agence BIO από τη Γαλλία, ο Urs Niggli, διευθυντής του ινστιτούτου ερευνών βιολογικής γεωργίας (FiBL) από την Ελβετία, ο Tom Václavík, εμπειρογνώμονας σε θέματα μάρκετινγκ βιολογικών προϊόντων από την Τσεχική Δημοκρατία και πρόεδρος της διεθνούς ένωσης λιανοπωλητών βιολογικών προϊόντων και, τέλος, ο Craig Sams, επικεφαλής της ένωσης εδαφών (Soil Association) από το Ηνωμένο Βασίλειο. Προεδρεύων της επιτροπής του διαγωνισμού θα είναι ο Rob Vermeulen, πρώην πρόεδρος της πανευρωπαϊκής ένωσης σχεδιασμού εμπορικής ταυτότητας (Pan-European Brand Design Association). Μετά τη λήξη της προθεσμίας υποβολής συμμετοχών, η κριτική επιτροπή θα επιλέξει τις καλύτερες συμμετοχές, οι οποίες στη συνέχεια θα παρουσιαστούν στην ιστοσελίδα του διαγωνισμού ως επίσημες υποψήφιες συμμετοχές για το νέο λογότυπο. Θα κληθούν όλοι οι Ευρωπαίοι πολίτες να βοηθήσουν στην επιλογή του νικητήριου λογοτύπου ψηφίζοντας ηλεκτρονικά την αγαπημένη τους επιλογή. Το καλοκαίρι του 2010, ο νικητής και οι δύο επιλαχόντες θα προσκληθούν στην τελετή απονομής των βραβείων στις Βρυξέλλες, όπου ο Ευρωπαίος Επίτροπος για τη γεωργία και την αγροτική ανάπτυξη θα τους απονείμει τα αντίστοιχα έπαθλα. Ο διαγωνισμός προ(σ)καλεί τους φοιτητές να σχεδιάσουν ένα πρωτότυπο λογότυπο, το οποίο να τραβάει την προσοχή και να αποτυπώνει τις ποικίλες πτυχές της βιολογικής γεωργίας και παραγωγής. Επιπλέον, η κριτική επιτροπή θα αξιολογήσει τα σχέδια ανάλογα με τη γενική απήχησή τους, τη δυνατότητα κατανόησής τους χωρίς τη χρήση γραπτού λόγου, τη σαφήνεια της παρουσίασης και τη διαχρονικότητά τους. Για τους πλήρεις όρους και τις προϋποθέσεις, μπορείτε να ανατρέξετε στην ιστοσελίδα www.ec.europa.eu/organic-logo.