IP/09/86 V Bruseli 21. januára 2009Európska skupina pre etiku (EGE) žiada Európsku komisiu, aby do poľnohospodárskej politiky včlenila etické princípyEurópska skupina pre etiku (EGE) sa dnes stretla s Mariann Fischerovou Boelovou, komisárku zodpovednou za poľnohospodárstvo a rozvoj vidieka, a prezentovala hlavné odporúčania vyplývajúce zo stanoviska skupiny k etickým dôsledkom moderných trendov v poľnohospodárskych technológiách. EGE v decembri na žiadosť predsedu Barrosa prijala stanovisko k etickým dôsledkom moderných trendov v poľnohospodárskych technológiách s cieľom zaoberať sa novými výzvami a možnosťami, pred ktorými stojí poľnohospodárstvo EÚ. Skupina sa rozhodla zamerať sa v prvom rade na poľnohospodárske technológie a metódy prvovýroby potravín rastlinného pôvodu. V tomto stanovisku EGE uznáva potrebu podporovať inováciu v poľnohospodárstve na to, aby narastajúca svetová populácia mala dostatok potravín. Dodáva, že technológie samotné nemôžu priniesť konečné riešenia problémov moderného poľnohospodárstva, s ktorými sa EÚ a celý svet boria. Skupina zdôrazňuje potrebu integrovaného pohľadu na poľnohospodárske technológie a integrovaného prístupu k nim tak, aby sa výrobné, skladovacie a distribučné procesy zvažovali spoločne, keď sa z etického hľadiska posudzujú dôsledky akejkoľvek novej technológie. Ciele 1) potravinová bezpečnosť; 2) bezpečnosť potravín a 3) udržateľnosť sú prvoradými prioritami a základnými zásadami, ktoré musí akákoľvek technológia v poľnohospodárstve dodržiavať. Na základe tohto etického rámca ako východiskového bodu poskytuje EGE vo svojom stanovisku odporúčania k celému radu ďalších otázok, ako sú revízia spoločnej poľnohospodárskej politiky EÚ, posúdenie technologického vplyvu poľnohospodárskych technológií, právo na potravu, udržateľnosť poľnohospodárskych technológií, bezpečnosť potravín, poľnohospodárska biodiverzita, ochrana pôdy a vody, biopalivá, geneticky modifikované plodiny, výskum v poľnohospodárskych vedách, tvorba politiky v rámci poľnohospodárstva na ornej pôde, svetový obchod s poľnohospodárskymi výrobkami, systém práv duševného vlastníctva, spravodlivá hospodárska súťaž a „vertikálne monopoly“, ceny potravín, spoločenské aspekty, účasť verejnosti, zodpovednosť občanov EÚ, potravinový odpad atď. Súvislosti Európska skupina pre etiku (EGE) je nezávislý, pluralistický a multidisciplinárny orgán, ktorý tvoria pätnásti experti vymenovaní Komisiou a jeho úlohou je vydávať stanoviská k etickým otázkam. Prijaté stanovisko, úplná tlačová správa a zoznam členov sú dostupné na webovej stránke EGE: http://ec.europa.eu/european_group_ethics/index_en.htm