IP/09/1688 V Bruseli 10. novembra 2009 Vyhlásenie komisára pre regionálnu politiku Pawła Sameckiho k výročnej správe Európskeho dvora audítorov S potešením konštatujem, že z dnešnej správy Európskeho dvora audítorov o účtovnej závierke za rok 2008 vyplýva, že dosahujeme pozitívne výsledky a uberáme sa správnym smerom. Ak chcete vidieť nahrávku vyhlásenia, kliknite sem (iba v angličtine) Komisia vyvíja veľké úsilie, aby vnútroštátnym orgánom pomohla znížiť mieru chýb v projektoch, ktoré sú spolufinancované Európskou úniou. Hoci naše spoločné úsilie prináša pozitívne výsledky, môžeme samozrejme urobiť viac a viac aj urobíme. Náš prístup je striktný, je však aj spravodlivý a vyrovnaný. Európska komisia začala minulý rok realizovať akčný plán pozostávajúci z 37 bodov, ktorý je zameraný na zníženie miery chýb zo strednodobého hľadiska. Súčasťou nášho plánu, v ktorého realizácii sme v roku 2009 pokračovali, je dvojitá stratégia: pomôcť vnútroštátnym orgánom dosahovať lepšie výsledky pri kontrole oprávnenosti výdavkov na projekty skôr , než žiadosti o platby predložia Európskej komisii a prijať prísnejšie a rýchlejšie opatrenia na zastavenie platieb alebo získanie peňažných prostriedkov späť, ak členské štáty nespĺňajú požadované kritériá. Riadenie štrukturálnych fondov a Kohézneho fondu, zabezpečenie efektivity finančných kontrol v členských štátoch a spätné získanie všetkých neoprávnene požadovaných finančných prostriedkov je našou spoločnou zodpovednosťou. Inými slovami, cieľom nášho akčného plánu je chrániť peniaze daňových poplatníkov EÚ. V tomto roku sme doteraz získali späť neoprávnene požadované finančné prostriedky v hodnote 629 miliónov EUR. Odhadujeme, že do konca roku 2009 získame ďalších pol miliardy EUR. Tieto sumy sa pripájajú k opravám z roku 2008 v hodnote 1,5 miliardy EUR. Toto spätné získavanie, známe aj ako finančné opravy, dokazuje, že Komisia je odhodlaná odstrániť vážne chyby. V dnešnej správe Európskeho dvora audítorov sa odhaduje, že 11 % finančných prostriedkov presunutých do členských štátov v rámci projektov kohéznej politiky nemalo byť požadovaných alebo vyplate ných. Takáto miera chýb je veľmi vysoká. Netreba si však myslieť, že 11 % miera chýb znamená, že nie sme schopní vyúčtovať 11 % rozpočtu EÚ na kohéznu politiku alebo že tieto peniaze sa nenávratne stratili. Vo všetkých prípadoch chýb vedúcich k neoprávneným platbám prijíma Komisia opatrenia na spätné získanie týchto prostriedkov, aj keď to môže určitý čas trvať. Všetci pochopiteľne chceme, aby sa miera chýb čo najskôr znížila. Som presvedčený, že k tomu dôjde, keď budú opatrenia, ktoré realizujeme, plne účinné. Tieto chyby je však potre bné chápať v správnom kontexte. Je dôležité, aby sme nestrácali zo zreteľa ucelený obraz. Peniaze, ktoré investujeme prostredníctvom kohéznej politiky EÚ, pozitívnym spôsobom ovplyvňujú život obyvateľov a tento vplyv je ešte viac cítiť v dôsledku hospodárskej a finančnej krízy. Tieto peniaze nachádzajú svoje miesto tam, kde sú najpotrebnejšie – v reálnom hospodárstve. Od roku 2000 pomohla kohézna politika EÚ vytvoriť približne 600 000 pracovných miest; regionálne a národné hospodárstva transformuje prostredníctvom investícií do modernizácie infraštruktúry, zlepšovania životného prostredia, malého podnikania a kvalifikácie obyvateľstva. Od roku 2000 sa v rámci tejto politiky spolufinancovalo viac ako 100 000 kilometrov nových alebo zrekonštruovaných ciest a diaľnic, 4 000 kilometrov nových železníc a zmodernizovalo sa 130 prístavov a viac ako 3 0 letísk. Vďaka týmto investíciám sa Európa stáva konkurencieschopnejšou na globálnom trhu a zabezpečuje sa dlhodobo udržateľný rast. Zavedené pravidlá financovania sú rozumné a primerané. Predstavujú správnu rovnováhu medzi snahou o čo najlepšie kontroly a zabezpečením účelnosti vynakladania prostriedkov vo vzťahu k získaným prínosom. Je pravda, že niektoré problémy, s ktorými sa stretávame, sú výsledkom nesprávne chápaných alebo uplatňovaných pravidiel. Naďalej sa preto usilujeme zjednodušovať právne predpisy a obmedzovať byrokraciu. Odhadujeme, že od roku 2007 pomohli tieto zjednodušenia znížiť administratívne zaťaženie pre príjemcov o viac ako 20 %. Nedávno sme napríklad upravili pravidlá tak, aby bolo možné využívať paušálne platby a jednorazové sumy, a v takýchto aktivitách budeme pokračovať aj ďalej. Na záver by som rád spomenul rozšírenú mylnú predstavu: pojem chyba neznamená podvod . Keď audítori Európskeho dvora audítorov a Komisie hovoria o chybách, majú na mysli nesúlad s podmienkami získavania finančných prostriedkov EÚ. Podvod je niečo úplne iné ako nesúlad; znamená úmyselné alebo trestné zavádzanie. Podľa Európskeho úradu pre boj proti podvodom (OLAF) sa podozrenia z podvodu týkali menej ako 0,2 % všetkých platieb, ktoré Komisia uskutočnila v rámci kohéznej politiky v období rokov 2000 až 2008. Inými slovami: 99,8 % peňazí vyplatených z rozpočtu EÚ v rámci kohéznej politiky nebolo spojených s podvodom. Peniaze EÚ sú Vašimi peniazmi a môžete sa spoľahnúť, že Európska komisia urobí všetko, čo je v jej silách, aby bolo každé jedno euro zabezpečené a vhodne použité. Ďakujem.