IP/09/344 Bruxelles, den 3. marts 2009Fem store højteknologifirmaer forpligter sig til at frembringe flere "cyberella"'erMidt i den globale finanskrise er jobs inden for informations- og kommunikationsteknologi (ikt-sektoren), f.eks. tele og internet, en stabil kilde til vækst og helt afgørende for, at økonomien kan komme på fode. Men EU's konkurrenceevne afhænger af, at man kan tiltrække og fastholde kvalificeret arbejdskraft, deriblandt kvinder, især i den højteknologiske sektor. I EU regner man med at mangle ca. 300 000 ingeniøruddannede i 2010, og samtidig er mindre end 20 % af de akademisk uddannede computerfolk kvinder. Det reagerede Europa-Kommissionen på i 2007 ved at opfordre tele- og internetvirksomhederne til at tiltrække flere "cyberella"'er, dvs. kvinder med ikt-kompetencer. Følgen blev, at fem store ikt-firmaer i dag underskriver en adfærdskodeks for kvinder i ikt. De går fuldt ind for at gøre mere for, at tekniske jobs skal blive tiltrækkende for kvinder, og at fremhæve og udnytte det kvindelige potentiale i ikt-sektoren bedre."Underskrivelse af denne adfærdskodeks er første skridt hen mod at gøre højteknologijob cool for piger og få flere kvinder ind i ikt-sektoren. Jeg lykønsker de firmaer, der i dag tør forpligte sig til at følge denne kodeks, som skal gøre ikt-sektoren mere kvindevenlig og dermed rigere" sagde Vivian Reding, der er EU's telekommunikationskommissær. "Ikt-sektoren er dog kun så småt ved at blive klar over, hvor stort problemet er, og hvor vigtigt det er at tiltrække kvinder, og begyndt at afhjælpe den mangel på kompetencer, vi står over for i Europa. I dag mangler man i ikt-sektoren i Belgien 10 100 it-uddannede, i Polen 18 300, i Italien 2800, i Frankrig 4300, i Spanien 41 800 og i Tyskland hele 87 800! Jeg opfordrer andre ikt-firmaer til at følge trop og underskrive kodeksen for kvinder i ikt inden årets udgang." I dag overværede Viviane Reding, at fem europæiske og multinationale virksomheder underskrev en adfærdskodeks for kvinder i ikt. Det er Alcatel-Lucent, IMEC, Orange-France Telecom Group, Microsoft og Motorola. Det er resultatet af samtaler med erhvervslivet, som Viviane Reding gav startskuddet til på den internationale kvindedag i 2008 (IP/08/392). Hensigten med kodeksen er at gøre højteknologisektoren tiltrækkende for piger i skoler og på universiteter og samtidig at få kvinder, der allerede arbejder i sektoren, til at blive der og gøre karriere dér. Det skal gøres ved hjælp af følgende:Oprette laboratorier og computerklubber for piger, så pigerne kan få større selvtillid i brugen af ikt ved at designe websteder, mixe musik og skrive online-blade. De underskrivende virksomheder IMEC, Motorola, Orange og Microsoft har allerede oprettet laboratorier eller sommerlejre for piger og teknologi. Der findes også sådanne klubber i Det Forenede Kongerige og Tyskland. Mentorprogrammer under barselsorlov, så kvinder kan holde sig ajour med den seneste teknologiske udvikling, mens de har forældreorlov. Det tilbyder f.eks. Motorola. Praktisk hjælp med at skabe balance mellem privatlivet og arbejdslivet. IMEC og andre virksomheder tilbyder allerede flekstids- og hjemmearbejdsordninger. Ikt-forummer og -netværk for kvinder, hvor der tilbydes jobsøgningsstøtte, rådgivning og mentorordninger. Alcatel-Lucent giver karrierestøtte til kvinder med godt potentiale, så de hurtigere kan kravle op ad karrierestigen. Microsoft og Motorola har også komplette programmer for flere kvinder i lederstillinger. Nye mål for rekruttering og indslusning af kvindelige ikt-fagfolk på alle niveauer og overvågning af, om målene bliver nået. Underskrivervirksomheden Orange vil ansætte flere kvinder ved ikke at lukke for ansøgninger, før der har meldt sig mindst én kvinde. Europa-Kommissionen vil holde nøje øje med anvendelsen af denne kodeks og evaluere den efter et år. "Disse former for god praksis må følges op med faste mål. Det kan konkret gøres ved at øge repræsentationen af kvinder i ikt-virksomhedernes bestyrelser", sagde Viviane Reding. "I dag er der blandt bestyrelsesmedlemmerne i 116 ikt-firmaer kun 7 % kvinder. Lad os sætte os selv det mål at fordoble denne andel inden 2015". Baggrund: For at skabe større opmærksomhed om ikt-potentialet blandt kvinder i Europa skabte Viviane Reding i 2007 en "følordning" (IP/07/305), der nu løber af stabelen hvert år. Ordningen giver unge piger mulighed for at ledsage en kvinde, som har gjort karriere i ikt-sektoren inden for teknik, ledelse eller politik, gennem en hel arbejdsdag, træffe mandlige og kvindelige ikt-eksperter og få en forsmag på, hvordan det kan være at arbejde i ikt-sektoren. I 2008 deltog over 100 piger i ordningen (IP/08/392). På verdensmødet i Women's Forum for Economy and Society i Deauville i oktober 2008 mødtes Viviane Reding med andre kvindelige politikere og erhvervsledere, hvor der blev opfordret til flere kvinder med ikt-kompetencer ("cyberella"'er, MEMO/08/631).I forbindelse med underskrivelsen af adfærdskodeksen for kvinder i ikt i dag blev der holdt en konference i Bruxelles "Cyberellas are IT!", hvor Viviane Reding præsenterede et kort klip fra de følordninger, der løb af stabelen i Lyon i november 2008. Videoklippet "ICT is wicked" bliver distribueret til skoler over hele Europa og kan hentes online på: http://212.68.215.195/europa/shadowingday09.wmvDer er yderligere oplysninger på www.ec.europa.eu/itgirls.