IP/09/266 Briuselis, 2009 m. vasario 16 d.Antžeminės televizijos analoginio transliavimo pabaiga ES valstybėse narėseEuropa – analoginės televizijos keitimo skaitmenine pasaulinė lyderė. Europos Komisija rūpinasi, kad radijo dažnių spektro atlaisvinimas ir tolesnis naudojimas būtų koordinuojamas, nes nori užtikrinti, kad ES piliečiai galėtų naudotis skaitmeninės televizijos privalumais ir rinktis vis daugiau interaktyviosios televizijos paslaugų (pavyzdžiui, raiškiąją televiziją arba užsakomąsias vaizdo paslaugas), teikiamų įvairiomis techninėmis priemonėmis, įskaitant antžeminę, kabelinę, palydovinę televiziją, taip pat internetu ir judriojo ryšio tinklais transliuojamą televiziją. To siekdamos valstybės narės palaipsniui nutraukia analoginį transliavimą, kuriam reikia daug radijo dažnių spektro, ir pereina prie skaitmeninio transliavimo. Apskritai Europoje vis sparčiau atsisakoma antžeminės televizijos analoginio transliavimo. Tokio televizijos transliavimo nebeliko penkiose valstybėse narėse (Liuksemburge, Nyderlanduose, Suomijoje, Švedijoje ir Vokietijoje), o iki 2010 m. šis keitimo procesas turėtų apimti visą ES. Tikimasi, kad nustatyto ES termino analoginį transliavimą baigti iki 2012 m. laikysis beveik visos valstybės narės. „Skaitmeninės televizijos privalumais naudojasi vis daugiau europiečių. Pagal antžeminės televizijos analoginio transliavimo keitimą skaitmeniniu kelios ES valstybės narės yra aiškios pasaulio lyderės, – sakė už ES telekomunikacijas ir žiniasklaidą atsakinga Komisijos narė Viviane Reding. – Prie skaitmeninio transliavimo Europoje pereinama pagal planą, ir šis procesas, palyginti su kitomis pasaulio šalimis, vyksta sklandžiai. Neabejoju, kad per ateinančius dvejus metus prie skaitmeninės eros lyderių grupės prisijungs daugiau ES valstybių. Vadinasi, naujoms televizijos ir belaidžio ryšio paslaugoms atsiras laisvo radijo dažnių spektro, jei tik Europa greitai priims tinkamus sprendimus. Tokie suderinti sprendimai, kaip panaudoti atlaisvintus dažnius, ypač svarbūs tam, kad ekonomika kuo greičiau atsigautų.“ Transliuojant skaitmeninius signalus užtikrinama geresnė vaizdo kokybė, geresnis garsas, nešiojamieji įrenginiai geriau priima signalus, perduodama daugiau televizijos ir radijo kanalų, teikiamos geresnės informacijos paslaugos (pavyzdžiui, teletekstas). Skaitmeniniam transliavimui radijo dažnių spektras naudojamas efektyviau, todėl laisvus spektro išteklius galima skirti kitiems tikslams, pavyzdžiui, raiškiajai televizijai, judriajam ryšiui arba belaidei plačiajuostei interneto prieigai kaimo vietovėse. Dėl to telekomunikacijų ir žiniasklaidos sektoriuose turėtų atsirasti daugiau naujovių diegimo paskatų ir plėtros galimybių, o drauge būtų skatinamas Europos ekonomikos atsigavimas. Komisija rengia bendrą strategiją, kaip naudoti radijo dažnių spektrą, atlaisvintą perėjus prie skaitmeninio transliavimo, kad būtų užtikrinta didžiausia nauda vidaus rinkai su 500 mln. piliečių. Antžeminė televizija skaitmeniu būdu pradėta transliuoti 21 valstybėje narėje (Austrijoje, Belgijoje, Bulgarijoje, Čekijoje, Danijoje, Estijoje, Graikijoje, Ispanijoje, Italijoje, Jungtinėje Karalystėje, Latvijoje, Lietuvoje, Liuksemburge, Maltoje, Nyderlanduose, Prancūzijoje, Slovėnijoje, Suomijoje, Švedijoje, Vengrijoje, Vokietijoje) ir gali būti priimama tam tikrose tų valstybių teritorijų dalyse. Dar penkios valstybės narės (Airija, Kipras, Lenkija, Portugalija ir Slovakija) pranešė, kad skaitmeninės transliacijos bus pradėtos ne vėliau kaip iki 2010 m. Rumunija plano dar neparengė. Antžeminė analoginė televizija nebetransliuojama Belgijoje (Flandrijoje), Liuksemburge, Nyderlanduose, Suomijoje, Švedijoje, Vokietijoje ir beveik visoje Austrijoje. Iki 2010 m. pabaigos analoginio transliavimo bus atsisakyta Austrijoje, Danijoje, Estijoje, Ispanijoje, Maltoje ir Slovėnijoje. Nuo 2010 m. pabaigos iki 2012 m. pabaigos antžeminės televizijos analoginis transliavimas bus nutrauktas Belgijoje (Valonijoje ir Briuselio regione), Bulgarijoje, Čekijoje, Graikijoje, Italijoje, Jungtinėje Karalystėje, Kipre, Latvijoje, Lietuvoje, Portugalijoje, Prancūzijoje, Rumunijoje, Slovakijoje ir Vengrijoje. Analoginis transliavimas Lenkijoje bus nutrauktas ne vėliau kaip iki 2015 m.GrupėValstybės narėsA (analoginis transliavimas nutrauktas)BE (Flandrija), DE, FI, LU, NL, SEB (analoginis transliavimas bus nutrauktas iki 2010 m. pabaigos arba anksčiau)AT, DK, EE, ES, MT, SIC (analoginis transliavimas bus nutrauktas iki 2012 m. pabaigos arba anksčiau)BE (Briuselio regionas), BG, CY, CZ, EL, FR, HU, IT, LT, LV, PT, RO, SK, UKJungtinėse Amerikos Valstijose analoginį transliavimą nutarta nutraukti 2009 m. birželio 12 d. Tokį transliavimą Japonijoje planuojama nutraukti 2011 m. liepos mėn., Pietų Korėjoje – 2012 m. pabaigoje, Australijoje – 2013 m., Indijoje ir Rusijoje – 2015 m. Europoje antžeminės televizijos skaitmeniniam transliavimui naudojama DVB-T technologija. Europos Komisija ragina taikyti DVB grupės standartus Europos Sąjungoje ir pasaulyje (IP/08/451). Daugiau informacijos: Valstybių narių informacija apie planus pereiti prie skaitmeninio transliavimo paskelbta Komisijos svetainėje http://ec.europa.eu/information_society/policy/ecomm/current/broadcasting/switchover/national_plans/index_en.htmKomunikatas dėl analoginio transliavimo spartesnio keitimo skaitmeniniu skelbiamas http://eur-lex.europa.eu/LexUriServ/LexUriServ.do?uri=CELEX:52005DC0204:EN:NOT Komunikatas dėl atlaisvintų dažnių („skaitmeninio dividendo“) panaudojimo paskelbtas: http://eur-lex.europa.eu/LexUriServ/LexUriServ.do?uri=CELEX:52007DC0700:EN:NOT