IP/09/218 Брюксел, 5 февруари 2009 г.Кампания „За многообразието. Против дискриминацията“: статиите, които печелят наградата на ЕС тази годинаНаградата за журналистика на кампанията на ЕС „За многообразието. Против дискриминацията“ бе присъдена днес на френска статия за гей футболистите, получила равен брой гласове с датска статия за жените, които приемат исляма. Третата награда бе връчена на португалска статия, а специалната награда за статия, посветена на ромските въпроси, спечели гръцки журналист. Церемонията по награждаването ще се проведе тази вечер в Кайзерщенския дворец в Прага. „Средствата за масово осведомяване играят ключова роля в борбата срещу дискриминацията, предразсъдъците и стереотипите“, заяви еврокомисарят по равните възможности Владимир Шпидла. „Приносът на многообразието и социалното сближаване е от много голямо значение в днешния социален, икономически и финансов контекст.“ На днешната церемония Европейската комисия ще отличи журналистите, които допринасят със своето перо за по-доброто осмисляне на ползите от многообразието и насърчават читателите да се замислят над проблемите, свързани с дискриминацията и неравенството. Тази година Комисията присъжда специална награда за статия, посветена на ромските въпроси. Паскал Кремер, журналистка във вестник Le Monde, печели едната от двете първи награди за статията си „Homophobie et football: la leçon de Chooz“ (Хомофобия и футбол — примерът на Шуз), в която разглежда проблемите на гей футболистите в местен футболен отбор. Тя говори за това как доходният маркетингов свят на футбола допринася за подклаждането на дискриминация срещу гейовете и лесбийките, но и представя положителните мерки, предприемани от футболните лиги в Европа за борба с тази дискриминация. Другата първа награда се връчва на Оле Хал, журналист в датския вестник Morgenavisen Jyllands-Posten. Неговата статия „Danske muslimer udsat for chikane” (Датските мюсюлмани, обект на тормоз) разкрива как датчанки, които приемат исляма, ненадейно се превръщат от членове на мнозинството, в част от ясно очертано малцинство в тяхната собствена страна и като такива се сблъскват със същите предразсъдъци и враждебност в обществото, както мюсюлманите от чуждестранен произход. Кристиана Мартинс и Мариза Антунеш печелят трета награда със статията си „Elite à prova de racismo“ (Елит, устойчив на расизъм), в която се разказва за успели португалци от малцинството, които са се преборили с предразсъдъците. Тази статия е била публикувана в португалския седмичник Expresso. Специалната награда за статия, посветена на ромските въпроси, бе връчена на Мика Контурузи за статията „Η Γιουζγιάν σπάει τα σύνορα της φυλής της” (Юзиан „разбива“ порядките на рода) във вестник Eleftheros Tipos. В нея се описват проблемите, пред които са изправени ромските жени в опитите си да „разчупят“ представите за традиционната им роля в обществото. Церемонията по награждаването ще се проведе в рамките на семинара „Масмедиите за многообразието“, организиран от Европейската комисия. По време на семинара ще бъдат представени резултатите от паневропейското изследване на добрите практики на и за средствата за масово осведомяване в борбата срещу дискриминацията и насърчаването на многообразието. В него ще вземат участие над 80 представители на журналистическата професия, структури, занимаващи се с проблемите на равенството, и НПО от цяла Европа. Присъждането на награди за журналистика представлява една измежду множеството дейности за повишаване на осведомеността, които се провеждат като част от информационната кампания на ЕС „За многообразието. Против дискриминацията“. Европейската младежка преса и Асоциацията на европейските журналисти са партньори на тазгодишното издание на конкурса. Статиите, спечелили в журналистическата надпревара, бяха избрани измежду 545 статии от всички 27 държави-членки, изпратени в периода между 1 януари и 31 октомври 2008 г. Членовете на журито подчертаха високото качество на изпратените статии. Всеки един от четиримата европейски победители ще получи парична сума за пътуване с изследователска цел до държава от ЕС по негов избор. Вж. също MEMO/09/51 За повече информация: Награди за журналистика 2008 г. http://journalistaward.stop-discrimination.infoКампания „За многообразието. Против дискриминацията“: http://www.stop-discrimination.infoИзследване „Масмедиите за многообразието“:http://www.media4diversity.eu/