IP/09/348 Brüssel, 4.märts 2009Avaldatakse üldaruanne Euroopa Liidu tegevuse kohta 2008. aastalKomisjon avaldas üldaruande Euroopa Liidu tegevuse kohta 2008. aastal. Viimase kaheteistkümne kuu jooksul aset leidnud tähtsaimate sündmustena võib esile tõsta kiiret ja tõhust reageerimist ülemaailmsele finantskriisile, kliimamuutustele ning mitmele rahvusvahelisele konfliktile, mis tõid Euroopa Liidu rahvusvahelisel poliitikaareenil korduvalt esiplaanile. Institutsioonidega seotud olulisimaks sündmuseks võib pidada seda, et detsembris toimunud Euroopa Ülemkogul lükati taas käima Lissaboni lepingu ratifitseerimisprotsess, mida oli aeglustanud Iirimaa kevadise referendumi eitav vastus. 2008. aasta üldaruande avaldamise raames märkis president Barroso, et „Euroopa Liidu institutsioonid on 50 tegevusaasta järel võimelised kiiresti reageerima üleilmsetele väljakutsetele, mis meid 2008. aastal tabasid. Sellel aastal 10aastaseks saav Euroopa majandus- ja rahaliit on ka tõestanud, et euro abil on võimalik paremini vastu seista üleilmsele majanduskriisile.” Üldaruanne hõlmab Euroopa Liidu institutsioonide ja asutuste tegevust ning selle eesmärk on anda ülevaade 2008. aastal ELi tegevust iseloomustanud olulistest sündmustest ja suundumustest. 2008. aasta pakkus mitmeid olulisi väljakutseid, millele liikmesriigid ja institutsioonid ühiselt reageerisid. Euroopa Liit võttis rahvusvahelise finantssüsteemi tegelikul ja täielikul ümberkorraldamisel juhtrolli. Euroopa riikide majandust mõjutavate üleilmse majanduskriisi tagajärgede vähendamiseks võeti erakorralisi meetmeid, millega koordineeritakse ELi tegevust majanduskriisile lahenduse leidmisel. ELi majanduse elavdamise kava hõlmab lühiajalisi meetmeid, mille eesmärk on soodustada nõudlust, ning püüab sel teel säilitada töökohti ning taastada usaldust. Kavaga nähakse lisaks ette kiired, sihtotstarbelised ja ajutised fiskaalstiimulid koguväärtusega ligikaudu 200 miljardit eurot ehk 1,5 % ELi SKPst. Institutsioonid võtsid 2008. aastal ka märkimisväärseid kohustusi, mis olid seotud aasta teise olulise teemaga ehk kliimamuutusi arvessevõtva Euroopa energiapoliitika väljatöötamisega. Detsembrikuisel Euroopa Ülemkogul saavutati kokkulepe, mis käsitles ulatuslikku energeetika- ja kliimameetmete paketti, mis peaks aastaks 2020 aitama vähendada kasvuhoonegaaside heitkoguseid liidus vähemalt 20 % võrra ning suurendama taastuvenergia osakaalu energiatarbimises 20 %-ni. Veel üks oluline sündmus oli 2008. aastal Lissaboni lepingu ratifitseerimisprotsessi edenemine. Iirimaa korraldas ainsana 12. juunil referendumi, mis andis negatiivse tulemuse (53,4 % vastuhääli). Olukorrale leiti siiski lahendus: Euroopa Liit selgitab juriidiliselt siduvate avalduste abil neid lepingu punkte, mis tekitasid iirlastes kahtlusi, ning 2009. aasta jooksul enne komisjoni praeguse koosseisu ametiaja lõppu korraldatakse Iirimaal uus referendum. Välispoliitikal oli 2008. aastal Euroopa Liidu tegevuses oluline tähendus. Kõnealuses valdkonnas käsitleti Vahemere Liidu kava, idapartnerlust Ida-Euroopa riikidega ning Musta mere sünergia arendamist. Lisaks muutusid ELi jaoks esmatähtsateks Gruusias puhkenud konflikti lahendamine ja energiavarustuse kindluse tagamine. Üldaruandes on umbes 250 lehekülge ning selles esitatakse saavutatud tulemused tegevusvaldkondade kaupa komisjoni ametiaja alguses kindlaks määratud nelja strateegilise eesmärgi kohaselt: heaolu, solidaarsus, julgeolek ning Euroopa Liit rahvusvahelise partnerina. Kolm ülejäänud peatükki on pühendatud institutsioonide ja asutuste tegevusele, eelarvele ja rahastamisele ning ühenduse tegevuse poliitilisele ja majanduslikule raamistikule. Viimasena nimetatud peatükis rõhutatakse muu hulgas 2008. aastal saavutatud edusamme parema õigusloome ja ettevõtjate halduskoormuse vähendamise valdkonnas.Euroopa Liidu 22 ametlikus keeles avaldatud üldaruanne on kättesaadav internetiportaalis Europa: http://europa.eu/generalreport/fr/welcome.htm. Üldaruanne on varsti kättesaadav Euroopa Liidu väljaannete müügipunktides.