IP/09/1903 Bryssel 10. joulukuuta 2009 Internetin .eu-päätteiset verkkotunnukset saatavilla nyt kaikilla EU-kielillä Tästä päivästä lähtien eurooppalaiset yksityishenkilöt, yritykset ja järjestöt voivat rekisteröidä .eu-päätteisiä internet-osoitteita, joissa voi olla kirjaimia mistä tahansa Euroopan unionin 23:sta virallisesta kielestä. Tämän ansiosta voidaan rekisteröidä esimerkiksi kreikkalaisia tai kyrillisiä nimiä, kuten www.διαδίκτυο.eu tai www.роуминг.eu . Uudistus tuli mahdolliseksi komission kesäkuussa 2009 hyväksymien uusien EU-sääntöjen myötä ( IP/09/1044 ). ”Oman eurooppalaisen aluetunnuksemme .eu:n alle nyt saatavat ns. "kansainvälistetyt" verkkotunnukset ovat merkittävä askel kohti todella globaalia ja toisaalta paikallista internetiä. Monet internetin käyttäjät tulevat maista, joissa useimmat kielet eivät perustu latinalaisiin a-z-aakkosiin. Nämä käyttäjät luonnollisesti haluavat hyödyntää omaa kirjainmerkistöään, ” sanoi EU:n tietoyhteiskuntakomissaari Viviane Reding. ”Kansainvälisten .eu-verkkotunnusten käyttöönotto auttaa entistä paremmin vastaamaan monikielisen ja monikulttuurisen Euroopan tarpeisiin." Kansainvälistetyt verkkotunnukset ovat internetin osoitteita, jotka voivat sisältää muitakin merkkejä kuin latinalaisen merkistön 26 merkkiä (kirjaimet a-z, numerot 0-9 ja merkki ”-”). Tähän päivään mennessä .eu-tunnuksen alle verkkotunnuksia rekisteröivät ovat voineet käyttää ainoastaan tätä rajattua merkistöä, mutta nyt tunnuksissa voi käyttää kaikkia EU:n virallisten kielten merkkejä. Komissio päätti aiemmin, että eurooppalaisen .eu-aluetunnuksen alaisissa osoitteissa olisi voitava käyttää kaikkia virallisten EU-kielten merkkejä ( IP/09/1044 ). Tämä on nyt mahdollista kansainvälistettyjen verkkotunnusten ansiosta. Nyt .eu-verkkotunnuksissa voi siis käyttää vaikkapa merkkejä "à", "ą", "ä", "ψ" tai "д". EU:n kansalaiset, yritykset ja järjestöt voivat rekisteröidä verkkotunnuksia, joissa käytetään muuta kuin latinalaista merkistöä, mikä on oleellista esimerkiksi kreikan ja bulgarian kielten osalta. Espanjan ja baskin puhujat taas voivat rekisteröidä tunnuksia, joissa esiintyy kirjain "ñ", ja ranskan-, portugalin- ja katalaaninkieliset voivat käyttää tunnuksissaan kirjainta "ç". Monikielisyys on ollut erittäin tärkeä .eu-järjestelmän piirre siitä lähtien kun .eu-rekisteröinnit tulivat mahdollisiksi vuonna 2006. Asiaa koskevassa lainsäädännössä säädetään muun muassa, että .eu-verkkotunnusten rekisteröinnin ja rekisteröintipäätöksistä tiedottamisen olisi oltava mahdollista kaikilla EU:n virallisilla kielillä. Lisäksi säädetään, että verkkotunnuksissa on voitava käyttää kaikkia virallisten kielten aakkosia. Seuraavat vaiheet Tästä päivästä lähtien .eu-aluetunnuksen alaisuuteen rekisteröidyissä nimissä voi käyttää kansainvälistettyä muotoa. Esimerkiksi ”europa.eu”-verkkotunnuksessa ”.eu” on aluetunnus ja ”europa” sen alaisuuteen rekisteröity nimi. Lisäksi komissio pyrkii siihen, että myös itse aluetunnus eli ”.eu” olisi mahdollisimman pian mahdollista esittää eri kirjaimistojen mukaisessa muodossa (esimerkiksi kreikkalaisin tai kyrillisin aakkosin). Komissaari Reding ilmoitti komission suunnitelmista internetin nimi- ja osoitejärjestelmää hallinnoivan ICANNin ( Internet Corporation for Assigned Names and Numbers) pääjohtajalle Rod Beckstromille Internet Governance Forumin marraskuisessa kokoontumisessa ( IP/09/1717 ). Kun ICANN on hyväksynyt kansainvälistetyt muodot myös .eu-aluetunnukselle, internetin käyttäjät EU:ssa voivat rekisteröidä koko verkko-osoitteensa (siis sekä aluetunnuksen että sen alaisen verkkotunnuksen) oman merkistönsä mukaisessa muodossa. Taustaa .eu on Euroopan oma aluetunnus internetissä. Sen on perustanut EU, mutta sen käytännön toiminnasta vastaa voittoa tavoittelematon organisaatio, EURid . Tämä belgialaisten, tšekkiläisten, italialaisten, ruotsalaisten ja slovenialaisten rekisterien perustama yhteenliittymä käynnisti .eu-toiminnan vuonna 2005. Tällä hetkellä .eu-verkkotunnuksia on yli 3 miljoonaa ( IP/09/536 ). Lisätietoa: MEMO/08/218 Annex Ten largest top level domains by number of registered domain names (as of 30 September 2009) TLD Number of registered domains .com 82 467 859 .de 13 077 091 .cn 12 545 589 .net 12 477 730 .org 7 840 201 .uk 7 826 095 .info 5 282 857 .nl 3 523 290 .eu (*) 2 991 205 .biz 2 370 874 Source: EURid Number of .eu domains by country (as of 30 September 2009) Country Number of .eu domains Austria 76 846 Belgium 91 334 Bulgaria 10 420 Cyprus 52 795 Czech Republic 87 382 Denmark 38 166 Estonia 8 146 Finland 15 389 France 267 678 Germany 922 344 Greece 26 231 Hungary 29 822 Ireland 50 311 Italy 164 049 Latvia 5 599 Lithuania 9 499 Luxembourg 26 929 Malta 3 759 Netherlands 417 892 Poland 163 465 Portugal 11 986 Romania 20 003 Slovakia 19 849 Slovenia 6 605 Spain 71 529 Sweden 75 452 United Kingdom 309 766 Source: EURid Growth of .eu domains 2007-2009 by country of residence of registrants Country Growth of .eu domains 2007-2009* Austria + 17 % Belgium + 9 % Bulgaria + 87 % Cyprus - 42 % Czech Republic + 49 % Denmark - 8 % Estonia + 35 % Finland + 20 % France + 39 % Germany + 7 % Greece + 28 % Hungary + 36 % Ireland + 82 % Italy + 20 % Latvia - 23 % Lithuania + 73 % Luxembourg + 87 % Malta - 81 % Netherlands + 15 % Poland + 60 % Portugal + 9 % Romania + 41% Slovakia + 56 % Slovenia + 44 % Spain + 17 % Sweden - 21 % United Kingdom - 18 % EU + 10 % *from 31.12.2007 to 30.09.2009. Source: EURid