IP/09/1896 Brüsszel, 2009. december 9. A Bizottság az európai gazdaságélénkítés jegyében tizenöt projektnek több mint 1,5 milliárd eurót folyósít a CLT és a tengeri szélenergia területén A Bizottság ma jóváhagyott tizenöt olyan energiaipari projektet, amelyek nagymértékben hozzá fognak járulni az EU gazdaságának felélénkítéséhez, miközben növelik energiaellátásunk biztonságát, és jelent ős mértékben csökkentik iparunk szén-dioxid-kibocsátását. Mai döntésével a Bizottság 1 milliárd eurót ítélt oda hat projektnek a szén-dioxid leválasztása és tárolása területén, további 565 millió eurót pedig kilenc olyan kezdeményezésnek, amely a tengeri szélenergia hasznosítását célozza. Andris Piebalgs energiaügyi biztos a következőket mondta: „Mai határozatával a Bizottság két olyan kulcsfontosságú fenntartható technológia további fejlődését alapozta meg, amelyek alapvető szerepet fognak játszani az éghajlatváltozás ellen folytatott küzdelmünkben. A Bizottság példátlan döntése amellett, hogy közvetlen lökést ad a gazdaságnak és a foglalkoztatásnak, olyan innovatív energetikai technológiák támogatását is jelenti, amelyektől a jövőben további munkahelyeket és növekedést várhatunk.” A szén-dioxid-leválasztás és ‑tárolás (CLT) technológiáinak finanszírozásával a Bizottság egyrészt azt ismeri el, hogy a fosszilis tüzelőanyagokon alapuló energiatermelés a jövőben is fontos szerepet fog játszani energiaellátásunkban, másrészt pedig arra mutat rá, hogy a jövő a kis szén-dioxid-kibocsátású energiarendszeré. A tengeri szélenergiával kapcsolatos projektek elősegítik egy versenyképes európai tengeriszélenergia-ágazat kialakítását és megerősítését, miközben számos „zöld” munkahelyet is létrehoznak. A mai döntés nyomán finanszírozásban részesülő energetikai projektek segíteni fognak azoknak a kötelező céloknak a teljesítésében, amelyeket az Európai Unió az üveghatást okozó gázok kibocsátása és a megújuló energiaforrások hasznosítása területén 2020-ra és az azt követő időszakra vonatkozóan maga elé tűzött. A tizenöt projekt számára ma odaítélt támogatás az első lépést jelenti annak a négymilliárd eurónak a hasznos elköltésében, amelyet az EU 2009 májusában Európa gazdaságának élénkítése érdekében az energiaágazat projektjei számára elkülönített. Az európai energiaipari gazdaságélénkítő programra vonatkozó májusi megállapodás, amely a maga nemében mérföldkőnek számít, a CLT, a tengeri szélenergia, valamint a földgáz- és a villamosenergia-ipari infrastruktúra-fejlesztés területén megvalósítandó projektek számára kínál európai uniós finanszírozást. Az infrastruktúra-fejlesztési projektek elbírálása még tart, a végső döntés 2010 februárjára várható. A finanszírozásban részesülő proj ektekről bővebben: MEMO/09/542 , MEMO/09/543 .