IP/09/272 Brüsszel, 2009. február 17.Az „Európa a betegekért” kampány keretében létrehozott első Európai Uniós Egészségügyi Újságírói DíjAz Európai Bizottság ma indítja útjára a nyomtatott és elektronikus sajtóban publikáló újságírók számára kiírt versenyben elnyerhető első Európai Uniós Egészségügyi Újságírói Díjat. E tekintélyes díj a nemrégiben indított „Európa a betegekért” kampány egyik fontos eleme. A díjjal a magas színvonalú egészségügyi újságírást kívánják elismerni és előmozdítani Európa-szerte. Célja emellett, hogy egyrészt ösztönözze a különböző uniós egészségügyi témákról, elsősorban az „Európa a betegekért” kampánnyal kapcsolatos kezdeményezésekről zajló vitákat, másrészt érdemben hozzájáruljon azokhoz Androulla Vassiliou, az Európai Bizottság egészségügyi biztosa a következőket nyilatkozta: „A díj az újságírók kulcsfontosságú szerepét és felelősségét kívánja hangsúlyozni az EU egészségügyi politikájának és tevékenységeinek az uniós polgárok felé való közvetítésében. Az „Európa a betegekért” kampány keretében jóváhagyott kezdeményezések – így például a rákszűrés, a betegbiztonság, a szervadományozás és szervátültetés, az antibiotikumok alkalmazása vagy a határokon átnyúló betegellátás – mindannyiunkat egyaránt érintenek és nyilvánvalóvá teszik, hogy a Bizottság prioritásként kezeli a polgárok egészségét. Remélem, ez a díj helyi, nemzeti és közösségi szinten is vitákat ébreszt majd”. A díjért folyó versenyben azok a nyomtatott vagy elektronikus sajtóban közölt cikkek vehetnek részt, amelyek 2008. július 2-a, azaz az „Európa a betegekért” kampány elfogadásának időpontja, és 2009. június 15-e, a verseny határidejének időpontja között jelennek meg. A versenyben részt venni kívánó újságírók cikkeiket az „Európa a betegekért” kampány hivatalos weboldalán található online pályázati űrlap kitöltésével küldhetik be. A versenyben való részvételre vonatkozó egyéb szabályok és feltételek szintén a honlapon olvashatók. A győzteseket kétlépcsős eljárás során választják ki. Először is minden egyes tagállamban a két egészségügyi szakértőből és két újságíróból álló nemzeti zsűri a Bizottság képviselőjének elnöklésével kiválasztja az adott ország jelöltjét. A következő lépésben pedig az uniós díj győztesét, valamint a második és harmadik helyezettet választják ki. Ez az európai uniós zsűri feladata lesz, melyben Robert Madelin, az Európai Bizottság Egészség- és Fogyasztóügyi Főigazgatóságának igazgatója elnököl. A nemzeti és az uniós zsűritagok nevét – megerősítésüket követően – közzéteszik az „Európa a betegekért" kampány weboldalán. A döntőbe jutott 27 újságírót 2009 őszén meghívják Brüsszelbe, ahol részt vehetnek egy, az uniós egészségügyi kérdésekkel foglalkozó szemináriumon, valamint a díjátadó ünnepségen, melynek házigazdája Androulla Vassiliou biztos lesz. Az első díj 5000 EUR, a második 3000 EUR, a harmadik pedig 2000 EUR. Az Európai Uniós Egészségügyi Újságírói Díj és az „Európa a betegekért” kampány finanszírozása a 2008–2013-as időszakra szóló második közösségi egészségügyi program költségvetéséből történik. A tervek szerint az újságírói díj kiosztására évente kerül majd sor, és a versenyt végül ki fogják terjeszteni az audiovizuális médiára is. Ugyanakkor ez még az első év sikerének, illetve a díjhoz fűződő tapasztalatoknak a függvénye. A cikkek beküldéséhez, valamint az Európai Uniós Egészségügyi Újságírói Díjjal kapcsolatos további információkért kérjük, látogasson el az „Európa a betegekért” kampány honlapjára: http://ec.europa.eu/health-eu/europe_for_patients/index_hu.htmA 2008–2013-as időszakra szóló második közösségi egészségügyi programmal kapcsolatos információkat lásd: http://ec.europa.eu/health/ph_programme/pgm2008_2013_en.htm