IP/09/276 Brüsszel, 2009. február 18.Az eltűnt gyermekek felkutatására fenntartott 116 000-ás közösségi segélyvonal öt tagállamban hívhatóImmáron két éve annak, hogy az Európai Bizottság a Közösség egészén belül lefoglalta a 116 000-ás hívószámot az eltűnt gyermekek felkutatását segítő forróvonal létrehozása céljából, és a tagállamokat (IP/07/188) a szolgáltatás mihamarabbi bevezetésére ösztönözte. Tavaly még csak Magyarország területén volt elérhető a 116 000-ás hívószám (IP/08/1129), de a Bizottság többszöri felszólítására mára az összes tagállam megteremtette a nyilvános hozzáférést a forróvonalak szolgáltatói számára. Az elmúlt évben a tagállamok közül hétben, idén viszont már kilencben sor került a szolgáltató kijelölésére. Jelenleg öt országban (Görögországban, Magyarországon, Hollandiában, Portugáliában és Romániában) fogad hívásokat a 116 000-ás segélyvonal, és várhatóan két további tagállam (Belgium és Szlovákia) is hamarosan bevezeti ezt a szolgáltatást. Miután a Bizottság körültekintően megbizonyosodott afelől, hogy az Európai Unió tagállamai a közösségi jognak megfelelően, kivétel nélkül lefoglalták a 116 000-ás hívószámot, most ismételten felszólítja őket, hogy adjanak meg minden szükséges segítséget és útmutatást a leendő szolgáltatóknak, hogy a rászoruló gyerekek vagy szülők Európa bármely pontjáról hívhassák a 116 000-ás segélyvonalat. „Örvendetes, hogy az eltűnt gyermekek felkutatására létrehozott 116 000-ás hívószám Görögországban, Magyarországon, Hollandiában, Portugáliában és Romániában már hívható. Ennél azonban nagyobb fokú elkötelezettséget vártam a tagállamoktól. Nem lehetünk eléggé felkészültek, ha gyermekeink biztonsága a tét – mondta Viviane Reding, az Európai Unió távközlési ügykért felelős biztosa. – Felszólítom a tagállamokat, hogy tegyenek eleget kötelezettségeiknek és tájékoztassák szolgáltatóikat a 116-os számtartomány elérhetőségéről, s így a közösségi forróvonal bevezetése ne szenvedjen további késedelmet. Túl a jogi kötelmeken – amelyek teljesítését továbbra is szigorúan elvárom – erkölcsi felelősséggel is tartozunk az európai családoknak.” Az eltűnt gyermekek felkutatására létrehozott 116 000-ás hívószám az Európai Unió öt tagállamában (Görögországban, Magyarországon, Hollandiában, Portugáliában és Romániában) hívható jelenleg. Ezek az országok már kijelölték azokat a szolgáltatókat, amelyek az adott tagállam területén kezdeményezett minden hívást szakszerűen, ingyenesen, a hét minden napján és a nap minden órájában fogadni tudnak. A 116 000-ás hívószám bevezetése óta Magyarországon havonta mintegy 40 000-en tárcsázzák ezt a szolgáltatást, közülük hat-hétezren beszélnek is a Kék Vonal munkatársaival. A 116 000-ás hívószám hasznosságát példázza az a tavalyi eset is, amikor jogellenesen külföldre vitt gyermekeket sikerült felkutatni: egy belga apa saját 7, 10 és 14 éves lányát elhurcolta, és kilenc és fél hónapon át rendkívül nyomorúságos és veszélyes körülmények között tartotta. Az eltűnt gyermekek felkutatására fenntartott belga és portugál 116 000-ás forróvonal munkatársainak felkérésére 2008 szeptemberében a portugál televízió RTP-TV csatornája a híradó esti kiadásában a nyilvánosság segítségét kérte a három gyerek felkutatásához, a 116 000-ás hívószámot megjelenítve a képernyőn. Percekkel később az ügy megnyugtatóan lezárult. Ha a 116 000-ás hívószám Európa egészében hívható lenne, jóval hatékonyabbá és egyszerűbbé válna a gyermekek felkutatása és a nemzetközi összefogás. A segélyszolgálatok összehangolt erőfeszítéssel a tagállami határokon túl is nyomára bukkanhatnának az eltűnt gyermekeknek. A 2007 októberében elkülönített két másik hívószám, a 116 111-es (gyermeksegély-szolgálat) és a 116 123-as (lelkisegély-szolgálat) bevezetése is jó úton halad.A tagállamok közül tavaly tízben, idén már tizenhat tagállamban (Bulgáriában, Csehországban, Németországban, Dániában, Észtországban, Görögországban, Finnországban, Magyarországon, Írországban, Lettországban, Hollandiában, Lengyelországban, Portugáliában, Romániában, Svédországban és Szlovákiában) sor került a 116 111-es hívószám kiosztására. További két tagállam (Ciprus és Spanyolország) a közeljövőben zárja le a kiosztási eljárást. Tavaly még csak Magyarországon állt rendelkezésre, idén viszont már nyolc másik tagállamban is hívható a 116 111-es segélyvonal (Csehországban, Németországban, Dániában, Észtországban, Lengyelországban, Portugáliában, Romániában és Szlovákiában), és példájukat hamarosan öt további tagállam (Görögország, Finnország, Írország, Lettország és Svédország) is követi. A lelkisegély-szolgálat 116 123-as hívószámát összesen hét tagállamban (Ausztriában, Németországban, Finnországban, Írországban, Hollandiában, Svédországban és Szlovéniában) osztották ki segélyvonal-szolgáltatók számára. Cipruson ez most van folyamatban. A 116 123-as hívószám Ausztriában már hívható, de Németországban, Svédországban és Szlovéniában sem kell már erre sokat várni. Egy tavaly júliusi, az elért eredményeket taglaló bizottsági jelentés rávilágított arra, hogy a tagállamok eddig vajmi kevés erőfeszítést tettek azért, hogy a szolgáltatók lehetséges köre értesüljön a 116-os számtartomány elérhetőségéről, ezért ezen a téren további lépéseket sürgetett (IP/08/1129). Különösen azzal érhetnek el jelentős előrelépést a tagállamok, ha tájékoztatják a számkiosztási eljárás menetéről az ilyen hírközlési kérdésekben általában járatlan szolgáltatókat, és az illetékes minisztériumban vagy nemzeti szabályozó hatóságnál külön kapcsolattartó személyt jelölnek ki részükre. Háttér 2006 júliusában az Európai Bizottság egységes hívószámok elkülönítését javasolta a tagállamoknak egyrészt az eltűnt gyermekek felkutatása (116 000), másrészt a gyermekek segélyhívásainak fogadása (116 111) céljából. E törekvés igazodik az Európai Unió által elfogadott gyermekjogi stratégiához (IP/06/927). 2007. február 15-én, illetve október 30-án a Bizottság úgy határozott, hogy a 116 000-ás számot (IP/07/188), valamint a 116 111-es számot valamennyi tagállamban ebből a célból fenn kell tartani. A határozat kötelezi a tagállamokat a 116-os számtartomány nyilvános hozzáférhetőségének biztosítására, a számok kiosztásáról és a szolgáltatások bevezetéséről azonban nem rendelkezik. További tájékoztatás a 116-os számtartományról: http://ec.europa.eu/information_society/policy/ecomm/current/pan_european/index_en.htm