IP/09/276 Briuselis, 2009 m. vasario 18 d.ES karštoji pranešimų apie dingusius vaikus linija 116000 veikia penkiose valstybėse narėsePrieš dvejus metus Europos Komisija visoje Europos Sąjungoje pranešimams apie dingusius vaikus rezervavo bendrą telefono numerį 116000 (IP/07/188) ir paragino valstybes nares pradėti teikti šią paslaugą. Praėjusiais metais telefono numeris 116000 veikė tik Vengrijoje (IP/08/1129), tačiau Komisijai dar ne kartą paraginus visos ES valstybės narės sudarė galimybes juo naudotis karštosios linijos paslaugų teikėjams. Šis numeris paslaugų teikėjams paskirtas devyniose valstybėse narėse, o praėjusiais metais – tik septyniose. Telefono numeris 116000 jau veikia penkiose šalyse (Graikijoje, Vengrijoje, Nyderlanduose, Portugalijoje ir Rumunijoje). Greitai jis pradės veikti dar dviejose (Belgijoje ir Slovakijoje). Atidžiai stebėjusi, ar telefono numeris 116000 rezervuotas ES šalyse, kaip reikalaujama pagal ES teisę, Komisija dar kartą ragina valstybes nares paremti ir informuoti potencialius karštosios linijos 116000 operatorius, kad prireikus tėvai ir vaikai visoje Europoje galėtų skambinti numeriu 116000. „Gera žinia, kad karštoji pranešimų apie dingusius vaikus linija jau veikia Graikijoje, Vengrijoje, Nyderlanduose, Portugalijoje ir Rumunijoje. Vis dėlto tikėjausi, kad ir kitos valstybės narės bus kur kas aktyvesnės. Tenkintis pasiektais rezultatais, kai kalbama apie mūsų vaikų saugumą, nėra kada, – teigė už telekomunikacijas atsakinga Europos Komisijos narė Viviane Reding. Raginu valstybes nares įvykdyti savo įsipareigojimus ir informuoti paslaugos teikėjus apie galimybę naudoti skaitmenimis 116 prasidedančius telefono numerius, kad karštosios linijos kuo greičiau pradėtų veikti visoje ES. Be teisinių įpareigojimų, kuriuos aš toliau aktyviai raginsiu vykdyti, yra ir moralinis įsipareigojimas Europoje gyvenantiems tėvams ir vaikams.“ Šiandien ES karštoji pranešimų apie dingusius vaikus linija 116000 veikia penkiose ES valstybėse narėse (Graikijoje, Vengrijoje, Nyderlanduose, Portugalijoje ir Rumunijoje). Šiose šalyse numeris paskirtas paslaugos teikėjams, kurie turi sugebėti tinkamai tvarkytis – skambučiai turi būti nemokami, veikti visą parą ištisą savaitę visoje šalyje. Vengrijoje įdiegus telefono numerį 116000 kas mėnesį sulaukiama apie 40 000 skambučių, iš kurių Vengrijos karštoji linija Kék Vonal per mėnesį gali atsiliepti į 6 000–7 000. Praėjusiais metais telefono numeris 116000 pasiteisino – naudojantis juo buvo išspręsta tarpvalstybinė tėvų įvykdyto vaikų grobimo byla. Belgijoje tėvas pasiėmė septynerių, dešimties ir keturiolikos metų dukras ir devynis su puse mėnesio laikė paslėpęs labai prastomis ir pavojingomis sąlygomis. 2008 m. rugsėjį Belgijos ir Portugalijos karštųjų pranešimų apie dingusius vaikus linijų 116000 darbuotojų prašymu Portugalijos TV kanalo RTP-TV vakaro žinių laida pradėta prašymu suteikti informacijos apie šiuos dingusius vaikus, o laidos pabaigoje visame ekrane buvo parodytas telefono numeris 116000. Po šios transliacijos byla buvo išspręsta vos per kelias minutes. Įdiegus telefono numerį 116000 visoje Europoje tokios paieškos kampanijos ir tarptautinis bendradarbiavimas būtų sklandesnis ir kur kas veiksmingesnis. Karštosios linijos sudarytų sąlygas derinti veiksmus ir padėtų spręsti tarpvalstybinius vaikų dingimo atvejus. Sklandžiai vyksta ir kitų dviejų 2007 m. spalio mėnesį rezervuotų telefono numerių 116111 (pagalbos vaikams linijos) ir 116123 (psichologinės pagalbos linijos) diegimas. Pernai telefono numerį 116111 paskyrė 10 valstybių narių, o šiemet – jau šešiolika (Bulgarija, Čekija, Vokietija, Danija, Estija, Graikija, Suomija, Vengrija, Airija, Latvija, Nyderlandai, Lenkija, Portugalija, Rumunija, Švedija ir Slovakija). Dviejose šalyse (Kipre ir Ispanijoje) vyksta numerių priskyrimo procedūra. Praėjusiais metais telefono numeris 116111 veikė tik Vengrijoje, o šiemet veikia jau devyniose valstybėse narėse (Čekijoje, Vokietijoje, Danijoje, Estijoje, Vengrijoje, Lenkijoje, Portugalijoje, Rumunijoje ir Slovakijoje) ir greitai pradės veikti dar penkiose šalyse (Graikijoje, Suomijoje, Airijoje, Latvijoje ir Švedijoje). Psichologinės pagalbos karštoji linija 116123 priskirta septynių valstybių narių (Austrijos, Vokietijos, Suomijos, Airijos, Nyderlandų, Švedijos ir Slovėnijos) pagalbos linijos operatoriams. Šiuo metu numerio priskyrimo procedūra vykdoma Kipre. Telefono numeris 116123 veikia Austrijoje ir greitai bus įdiegtas dar trijose šalyse (Vokietijoje, Švedijoje ir Slovėnijoje). Praėjusių metų liepos mėn. Komisijos parengtoje pažangos ataskaitoje nurodyta, kad iki šiol valstybės narės nedėjo pakankamai pastangų, kad informuotų galimus paslaugų teikėjus apie skaitmenimis 116 prasidedančius telefono numerius, ir paragino jas veikti aktyviau (IP/08/1129). Visų pirma valstybės narės galėtų dėti daugiau pastangų ir galimiems paslaugų teikėjams, kurie paprastai nedaug nusimano apie telekomunikacijas, pateikti informaciją, kaip gauti numerį, ir nurodyti vieną atstovą ryšiams ministerijoje arba nacionalinėje priežiūros institucijoje. Pagrindiniai faktai 2006 m. liepos mėn. Europos Komisija pasiūlė rezervuoti bendrąjį telefono numerį, kuriuo būtų galima informuoti apie dingusius vaikus (11600), ir kitą bendrąjį telefono numerį, kuriuo vaikai galėtų kreiptis pagalbos (116111). Šis siūlymas grindžiamas priimta ES vaiko teisių strategija (IP/06/927). 2007 m. vasario 15 ir spalio 30 d. Komisija nusprendė visose valstybėse narėse rezervuoti telefono numerius 116000 (IP/07/188) ir 116111. Šiuo sprendimu ES valstybės įpareigotos sudaryti galimybę naudotis skaitmenimis 116 prasidedančiais telefono numeriais, tačiau nereikalaujama, kad jos tuos numerius skirtų paslaugų teikėjams arba užtikrintų paslaugų teikimą. Daugiau informacijos apie skaitmenimis 116 prasidedančius telefono numerius:http://ec.europa.eu/information_society/policy/ecomm/current/pan_european/index_en.htm