IP/09/635 Bruselj, 24. aprila 2009Začetek dela novega evropskega foruma za boljše usklajevanje prizadevanj za odpravo izključenosti RomovDanes se bo v Pragi prvič sestal novi evropski forum za vključevanje Romov, da bi se izboljšalo usklajevanje nacionalnih ukrepov za reševanje problema izključenosti največje evropske etnične manjšine. Srečanja se bodo udeležile nacionalne vlade, EU, druge mednarodne organizacije in civilna družba, njegov cilj pa je spodbuditi sodelovanje in izmenjavo izkušenj v zvezi z uspešnimi politikami vključevanja Romov. „Sedanja gospodarska kriza povečuje nevarnost za popolno izključenost Romov, ki pogosto živijo na družbenem robu,“ je opozoril Vladimír Špidla, komisar EU za zaposlovanje, socialne zadeve in enake možnosti. „Potrebujemo konstruktivne politike, ki bodo Romom dale priložnost, ne pa represivnih, ki jih bodo še bolj odrivale v revščino in socialno izključenost. Politike bi morale biti namenjene posebej Romom, vendar bi moral biti njihov cilj Romom omogočiti vključevanje v izobraževanje, zaposlitev in bivanje skupaj z drugimi državljani. Učinkovite politike pa bi bilo treba izmenjati prek nacionalnih meja.“ Na današnjem srečanju, ki sta ga soorganizirala komisar Špidla in češki minister za človekove pravice in narodnostne manjšine Michael Kocáb, bodo pregledali napredek pri reševanju problema izključenosti Romov, dosežen po prvem srečanju na vrhu o Romih v Bruslju septembra 2008 (glej IP/08/1326). Srečanje je odgovor na zahtevo Sveta za splošne zadeve iz decembra 2008, naj se organizira izmenjava dobrih praks in izkušenj med državami EU ter s skupnim evropskim forumom spodbudi sodelovanje med vsemi stranmi. Srečanje je namenjeno opredelitvi sklopa temeljnih načel, potrebnih za učinkovito obravnavanje vključevanja Romov. Poleg tega bo Evropska komisija prikazala, kako namerava za obravnavanje potreb Romov uporabiti instrumente in politike na ravni EU leta 2009 in 2010. Poročala bo tudi o izvajanju novega poskusnega projekta v vrednosti 5 milijonov evrov, ki ga je Evropski parlament dodatno vključil v proračun za leto 2009. Popolnejše poročilo o napredku bo Komisija predstavila v začetku leta 2010, pravočasno pred novim srečanjem na vrhu o Romih v Španiji aprila 2010. Za položaj več milijonov Romov v EU in njenih sosednjih državah so značilni diskriminacija in daljnosežna izključenost iz glavnine družbe, nesorazmerno velika stopnja revščine in brezposelnosti, slabo zdravstveno stanje ter krajša pričakovana življenjska doba. Poleg tega so Romi pogosto žrtve diskriminacije in rasističnega nasilja. Ozadje Evropska unija ima vrsto instrumentov za odpravo diskriminacije in socialne izključenosti Romov. Direktiva 2000/43/ES prepoveduje diskriminacijo iz rasnih in etničnih razlogov pri zaposlovanju, izobraževanju, socialni zaščiti (vključno z zdravstvenim varstvom) ter dostopu do blaga in storitev. Strukturni skladi EU in programi Skupnosti lahko zagotovijo finančno pomoč za projekte in politike, mehanizme sodelovanja pri politikah na ravni EU in nacionalni ravni na področjih socialne vključenosti, zaposlovanja, izobraževanja in zdravja pa je mogoče uporabiti za obravnavo problema izključenosti Romov s kombinacijo ciljno usmerjene analize in ukrepov ter integracije. Glej tudi MEMO/09/193 Dodatne informacije: Spletna stran Evropske komisije o Romih http://ec.europa.eu/roma Sporočilo za medije Sveta za splošne zadeve z dne 8. decembra 2008 o izključenosti Romov http://ec.europa.eu/social/BlobServlet?docId=1586&langId=enPredlog temeljnih načel http://ec.europa.eu/social/main.jsp?langId=en&catId=89&newsId=491&furtherNews=yes