IP/09/593 Βρυξέλλες, 20 Απριλίου 2009Πλατφόρμα διαλόγου: το «ευρωπαϊκό φόρουμ ένταξης» και ο διαδραστικός «ευρωπαϊκός δικτυακός τόπος για την ένταξη»: δύο νέα εργαλεία στην υπηρεσία της ένταξηςΣήμερα, η Επιτροπή εγκαινίασε δύο νέα εργαλεία για την ένταξη των υπηκόων τρίτων χωρών που ζουν στην Ευρωπαϊκή Ένωση: το ευρωπαϊκό φόρουμ ένταξης, που διοργανώνεται σε συνεργασία με την Ευρωπαϊκή Οικονομική και Κοινωνική Επιτροπή, και όπου τα ευρωπαϊκά θεσμικά όργανα, οι ενδιαφερόμενοι φορείς και οργανώσεις της κοινωνίας των πολιτών θα ανταλλάσσουν γνώμες για ζητήματα ένταξης· και τον ευρωπαϊκό δικτυακό τόπο για την ένταξη, ο οποίος σύντομα θα αποκτήσει την ονομασία «η ένταξη με ένα απλό κλικ» -που θα παρέχει υψηλής ποιότητας περιεχόμενο σε όλη την Ευρώπη και θα δημιουργήσει μια διαδικτυακή κοινότητα ειδικών για την ένταξη. Ο αντιπρόεδρος Barrot, υπεύθυνος για τον τομέα της δικαιοσύνης, της ελευθερίας και της ασφάλειας, δήλωσε: «Πιστεύω ότι ο από κοινού προβληματισμός είναι απαραίτητος για την επιτυχία των πολιτικών ένταξης. Γι’ αυτό, είμαι πολύ ευτυχής που σήμερα συγκεντρώσαμε όλους τους ενδιαφερόμενους και τις οργανώσεις που δραστηριοποιούνται στον τομέα της ένταξης, με την ευκαιρία της εναρκτήριας συνεδρίασης του ευρωπαϊκού φόρουμ ένταξης και για τα εγκαίνια του ευρωπαϊκού δικτυακού τόπου για την ένταξη. Το φόρουμ αποτελεί "φυσική" πλατφόρμα για διάλογο σχετικά με τις τρέχουσες προκλήσεις και τις μελλοντικές προτεραιότητες των πολιτικών ένταξης. Ο δικτυακός τόπος αποτελεί "εικονική" πλατφόρμα, μια ηλεκτρονική "εργαλειοθήκη" για όλους όσους ασχολούνται με τους μετανάστες. Πρόκειται για ένα πραγματικά διαδραστικό εργαλείο όπου θα ανταλλάσσονται ορθές πρακτικές, θα μπορεί κανείς να ανακαλύψει ευκαιρίες χρηματοδότησης και να βρει εταίρους για σχέδια. Ο δικτυακός τόπος θα βοηθήσει στη δημιουργία μιας νέας διαδικτυακής κοινότητας όλων όσων εργάζονται για την ένταξη». Ο κ. Mario Sepi, Πρόεδρος της Ευρωπαϊκής Οικονομικής και Κοινωνικής Επιτροπής, δήλωσε: «Η διαδικασία ένταξης ήταν μακρά: σημειώθηκαν κατά καιρούς καθυστερήσεις, δισταγμοί και αρνήσεις, αλλά και σημαντικά βήματα. Αποτελεί μια αμφίδρομη διαδικασία, που βασίζεται στα δικαιώματα και τις ευθύνες των μεταναστών και των κοινωνιών υποδοχής τους. Συνεχίσαμε, επομένως, να προωθούμε μια πραγματικά συμμετοχική πολιτική ένταξης, δεδομένου μάλιστα ότι από τον συνεχιζόμενο διάλογό μας με την κοινωνία των πολιτών προέκυψαν σαφώς οι πολύ μεγάλες προσδοκίες της στο θέμα αυτό. Δεν είναι τυχαίο ότι οι διάφορες γνώμες μας παρέμειναν ανεπηρέαστες από την αποπνικτική δυσωδία της ξενοφοβίας, όπως αποδεικνύεται σαφώς και από το πρόγραμμά μας για την Ευρώπη «Προτάσεις της κοινωνίας των πολιτών». Ευρωπαϊκό φόρουμ ένταξης: μια πλατφόρμα διαλόγου για την ένταξη Το ευρωπαϊκό φόρουμ για την ένταξη θα δώσει την ευκαιρία στους αντιπροσώπους των οργανώσεων της κοινωνίας των πολιτών να εκφράσουν τις απόψεις τους για ζητήματα ένταξης, ιδίως σχετικά με την ατζέντα της ΕΕ για την ένταξη. Ταυτόχρονα, το φόρουμ θα επιτρέπει στα ευρωπαϊκά θεσμικά όργανα να διαδραματίζουν προδραστικό ρόλο στον τομέα αυτό. Ως νέα πλατφόρμα διαλόγου για την ένταξη, που οργανώνεται σε συνεργασία με την Ευρωπαϊκή Οικονομική και Κοινωνική Επιτροπή, το φόρουμ αποτελεί σημαντική ευκαιρία για να συζητηθούν από κοινού με τους εκπροσώπους των ευρωπαϊκών θεσμικών οργάνων οι προκλήσεις και οι μελλοντικές προτεραιότητες. Στη σημερινή εναρκτήρια συνεδρίαση θα εξετασθεί ο ρόλος και οι μέθοδοι του φόρουμ κατά την κατάρτιση της μελλοντικής ατζέντας της ΕΕ για την ένταξη, καθώς και άλλα σχετικά επίκαιρα θέματα, όπως οι συνέπειες της τρέχουσας οικονομικής κρίσης στην ένταξη των μεταναστών. Το φόρουμ θα παρακολουθήσουν οργανώσεις της κοινωνίας των πολιτών που ασχολούνται με την ένταξη σε ευρωπαϊκό επίπεδο, ιδίως κοινωνικοί εταίροι, καθώς και τα ευρωπαϊκά θεσμικά όργανα. Θα υπάρχει επίσης παρουσία από τις εθνικές πλατφόρμες για την ένταξη, όπως και από αντιπροσώπους του δικτύου των εθνικών σημείων επαφής για την ένταξη. Ο ευρωπαϊκός δικτυακός τόπος για την ένταξη: η ένταξη με ένα απλό κλικ Το φόρουμ αποτελεί επίσης ευκαιρία να εγκαινιασθεί επίσημα ο ευρωπαϊκός δικτυακός τόπος για την ένταξη (www.integration.eu). Ο ευρωπαϊκός δικτυακός τόπος για την ένταξη αποσκοπεί στην προώθηση των πολιτικών και των πρακτικών ένταξης με την κοινοποίηση επιτυχημένων στρατηγικών και την υποστήριξη της συνεργασίας μεταξύ των ενδιαφερομένων και των οργανώσεων της κοινωνίας των πολιτών σε όλη την ΕΕ. Είναι ανοικτός σε όλους και παρέχει τη δυνατότητα στους επισκέπτες να κοινοποιούν ορθές πρακτικές, να ανακαλύπτουν ευκαιρίες χρηματοδότησης και να αναζητούν εταίρους για σχέδια, να ενημερώνονται για τις τελευταίες εξελίξεις σε ευρωπαϊκό, σε εθνικό και σε τοπικό επίπεδο και να διατηρούν επαφή με τα μέλη της κοινότητας για την ένταξη στην ΕΕ. Λειτουργώντας σαν γέφυρα μεταξύ των επαγγελματιών που ασχολούνται με την ένταξη και των φορέων χάραξης πολιτικής, ο ευρωπαϊκός δικτυακός τόπος για την ένταξη θα αποκτήσει σύντομα την ονομασία «η ένταξη με ένα απλό κλικ» -που θα παρέχει υψηλής ποιότητας περιεχόμενο σε όλη την Ευρώπη και θα φιλοξενεί την κοινότητα των ειδικών για την ένταξη. Στο δικτυακό τόπο θα μπορεί κανείς να βρει τα ακόλουθα (www.integration.eu):συγκέντρωση των καινοτόμων "βέλτιστων πρακτικών" για την ένταξη, που θα παρουσιάζονται με σαφή και συγκρίσιμο τρόπο· κοινοτικά εργαλεία για την ανεύρεση εταίρων για σχέδια, που υποστηρίζουν τη δικτύωση και την ανάπτυξη κοινών σχεδίων· πληροφορίες για ευκαιρίες χρηματοδότησης· μια μεγάλη βιβλιοθήκη τεκμηρίωσης που θα περιέχει εκθέσεις, έγγραφα πολιτικής, νομοθεσία και εκτιμήσεις επιπτώσεων· ενημερωτικά δελτία για κάθε χώρα, με τις τελευταίες πληροφορίες σχετικά με τη νομοθεσία και τα προγράμματα πολιτικής· μια σελίδα με συνδέσμους με εξωτερικούς δικτυακούς τόπους· τακτικά ενημερωμένες ειδήσεις και