IP/09/703 Bryssel 5. toukokuuta 2009Elpymisen tiellä: komission jäsenten Hübnerin ja Špidlan mukaan koheesiopolitiikka auttaa Euroopan ulos kriisistäKomission jäsenet Danuta Hübner (aluepolitiikka) ja Vladimír Špidla (työllisyys-, sosiaali- ja tasa-arvoasiat) ilmaisivat tänään olevansa tyytyväisiä neuvoston ja Euroopan parlamentin saatua valmiiksi sopimuksen, jolla tuetaan koheesiopolitiikkapakettia talouskriisiin vastaamiseksi. Kattavaan pakettiin kuuluu monenlaisia toimenpiteitä: kassavirtaa lisätään tuntuvasti myöntämällä rakennerahastoista ylimääräisiä ennakkomaksuja, hankkeiden toteuttamista vauhditetaan ottamalla käyttöön nopeutettuja menettelyjä, EU-maille tarjotaan mahdollisuuksia osarahoittaa asuntosektorilla energiatehokkaita parannuksia jne. Jäsenvaltiot ovat jo saaneet ylimääräiset 6,25 miljardia euroa ennakkomaksuina – 4,5 miljardia euroa Euroopan aluekehitysrahastosta maksettiin huhtikuun puolivälissä ja pian sen jälkeen vielä 1,5 miljardia euroa Euroopan sosiaalirahastosta. Näitä päätöksiä kommentoidessaan komissaari Hübner totesi seuraavaa: ”Koheesiopolitiikka auttaa Euroopan ulos tästä kriisistä. Euroopan komission, jäsenvaltioiden, Euroopan parlamentin, alueiden komitean ja Euroopan talous- ja sosiaalikomitean välisen erinomaisen yhteistyön ansiosta olemme voineet toimia nopeasti ja päättäväisesti. Pyydämme nyt jäsenvaltioita ja alueita hyödyntämään täysimittaisesti kaikki Euroopan koheesiopolitiikan tarjoamat mahdollisuudet ja valitsemaan laadukkaita hankkeita EU-tuen saajiksi. Odotamme näiden toimenpiteiden vaikutusten leviävän laajemmalle talouteen ja erityisesti rakennusalalle.” Komissaari Špidla totesi lisäksi: ”Euroopan tasolla ensimmäinen painopisteemme tässä kriisissä ovat ihmiset – heidän pitämisensä työssä ja työpaikkansa menettäneiden saaminen mahdollisimman nopeasti takaisin työelämään. Euroopan sosiaalirahasto auttaa tuhansia eurooppalaisia kehittämään ammattitaitoaan ja kouluttautumaan uudelleen ja näin parantamaan työllistymismahdollisuuksiaan. Tämän sopimuksen ansiosta se voi entistä paremmin auttaa ihmisiä, jotka ovat menettäneet työpaikkansa tai joiden työpaikka on vaarassa kriisin takia. Sen ansiosta pienemmät organisaatiot pystyvät paremmin ja helpommin tukemaan kaikkein heikoimmassa asemassa olevia.” Hyvät lähtöasemat jäsenvaltioille ja alueille Komissio ehdotti vuoden 2008 lopulla useita muutoksia Euroopan aluekehitysrahastoa (EAKR), Euroopan sosiaalirahastoa (ESR) ja koheesiorahastoa koskeviin asetuksiin. Euroopan parlamentti näytti näille lainsäädännöllisille muutoksille vihreää valoa 2. huhtikuuta. Tänään talous- ja rahoitusasioiden neuvostossa kokoontuneet jäsenvaltioiden ministerit hyväksyivät nämä toimenpiteet, jotka tulevat voimaan toukokuun loppuun mennessä. Tämän 27 jäsenvaltiolle annettavan 6,25 miljardin euron rahoitusruiskeen tarkoituksena on edistää hankkeiden toteuttamista ja auttaa suojelemaan työpaikkoja ja luomaan uusia työpaikkoja. Ylimääräiset ennakot nostavat ennakkomaksujen kokonaismäärän lähes 30 miljardiin euroon sitten vuoden 2007 (ks. liitteessä oleva jäsenvaltioittain tehty rahoituserittely). Tämä on lähes 9 prosenttia koko koheesiopolitiikan 347 miljardin euron budjetista ajanjaksolla 2007–2013. Pakettiin sisältyvät seuraavat muut muutokset:Mahdollisuus myöntää välitöntä rahoitusta ”suurhankkeille” (joiden kokonaiskustannukset hanketta kohden ovat yli 50 miljoonaa euroa tai 25 miljoonaa euroa ympäristöhankkeiden kohdalla) tarvitsematta Euroopan komission ennakkohyväksyntää. Ajanjaksolla 2007–2013 on tarkoitus toteuttaa noin 900 suurhanketta eri puolilla Eurooppaa, ja niihin on määrä käyttää yhteensä 120 miljardia euroa (EAKR:sta ja koheesiorahastosta). Tuensaajille valtiontukijärjestelmissä maksettujen ennakkomaksujen järjestelmän yksinkertaistaminen. Käytännössä tämä tarkoittaa sitä, että tuensaajille maksettavat ennakot valtiontuista voivat nyt olla 100 prosenttia kyseisestä määrästä. Korvausjärjestelmän yksinkertaistaminen tuensaajien hallinnollisen taakan vähentämiseksi ja maksatuksen nopeuttamiseksi. Komissio voi nyt korvata perusyleiskustannukset kiinteän kustannustason perusteella tai maksaa kertasuorituksia pienille hankkeille, jotka esimerkiksi tukevat muita heikommassa asemassa olevia ryhmiä. Avustuksia ja lainoja yhdistävien rahoitusjärjestelyiden (EAKR/ERS) hallinnon helpottaminen. JEREMIE (Euroopan yhteiset resurssit mikro- ja keskikokoisten yritysten tukemiseksi) auttaa taloudellisesta taantumasta pahasti kärsiviä pieniä ja keskisuuria yrityksiä saamaan rahoitusta helpommin. Euroopan investointipankki ja Euroopan jälleenrakennus- ja kehityspankki voivat auttaa suurhankkeiden valmistelussa JASPERS-aloitteen (Euroopan alueiden hankkeille annettava yhteinen apu) avulla. Erityistukea annetaan myös mikroluoton tarjoajille, jotka eivät ole pankkeja, JASMINE-aloitteen (yhteinen toimi pienrahoituslaitosten tukemiseksi Euroopassa) avulla. Kaikille jäsenvaltioille tarjottava mahdollisuus käyttää EAKR:n varoja (enintään 4 prosenttia niiden määrärahoista) energiatehokkaisiin parannuksiin ja uusiutuvaa energiaa koskeviin toimenpiteisiin asuntosektorilla. Tämä merkitsee sitä, että EU voi osarahoittaa kansallisia tai alueellisia järjestelyjä, joilla edistetään kaksoislasituksen, seinäeristyksen tai aurinkopaneelien asentamista. Aiemmassa lainsäädännössä annettiin ainoastaan uusille jäsenvaltioille rajalliset mahdollisuudet käyttää EAKR:n tukea asuntosektoriin.Joulukuussa sovittiin jo lisämuutoksesta, jonka mukaan ”tuloja tuottavia hankkeita” – esimerkkinä maksulliset moottoritiet – koskevia sääntöjä olisi sovellettava vain niihin EAKR:n ja koheesiorahaston hankkeisiin, joiden kokonaiskustannukset ylittävät miljoona euroa. Huomautus toimittajille Lisätietoa on saatavilla osoitteessa http://ec.europa.eu/regional_policy/funds/recovery/ EU ryhtyy selvittämään talouskriisin sosiaalista ulottuvuutta: http://ec.europa.eu/social/main.jsp?langId=fi&catId=736 EUROOPAN TALOUDEN ELVYTYSSUUNNITELMA EAKR:N/ESR:N ENNAKKOMAKSUT HUHTIKUU 2009[ Taulukot saatavilla PDF ja Word muodossa ]