IP/09/730 Brüsszel, 2009. május 11.A Bizottság elnöke és a Parlament elnöke az európai és globális gazdaságirányítás etikai vonatkozásairól tárgyalt Európa vallási vezetőivelJosé Manuel Barroso, az Európai Bizottság elnöke meghívására ma a kereszténység, a judaizmus és az iszlám mintegy húsz magas szintű képviselője gyűlt össze a Bizottság épületében, hogy kötetlen párbeszédet folytassanak az Unióval. A találkozó José Manuel Barroso, az Európai Bizottság elnöke és Hans-Gert Pöttering, az Európai Parlament elnöke közös elnökletével zajlott. Az idei találkozó központi témája az Európa és a világ előtt álló nagy kihívás: a gazdasági és pénzügyi válság, valamint az európai és globális gazdaságirányítás etikai vonatkozásai voltak. Az uniós intézmények vezetői és a vallási vezetők közötti éves találkozó ötödik alkalommal került megrendezésre. A kezdeményezést 2005-ben indította el Barroso elnök. Idén a megbeszélés középpontjában a következő téma állt: „Gazdasági és pénzügyi válság: az európai és globális gazdaságirányítás etikai vonatkozásai”. Barroso elnök a következőképpen nyilatkozott: „A pénzügyi és gazdasági válság előrehaladásával egyre inkább világossá válik, hogy eljött az a pillanat, amikor összhangot kell teremtenünk a gazdasági irányítás és azon alapvető erkölcsi értékeink között, melyek az európai integráció alapját képezték az elmúlt 50 év során. A Bizottság fontos kezdeményezéseket indított ezzel kapcsolatban, mindenekelőtt a pénzügyi piacok szabályozásának területén, hogy gazdaságainkban megerősítse a felelősségtudatot és a fenntarthatóságot.” Hans-Gert Pöttering, az Európai Parlament elnöke kiemelte: „Az Európai Unió polgárai napjainkban gazdasági szempontból rendkívül nehéz időszakot élnek át. Ilyen időszakokban kell előtérbe helyezni, hogy Európa értékeken alapuló közösség, és a szolidaritás az Unió alapelvei közé tartozik. Olyan közös megoldásokat kell keresnünk, amelyek az emberi méltóságra épülnek, és társadalmunk minden csoportja számára gondoskodást biztosítanak. A vallások és egyházak szerepvállalásának e téren igen nagy jelentősége van, mert munkájuk révén gyakran társadalmaink legsebezhetőbb tagjai számára nyújtanak segítséget.” A találkozó résztvevői bátorították a pénzügyi szabályozás megerősítésére irányuló lépések összehangolása, ösztönzése és irányítása, a gazdaság talpra állítása és a foglalkoztatás támogatása terén Európában és világszerte tett uniós erőfeszítéseket. Szintén kiemelték, hogy gondoskodni kell arról, hogy a politikák kialakítása során továbbra is az előtérben álljon a társadalmi igazságosság, valamint felhívták a figyelmet arra, hogy most, amikor a munkanélküliség és a szegénység aggasztó méreteket öltve növekszik, társadalmainknak készen kell állniuk arra, hogy együttesen lépjenek fel, és a válság polgárokra gyakorolt hatásainak megfékezése érdekében konkrét intézkedések dolgozzanak ki és hajtsanak végre. Végül hangsúlyozták saját elkötelezettségüket amellett, hogy segítenek újraéleszteni a különböző hitű és meggyőződésű európai emberek közötti szolidaritást, és etikusabb magatartásra ösztönözni a pénzügyi és gazdasági szereplőket. A résztvevők felsorolását lásd a következő dokumentumban: MEMO/09/227