IP /09/ 1043 Брюксел, 26 юни 2009 г. 26 юни 2009 г. — Международен ден за борба с наркотиците — стартиране на Европейското действие по отношение на наркотиците Знаете ли, че около 12 милиона души в ЕС употребяват или в даден момент са употребявали кокаин? Знаете ли, че на всеки час средно по един гражданин на ЕС умира от свръхдоза? Знаете ли, че в Европа има между 7 000 и 8 000 смъртни случая годишно, причинени от употребата на наркотици? Изправена пред сериозния проблем с наркотиците, Европейската комисия стартира днес нова инициатива за повишаване на осведомеността — ЕВРОПЕЙСКО ДЕЙСТВИЕ ПО ОТНОШЕНИЕ НА НАРКОТИЦИТЕ (ЕДОН), чиято основна цел е да мобилизира обществото и да предостави повече информация за наркотиците в Европейския съюз Целта на ЕДОН е, доразвивайки принципа на „поделена отговорност“, да насърчи всеки, било то група, отделен гражданин, специалист или просто член на обществото, да подпише декларация и да поеме ангажимент, който по някакъв начин се отнася до проблема с наркотиците. Заместник-председателят на Комисията Жак Баро, в присъствието на журналиста и телевизионна звезда Никос Алиагас и на журналиста и социален активист Йежи Овсяк, обяви днес официално началото на ЕДОН по време на проява, в която участваха около 120 представители от целия ЕС. Заместник-председателят на Комисията и комисар за правосъдието, свободата и сигурността Жак Баро заяви: „Един от приоритетите на новия План за действие на ЕС по отношение на наркотиците (2009—2012 г.) е да подтикне европейските организации и граждани да участват активно в тази политика, а ЕДОН е сред основните действия в този план. Посредством ЕДОН ние се обръщаме към европейците във всекидневния им живот, като им предоставяме средства да изразят мнението си и да се ангажират с действия“. Понастоящем 21 организации и отделни лица са заявили желанието си да поемат ангажимент, свързан с ЕДОН: Асоциацията на родителите на учениците от Европейско училище I в Брюксел (Белгия) Кипърският съвет за борба с наркотиците (Кипър) ETHIAS (Белгия) FESAT — Европейска фо ндация на горещите линии за помощ във връзка с наркотиците (ЕС) FNAPT — Национална федерация за предотвратяване на наркоманиите (Франция) Фондация Villa Maraini (Италия) Фондация la Caixa (Испания) Фондация „Големият благотворителен коледен оркестър“ ( WOSP) — Йежи Овсяк (Полша) FPAT — Португалска федерация на социалните институции, работещи за предотвратяване на наркоманиите (Португалия) ICOS — Международен съвет за сигурност и развитие (ЕС) Фар, семейства, изправени пред проблема с наркотиците (Франция) London Drug Policy Forum (Обединеното кралство) Общински съвет за борба с наркоманиите, Благоевград (България) Peitenger Jugendhaus-ASBL (Люксембург) PREV CENTRUM (Чешка република) PREVNET (ЕС) Qrendi Scout Group (Малта) Списание TIIMI (Финландия) Младежка организация за мир и развитие на Балканите (България) Комитет на организациите на жените по въпроси, свързани с алкохола и наркотиците (WOCAD) (Швеция) Европейски център за мониторинг на наркотиците и наркоманиите От днес европейските граждани и организации имат възможност да използват ЕДОН, като помислят как всекидневните им дейности и техните социални отговорности и среда могат да повишат осведомеността за наркотиците и рисковете, свързани със злоупотребата с тях, и да увеличат ангажираността по тези въпроси. Това ще придаде европейско измерение на работата им и ще я направи видима на европейско равнище. На уебсайта www.action-drugs.eu можете да изпратите информация за специфични и творчески действия на всяко равнище в Европа, които се отразяват положително на поведението по отношение на наркотиците или повишават информираността за наркотиците и за опасностите от злоупотребата с тях. За да научите повече за работата на заместник-председателя на Комисията Баро, моля посетете неговия уебсайт: http://ec.europa.eu/commission_barroso/barrot/welcome/default_en.htm