IP/09/703 Briuselis, 2009 m. gegužės 5 d.Ekonomikos atgaivinimo kelias. Komisijos narių D. Hübner ir V. Špidlos teigimu, sanglaudos politikos priemonės padės Europai įveikti krizęŠiandien Komisijos nariai Danuta Hübner (atsakinga už regioninę politiką) ir Vladimíras Špidla (atsakingas už užimtumą, socialinius reikalus ir lygias galimybes) pasidžiaugė, kad Taryba ir Europos Parlamentas susitarė pritarti sanglaudos politikos priemonių ekonomikos krizei įveikti rinkiniui. Šį visapusišką rinkinį sudaro įvairios priemonės (kaip antai didelės papildomos struktūrinių fondų išankstinės išmokos, greitesnės procedūros, siekiant paspartinti projektų įgyvendinimą, galimybė suteikti bendrą ES finansavimą pastatų energijos vartojimo efektyvumo didinimo priemonėms). Valstybės narės jau gavo 6,25 mlrd. EUR papildomų išankstinių išmokų – 4,5 mlrd. EUR iš Europos regioninės plėtros fondo (išmokėta balandžio mėn. viduryje) ir 1,5 mlrd. EUR iš Europos socialinio fondo (išmokėta šiek tiek vėliau). D. Hübner taip pakomentavo šiuos sprendimus: „Sanglaudos politikos priemonės padeda Europai įveikti krizę. Puikiai bendradarbiaujant Europos Komisijai, valstybėms narėms, Europos Parlamentui, Europos Sąjungos Regionų komitetui ir Europos ekonomikos ir socialinių reikalų komitetui, galima veikti greitai ir ryžtingai. Raginame valstybes nares ir regionus pasinaudoti visomis Europos sanglaudos politikos galimybėms ir atrinkti geriausius projektus, kad būtų panaudota ES parama. Tikimės, kad minėtos priemonės turės didelį teigiamą poveikį ekonomikai, visų pirma statybų sektoriui.“ Komisijos narys V. Špidla pridūrė: „Šiuo krizės laikotarpiu Europoje prioritetas pirmiausia teikiamas žmonėms, siekiant išsaugoti darbo vietas ir kuo greičiau grąžinti į darbą tuos, kurie jį prarado. Dėl Europos socialinio fondo paramos tūkstančiai europiečių gali tobulinti įgūdžius ir persikvalifikuoti, tokiu būdu pagerindami įsidarbinimo galimybes. Šis susitarimas reiškia dar didesnę pagalbą žmonėms, krizės laikotarpiu praradusiems darbą arba rizikuojantiems jį prarasti. Be to, priėmus šį susitarimą mažesnės organizacijos galės paprastesnėmis priemonėmis daugiau padėti pažeidžiamiausioms grupėms.“ Palankios aplinkybės valstybėms narėms ir regionams 2008 m. pabaigoje Komisija pasiūlė keletą Europos regioninės plėtros fondą, Europos socialinį fondą ir Sanglaudos fondą reglamentuojančių teisės aktų pakeitimų. Balandžio 2 d. šiems pakeitimams pritarė Europos Parlamentas. Šiandien Ekonomikos ir finansų tarybos posėdyje susitikę valstybių narių ministrai taip pat pritarė minėtoms priemonėms, kurios įsigalios gegužės mėn. pabaigoje.27 valstybėms narėms skirta 6,25 mlrd. EUR finansine parama siekiama skatinti projektų įgyvendinimą, padėti išsaugoti ir kurti darbo vietas. Nuo 2007 m. iš viso išmokėta apie 30 mlrd. EUR išankstinių išmokų (žr. priede kiekvienai valstybei narei išmokėtas sumas), sudarančių beveik 9 % bendro 2007–2013 m. 347 mlrd. EUR sanglaudos politikos biudžeto. Kiti pakete numatyti pakeitimai:Galimybė skubiai skirti finansavimą dideliems projektams (tiems, kurių bendros išlaidos didesnės nei 50 mln. EUR, arba aplinkosaugos projektams, kurių išlaidos didesnės nei 25 mln. EUR) be išankstinio Europos Komisijos pritarimo. 2007–2013 m. Europoje turėtų būti įgyvendinta apie 900 didelių projektų, į kuriuos iš viso bus investuota 120 mlrd. EUR (iš Europos regioninės plėtros fondo ir Sanglaudos fondo). Išankstinių išmokų mokėjimo naudos gavėjams pagal valstybės pagalbos programas sistemos supaprastinamas. Praktiškai tai reiškia, kad dabar naudos gavėjams mokamos valstybės pagalbos išankstinės išmokos gali sudaryti 100 % susijusios sumos. Išlaidų kompensavimo sistemos supaprastinimas, siekiant sumažinti naudos gavėjams tenkančią administracinę naštą ir pagreitinti mokėjimą. Dabar Komisija galės kompensuoti pagrindines papildomas išlaidas, taikydama vienodo dydžio sumą, arba skirti vienkartines išmokas mažiems projektams, kuriais, pavyzdžiui, remiamos pažeidžiamos grupės. Finansų inžinerijos programų valdymo (Europos regioninės plėtros fondas ir Sanglaudos fondas) supaprastinimas, derinant dotacijas ir paskolas. Pagal JEREMIE (Jungtiniai Europos ištekliai labai mažoms, mažoms ir vidutinėms įmonėms) mažos ir vidutinės įmonės, labai nukentėjusios nuo ekonomikos nuosmukio, gali lengviau gauti finansavimą. Pagal JASPERS (Bendra parama projektams Europos regionuose remti) Europos investicijų bankas ir Europos rekonstrukcijos ir plėtros bankas gali teikti paramą, rengiant didelius projektus. Pagal JASMINE iniciatyvą (Bendras veiksmų planas mikrofinansų institucijoms Europoje) speciali parama bus skiriama nebankiniams mikrokreditų teikėjams. Visoms valstybėms narėms suteikta galimybė naudoti Europos regioninės plėtros fondo lėšas (iki 4 % jų asignavimų) namų ūkių energijos vartojimo efektyvumo didinimo ir atsinaujinančių energijos išteklių priemonėms. Tai reiškia, kad ES gali bendrai finansuoti nacionalines arba regionines stiklo paketų dėjimo, sienų izoliavimo arba saulės baterijų įrengimo programas. Pagal ankstesnius teisės aktus naujųjų valstybių narių galimybės gauti paramą namų ūkiui iš Europos regioninės plėtros fondo buvo ribotos.Gruodžio mėn. susitarta dėl dar vieno pakeitimo, kuriuo nustatoma, kad taisyklės, reglamentuojančios projektus, iš kurių gaunamos didelės pajamos (pvz., apmokestinami greitkeliai), būtų taikomos tik Europos regioninės plėtros fondo ir Sanglaudos fondo lėšomis finansuojamiems projektams, kurių bendrosios išlaidos sudaro daugiau kaip 1 mln. EUR. Pastaba redaktoriams Daugiau informacijos galima rasti http://ec.europa.eu/regional_policy/funds/recovery/. ES skiria dėmesį socialiniam ekonominės krizės aspektui http://ec.europa.eu/social/main.jsp?langId=en&catId=736. EUROPOS EKONOMIKOS ATGAIVINIMO PLANAS ERPF IR (ARBA) ESF LĖŠŲ IŠANKSTINĖS IŠMOKOS 2009 M. BALANDŽIO MĖN.[ ]