IP/09/730 Bryssel 11. toukokuuta 2009Komission puheenjohtaja ja parlamentin puhemies keskustelevat Euroopan uskonnollisten johtajien kanssa etiikan roolista Euroopan talouden ja maailmantalouden ohjauksessaParisenkymmentä kristinuskon, juutalaisuuden ja islamin korkean tason edustajaa kokoontui tänään Euroopan komission puheenjohtajan José Manuel Barroson kutsusta komission päämajaan keskustelemaan epävirallisesti EU:n kanssa. Kokouksen puheenjohtajina toimivat yhdessä komission puheenjohtaja Barroso ja Euroopan parlamentin puhemies Hans-Gert Pöttering. Tämän vuoden kokouksessa keskityttiin suureen eurooppalaiseen ja maailmanlaajuiseen haasteeseen: Talous- ja finanssikriisi sekä etiikan rooli Euroopan talouden ja maailmantalouden ohjauksessa. Tämä oli EU:n toimielinten johtajien ja uskonnollisten johtajien viides vuotuinen tapaaminen. Aloitteen tapaamisiin teki vuonna 2005 komission puheenjohtaja Barroso. Tänä vuonna keskusteluissa keskityttiin talous- ja finanssikriisiin sekä etiikan rooliin Euroopan talouden ja maailmantalouden ohjauksessa. Komission puheenjohtaja Barroso totesi seuraavaa: ”Talous- ja finanssikriisin edetessä on yhä selvempää, että on tullut aika sovittaa yhteen talouden ohjaus ja eettiset perusarvomme, jotka ovat olleet Euroopan yhdentymisen perustana viimeisten 50 vuoden aikana. Komissio on tehnyt tältä osin merkittäviä aloitteita, erityisesti rahoitusmarkkinoiden sääntelyn alalla, vahvistaakseen vastuuntuntoa ja vakautta talouksissamme.” Euroopan parlamentin puhemies Hans-Gert Pöttering korosti seuraavaa: ”Nämä ovat taloudellisesti erittäin haastavia aikoja Euroopan unionin kansalaisille. Tällaisina aikoina on tarpeen painottaa, että Eurooppa on arvoihin perustuva yhteisö ja että EU perustuu solidaarisuuden periaatteeseen. Etsimiemme yhteisten ratkaisujen on perustuttava ihmisarvoon ja varmistettava, että kaikista yhteiskuntamme osista pidetään huolta. Uskonnot ja kirkot ovat tältä osin ratkaisevassa asemassa. Ne työskentelevät usein yhteiskuntiemme heikoimmaissa asemassa olevien puolesta.” Kokouksen osallistujat kannustivat EU:ta sen pyrkimyksissä koordinoida, edistää ja ohjata toimia rahoitusmarkkinoiden sääntelyn vahvistamiseksi, talouden elvyttämiseksi ja työllisyyteen vaikuttamiseksi Euroopassa ja maailmanlaajuisesti. Lisäksi he korostivat tarvetta varmistaa, että sosiaalinen oikeudenmukaisuus pysyy etusijalla politiikanteossa, ja muistuttivat siitä, että aikana, jolloin työttömyys ja köyhyys nousevat erittäin huolestuttaville tasoille, yhteiskuntiemme pitäisi pystyä yhteistyöhön konkreettisten toimenpiteiden kehittämiseksi ja täytäntöönpanemiseksi, jotta kriisin vaikutukset kansalaisiin saataisiin pidettyä kurissa. Lopuksi he korostivat sitoumustaan auttaa palauttamaan solidaarisuuden henki Euroopan kansalaisten keskuuteen uskonnosta ja vakaumuksesta riippumatta ja parantamaan rahoitus- ja talousalan toimijoiden toimintatapojen eettisyyttä. Osallistujaluettelo: ks. MEMO/09/227