IP/09/342 Brüsszel, 2009. március 3Az Európai Bizottság finanszírozza az Európai Pénzügyi Koalíció (EPK) gyermekekkel kapcsolatos visszaéléseket ábrázoló képek internetes terjesztése elleni tevékenységétAz Európai Bizottság 427 000 EUR összegig finanszírozza majd az Európai Pénzügyi Koalíció gyermekekkel szembeni szexuális visszaélésekkel kapcsolatos internetes tartalmak elleni tevékenységét – jelentette be ma Jacques Barrot, az Európai Bizottság jogérvényesülésért, szabadságért és biztonságért felelős alelnöke. A Gyermekek kizsákmányolása ellen küzdő és online védelmet nyújtó központ (Child exploitation and online protection centre, CEOP – az Egyesült Királyság gyermekek szexuális kizsákmányolása ellen létrehozott rendvédelmi szerve) vezetése alatt álló és az Európai Bizottság által finanszírozott koalíció a köz- és a magánszféra képviselőiből – köztük rendőri hatóságokból, pénzügyi szereplőkből, internetszolgáltatókból, nem kormányzati szervezetekből és egyéb partnerekből – álló informális csoport, amelynek célja, hogy közösen vegye fel a harcot a gyermekpornográfia ellen. A MasterCard, a Microsoft, a PayPal, a Visa Europe, valamint a Missing Children Europe nevű nem kormányzati szervezet egyaránt az új koalíció alapító tagjai közé tartozik, továbbá tanácsadó tagként csatlakozott az EPK-hoz az Allen and Overy ügyvédi iroda, valamint az Eltűnt és kizsákmányolt gyermekek nemzetközi központja (International Centre for Missing and Exploited Children – ICMEC). Az EPK bűnüldöző oldalát tekintve az alapító tagok közé tartozik az Europol és az olasz nemzeti postai és kommunikációs rendőrség is. A koalíció a mai napon alakult meg a Jacques Barrot alelnök jelenlétében az Egyesült Királyság bűnüldözési ügynöksége, a CEOP központjában, megtartott sajtótájékoztató keretében. A Bizottság 427 000 EUR összegig finanszírozza majd a koalíció tevékenységét, amely a tagjai között kíván tudni minden olyan érdekeltet, aki elkötelezett a gyermekekkel szembeni szexuális visszaélésekkel kapcsolatos képek internet útján történő kereskedelmi forgalmazása elleni harc iránt. A koalíció elősegíti majd az áldozatok azonosítását és védelmét, a bűnözők – a pedofilok, illetve a képek értékesítéséből gazdasági hasznot húzó személyek – felkutatását és elfogását, és mindenekelőtt az ilyen bűncselekményekből származó haszon elkobzását. Ennek eredményeképpen megelőzhető lesz a gyermekpornográf termékek hitelkártya vagy más elektronikus fizetőeszköz útján történő vásárlása. Emellett a Bizottság rövidesen javaslatokat nyújt be a gyermekek sérelmére elkövetett szexuális visszaélések ás kizsákmányolás elleni küzdelemről szóló tanácsi kerethatározat naprakésszé tétele és erősítése érdekében. Jacques Barrot alelnök, a jogérvényesülésért, szabadságért és biztonságért felelős biztos a következő szavakkal emelte ki a kezdeményezés fontosságát: „Teljes mértékben kötelezettséget vállalok az iránt, hogy a védelem minden lehetséges formáját biztosítsuk a gyermekek számára a bűncselekmények és visszaélések valamennyi megnyilvánulásával szemben. Valós tény, hogy az internet gyors elterjedése igen komoly bűnözői piacot teremtett a gyermekekkel szembeni szexuális visszaéléseket ábrázoló képek számára. Az európai pénzügyi koalíció segítséget nyújt majd az áldozatok azonosításához és védelméhez, és mindenekelőtt az ilyen bűncselekményekből származó haszon elkobzásához. Mindazonáltal ahhoz, hogy a koalíció teljes hatékonysággal működhessen, még több partner – köztük a tagállamok – bevonására van szükség. Készen állok arra, hogy erőfeszítéseiket a legteljesebb mértékben támogassam.”