IP/09/341 Brusel 3. marca 2009EÚ spúšťa kampaň proti rozdielom v odmeňovaní žien a mužovEurópska komisia dnes spustila kampaň, ktorá má pomôcť v boji proti rozdielom v odmeňovaní žien a mužov v EÚ. V celom hospodárstve EÚ zarábajú ženy v priemere o 17,4 % menej ako muži. Základom kampane, ktorá je iniciovaná pri príležitosti 8. marca – Medzinárodného dňa žien, je jednoduchá koncepcia založená na „rovnakej mzde za prácu rovnakej hodnoty“ v snahe upozorniť na rozdiely v odmeňovaní, príčiny a možnosti ich odstránenia. „Rozdiely v odmeňovaní žien a mužov majú rôzne príčiny, ktoré je potrebné riešiť rôznymi spôsobmi. Ich odstránenie si vyžaduje kroky na všetkých úrovniach a odhodlanie zo strany všetkých zúčastnených, od zamestnávateľov cez odbory, vnútroštátne orgány až po bežného občana. Našou kampaňou upozorňujeme ľudí na to, prečo ženy v Európe zarábajú stále oveľa menej ako muži a na to, čo v tejto veci môžeme urobiť,“ uviedol komisár EÚ pre rovnaké príležitosti Vladimír Špidla. „V súčasnej hospodárskej klíme je rovnosť medzi ženami a mužmi dôležitejšia viac ako kedykoľvek predtým. Iba spoločným využitím potenciálu individuálneho nadania každého z nás dokážeme čeliť kríze,“ dodal. Rovnaká mzda za rovnakú prácu je jedným zo základných princípov Európskej únie. Zakotvená v Rímskej zmluve z roku 1957, bola už v roku 1975 predmetom smernice, ktorá zakazuje akúkoľvek diskrimináciu, pokiaľ ide o všetky aspekty mzdy vyplácanej mužom a ženám za rovnakú prácu prípadne za prácu rovnakej hodnoty. Následkom toho sa vďaka účinnosti európskych a vnútroštátnych právnych predpisov znížil počet „elementárnych a jasných“ prípadov priamej diskriminácie, keď muži a ženy s rovnakými skúsenosťami a schopnosťami dostávali za rovnaký pracovný výkon pri tej istej práci rozdielnu mzdu. Prečo potom stále existuje rozdiel 17,4 % v odmeňovaní žien a mužov v EÚ? Pod rozdielmi v odmeňovaní mužov a žien rozumieme rozdiel medzi priemernou hodinovou mzdou žien a mužov pred zdanením v rámci hospodárstva ako celku. Je odzrkadlením pretrvávajúcej diskriminácie a nerovnosti na trhu práce, ktorá v praxi postihuje najmä ženy. Napríklad práca žien je stále často považovaná za menej hodnotnú ako práca mužov a ženy často pracujú v odvetviach, v ktorých sú mzdy v priemere nižšie ako v odvetviach, v ktorých dominujú muži, napr. pokladníčky v supermarkete zarábajú väčšinou menej ako muži, ktorí pracujú v sklade. Rozdiely v odmeňovaní zároveň ženám znižujú celoživotné úspory a dôchodky, čo v neskoršom veku vedie k prípadom chudoby. 21 % žien vo veku 65 rokov a viac hrozí chudoba v porovnaní so 16 % u mužov. Cieľom kampane je výraznejšie upozorniť na rozdiely v odmeňovaní a na možnosti ich odstránenia. V snahe osloviť obyvateľov, zamestnávateľov a pracovníkov sa budú v rámci kampane propagovať osvedčené postupy odstraňovania rozdielov v odmeňovaní z celej Európy a rozdávať „informačné balíčky“ kampane určené zamestnávateľom a odborom na európskej a vnútroštátnej úrovni. Medzi ďalšie aktivity patria webová stránka kampane, inzercia v európskej tlači a propagačné plagáty. Kampaň nadväzuje na oznámenie Komisie z roku 2007 o rozdieloch v odmeňovaní, ktoré analyzovalo príčiny týchto rozdielov a určilo smerovanie krokov na úrovni EÚ. V oznámení sa zdôraznila potreba výraznejšie upozorniť na rozdiely v odmeňovaní a na možnosti ich odstránenia podniknutím opatrení na všetkých úrovniach zapojením všetkých zúčastnených strán a zameraním sa na všetky s tým súvisiace faktory. Výročná správa o rovnosti Správa o rovnosti žien a mužov za rok 2009, ktorú dnes Komisia zároveň predstavuje, potvrdzuje, že napriek istému pokroku v otázke rodovej rovnosti existujú v niektorých oblastiach aj naďalej značné rozdiely. Kým miera zamestnanosti žien v posledných rokoch neustále rástla (dnes dosahuje u žien 58,3 % v porovnaní so 72,5 % u mužov), ženy pracujú na čiastočný úväzok stále častejšie ako muži (31,2 % u žien a 7,7 % u mužov) a výrazne dominujú v odvetviach s nižšou mzdou (viac ako 40 % žien pracuje v zdravotníctve, školstve a vo verejnej správe – dvakrát viac ako mužov). Pritom 59 % všetkých čerstvých absolventov univerzít tvoria ženy. Ženy a muži na rozhodovacích pozíciách Nová expertná správa vypracovaná na žiadosť Komisie potvrdzuje, že ženy sú veľmi málo zastúpené aj na rozhodovacích pozíciách v hospodárstve a v európskej politike. Guvernérmi centrálnych bánk všetkých 27 členských štátov EÚ sú muži. Nedostatočné zastúpenie žien vo vrcholných pozíciách je ešte výraznejšie vo veľkých podnikoch, kde muži predstavujú takmer 90 % členov predstavenstiev popredných spoločností (spoločnosti, ktoré tvoria „blue chip index“ v každej krajine) –číslo, ktoré sa v posledných rokoch takmer nezmenilo. Podiel žien v národných parlamentoch (jednokomorových/v dolných komorách) narástol za posledných desať rokov približne o polovicu, zo 16 % v roku 1997 na 24 % v roku 2008. Zastúpenie žien v Európskom parlamente presahuje túto hranicu iba tesne (31 % žien). Pokiaľ ide o ministerské pozície v rámci národných vlád, muži v priemere prevyšujú ženy v pomere tri ku jednej (25 % žien, 75 % mužov). MEMO/09/91Ďalšie informácie: Webová stránka kampane: http://ec.europa.eu/equalpay Výročná správa o rovnosti žien a mužov za rok 2009 http://ec.europa.eu/social/main.jsp?catId=418&langId=skŽeny v európskej politike – nastal čas konať http://ec.europa.eu/employment_social/publications/booklets/equality/pdf/ke8109543_en.pdfObrazové tlačové správy o rozdieloch v odmeňovaní žien a mužov a o ženách a mužoch na rozhodovacích pozíciách http://www.tvlink.org