IP/09/86 Брюксел, 21 януари 2009 г.Европейската група по етика (ЕГЕ) моли Европейската комисия да заложи етичните принципи в селскостопанската политикаДнес Европейската група по етика (ЕГЕ) се срещна с Мариан Фишер Бьол, комисар по селското стопанство и развитието на селските райони, за да представи основните препоръки от становището на групата относно етичните аспекти на съвременните тенденции в селскостопанските технологии. По искане на председателя Барозу през декември ЕГЕ прие становище по етичните аспекти на съвременните тенденции в селскостопанските технологии, за да се даде отговор на новите предизвикателства и възможности пред селскостопанския сектор в ЕС. Групата реши да съсредоточи своето внимание основно върху селскостопанските технологии и методи за първично производство на храни от растителен произход. В становището си ЕГЕ демонстрира, че съзнава необходимостта да се насърчават иновациите в селското стопанство, за да може да се изхрани нарастващото световно население. В становището се казва също, че сами по себе си технологиите не могат да предоставят окончателни решения на предизвикателствата, пред които е изправено съвременното селско стопанство в ЕС и в целия свят. Групата подчертава необходимостта от интегрирано виждане и подход към селскостопанските технологии, така че оценката от етическа гледна точка на последиците от каквито и да било нови технологии се отчитат заедно с процесите за производство, съхранение и разпределение. Като най-важни приоритети и ръководни принципи, към които следва да се придържа всяка технология в селското стопанство, се считат целите за: 1) осигуряване на храни, 2) безопасност на храните и 3) устойчивост. Като използва тази етична рамка като отправна точка, ЕГЕ също така отправя препоръки по редица въпроси като преразглеждане на Общата селскостопанска политика на ЕС, технологическа оценка на въздействието на селскостопанските технологии, право на храна, устойчивост на селскостопанските технологии, безопасност на храните, биологично разнообразие в селското стопанство, опазване на почвата и водите, биогорива, генетично модифицирани култури, научни изследвания в областта на селското стопанство, разработване на политики в областта на земеделието, световна търговия със селскостопански продукти, система за права за интелектуална собственост, честна конкуренция и „вертикални монополи“, цени на храните, аспекти, свързани с обществото, участие на обществеността, отговорност на гражданите на ЕС, хранителни отпадъци и т.н. Контекст Европейската група по етика (ЕГЕ) е независим, плуралистичен и мултидисциплинарен орган, който се състои от петнайсет експерти, назначени от Комисията да изготвят становища по етични въпроси. Приетото становище, пълното съобщение за медиите и списък на членовете може да се намерят на интернет страницата на ЕГЕ: http://ec.europa.eu/european_group_ethics/index_en.htm