IP/09/218 Bryssel 5. helmikuuta 2009”Moninaisuuden puolesta. Syrjintää vastaan”: EU palkitsee tämänvuotiset voittajatToimittajille jaettava EU:n ”Moninaisuuden puolesta. Syrjintää vastaan” -palkinto on tänään myönnetty homoseksuaaleja jalkapalloilijoita käsittelevälle ranskalaiselle artikkelille ja islamiin kääntyviä naisia käsittelevälle tanskalaisartikkelille. Kolmas palkinto annettiin portugalilaiselle artikkelille ja erityinen romanikysymyksiä käsittelevä palkinto kreikkalaiselle toimittajalle. Palkintoseremonia pidetään tänä iltana Prahassa Kaiserstejnskyn palatsissa. ”Tiedotusvälineillä on keskeinen rooli syrjinnän, ennakkoluulojen ja stereotypioiden torjumisessa”, toteaa tasa-arvoasioista vastaava komissaari Vladimír Špidla. ”Moninaisuuden ja sosiaalisen yhteenkuuluvuuden arvoilla on entistä suurempi merkitys nykyisessä yhteiskunnallisessa, taloudellisessa ja rahoituksellisessa tilanteessa.” Euroopan komissio palkitsee tässä seremoniassa toimittajia, jotka kirjoittamillaan teksteillä auttavat ymmärtämään moninaisuuden tuomaa hyötyä ja kannustavat lukijoita miettimään tarkemmin syrjintään ja eriarvoisuuteen liittyviä kysymyksiä. Tänä vuonna komissio myöntää erityispalkinnon romanikysymyksiin keskittyvälle artikkelille. Le Mondelle työskentelevä Pascale Krémer voittaa jaetun ensimmäisen palkinnon artikkelillaan ”Homophobie et football: la leçon de Chooz” (Homofobia ja jalkapallo: Choozin opetukset) homoseksuaaleista pelaajista paikallisessa jalkapallojoukkueessa. Artikkelissa tarkastellaan, miten tuottoisa jalkapallomarkkinointi auttaa pitämään yllä homojen ja lesbojen syrjintää. Siinä käsitellään kuitenkin myös niitä myönteisiä toimia, joihin jalkapalloliigat eri puolilla Eurooppaa ovat ryhtyneet syrjinnän torjumiseksi. Jaetulla ensimmäisellä sijalla on tanskalaiselle Morgenavisen Jyllands-Postenille työskentelevän Ole Hallin artikkeli ”Danske muslimer udsat for chikane” (Tanskan muslimit kärsivät häirinnästä). Artikkelissa käsitellään sitä, miten islamiin kääntyvät tanskalaiset naiset muuttuvat yhtäkkiä enemmistön jäsenistä erittäin näkyvän vähemmistön jäseniksi omassa maassaan. He kokevat yhteiskunnan taholta tällöin samanlaista ennakkoluuloisuutta ja vihamielisyyttä kuin ulkomaista syntyperää olevat muslimit. Christiana Martins ja Marisa Antunes voittavat kolmannen palkinnon artikkelillaan ”Elite à prova de racismo” (Rasismin kestävä eliitti). Artikkeli käsittelee menestyksekkäitä vähemmistötaustaisia Portugalin kansalaisia, jotka ovat murtautuneet lasikaton lävitse. Artikkeli julkaistiin portugalilaisessa viikkolehdessä nimeltä Expresso. Romanikysymyksiä käsittelevä erityispalkinto myönnetään Eleftheros Tipos -julkaisulle työskentelevälle toimittajalle Mika Kontourousille, joka kirjoitti artikkelin ”Η Γιουζγιάν σπάει τα σύνορα της φυλής της” (Yuzyan ”murtautuu ulos” heimonsa piiristä). Artikkelissa kuvataan niitä ongelmia, joita romaninaisilla on heidän pyrkiessään ulos perinteisistä rooleistaan yhteiskunnassa. Palkintoseremonia pidetään osana Euroopan komission järjestämää seminaaria, jossa käsitellään moninaisuuden hyväksi toimivia tiedotusvälineitä. Seminaarissa esitetään tulokset yleiseurooppalaisesta tutkimuksesta, jossa selvitettiin tiedotusvälineiden käyttämiä ja niihin liittyviä hyviä käytäntöjä syrjinnän torjunnassa ja moninaisuuden edistämisessä. Seminaari kokoaa yhteen yli 80 media-ammattilaista, tasa-arvoelintä ja kansalaisjärjestöä eri puolilta Eurooppaa. Toimittajille myönnettävä palkinto on yksi useista EU:n ”Moninaisuuden puolesta. Syrjintää vastaan” -tiedotuskampanjan yhteydessä toteutettavista tietoisuuden lisäämiseen pyrkivistä toimista. Eurooppalaisten nuorten toimittajien järjestö European Youth Press sekä Euroopan journalistiyhdistys (Association of European Journalists) ovat tukeneet tämänvuotista kilpailua. Voittajat valittiin yli 545 artikkelin joukosta. Artikkeleita toimitettiin 1. tammikuuta ja 31. lokakuuta 2008 välisenä aikana kaikista 27 jäsenvaltiosta. Palkintolautakunnan jäsenet painottivat artikkeleiden korkeaa laatua. Kukin neljästä voittajasta saa apurahan opintomatkan tekemiseen valitsemaansa EU-maahan. Ks. myös MEMO/09/51 Lisätietoja Toimittajapalkinto 2008 http://journalistaward.stop-discrimination.info”Moninaisuuden puolesta. Syrjintää vastaan” -kampanja http://www.stop-discrimination.info/2190.0.html Media for Diversity -tutkimus (moninaisuuden hyväksi toimivat tiedotusvälineet) http://www.media4diversity.eu/