IP/09/665 Bruselj, 29. aprila 2009Posodobitev financiranja raziskav v EU na pravi potiEvropska komisija je danes predstavila poročilo o napredku v prvih dveh letih 7. okvirnega programa EU za raziskave in razvoj (7OP), ki se konča leta 2013. Izkazalo se je, da je ta največji program EU, namenjen financiranju raziskav in razvoja, s proračunom 54 milijard EUR za obdobje sedmih let primeren odziv na gospodarske in družbene potrebe EU. Njegova struktura in novi instrumenti pomagajo, da se EU uspešneje spopada z izzivi. Prednostna področja, kot so okolje, energetika ali nanotehnologije, prispevajo k vzpostavitvi trajnostnega gospodarstva z nizkimi emisijami ogljika, saj se med drugim v okviru tehnoloških platform pod vodstvom industrije določajo teme, ki ustrezajo dolgoročnim potrebam industrije. Evropski raziskovalni svet podpira naše najboljše raziskovalce, da lahko z znanstveno odličnostjo tekmujejo na svetovni ravni. Skupne tehnološke pobude zajemajo nove projekte v javnem in zasebnem sektorju, ki imajo povsem nove tehnološke in finančne razsežnosti. 7OP ima s proračunom, ki se bo do leta 2013 letno povečeval za 13 %, pomembno vlogo pri spopadanju EU s sedanjo krizo. V poročilu so poudarjeni preostali izzivi 7OP, kot so večje sodelovanje novih držav članic, udeležba MSP in upravna poenostavitev. Evropski komisar za znanost in raziskave Janez Potočnik je povedal: „Gospodarska kriza je dobra priložnost za pregled dejanskega stanja naših programov. Veseli me, da 7OP ta preizkus uspešno opravlja: z letnim proračunom, ki se bo med letoma 2007 in 2013 skoraj podvojil, prinaša sveža sredstva za podporo raziskav ter pomeni zgled za države članice in industrijo. 7OP je eden glavnih instrumentov, ki jih EU potrebuje za pripravo na oživitev gospodarstva po krizi, da bo po njej okolju prijaznejša in pametnejša.“ Neovirano povpraševanje po sredstvih EU in uspešna vzpostavitev novih instrumentov s področja raziskav in razvoja (R&R) V okviru programa so bila v prvih dveh letih nepovratna sredstva v višini približno 10 milijard EUR dodeljena 5 500 predlogom izmed 25 000 predlogov, ki so prišli v končno fazo ocenjevanja. Veliko povpraševanje je bilo za Evropski raziskovalni svet obsežen zalogaj, saj je bilo na njegove prve razpise oddanih približno 11 000 predlogov. Pomoči v obliki nepovratnih sredstev je prejelo več kot 600 vrhunskih raziskovalcev iz EU. Kot odziv na potrebe industrije po strateškem tehnološkem razvoju je bilo oblikovanih pet javno-zasebnih partnerstev. Novi sklad za financiranje na osnovi delitve tveganja, ki ga upravlja tudi EIB, je za podporo projektov R&R z visokim tveganjem odobril posojila v višini dveh milijard EUR. Uresničevanje Evropskega raziskovalnega prostora Skupni cilj 7OP je vzpostaviti enotni trg za raziskave in podpirati odprto inovativnost. Program podpira nadnacionalno sodelovanje, z dodelitvijo nepovratnih sredstev za mobilnost spodbuja „kroženje znanja“ ter s podporo raziskovalnim infrastrukturam izboljšuje zmogljivosti EU na področju raziskav in inovacij. Program, ki spodbuja raziskovanje s sodelovanjem, je privabil več kot tretjino (36,7 %) predloženih predlogov, nekoliko manj pa shema za mobilnost raziskovalcev (23,5 %).Pospeševanje trajnostnega razvoja in gospodarstva V prvih dveh letih je bilo 44 % proračunskih sredstev za raziskovanje s sodelovanjem namenjenih interdisciplinarnim raziskavam na področjih, kot so okolje, energetika, kmetijstvo, promet, nanotehnologije, informacijske in komunikacijske tehnologije, ki podpirajo prenovljeno strategijo EU za trajnostni razvoj. 7OP bo kot del načrta EU za oživitev gospodarstva s tremi javno-zasebnimi partnerstvi na področju R&R podpiral okolju prijaznejši avtomobilski, proizvodni in gradbeni sektor EU. Odpiranje raziskav EU v svet Večje in bolj strateško mednarodno sodelovanje je ena od prednostnih nalog 7OP. V 7OP so se vključile nove države (zdaj je vseh skupaj 12), podpisano je bilo posebno partnerstvo med EU in Afriko na področju znanosti, informacijske družbe in vesolja, spodbujalo pa se je tudi mednarodno znanstveno sodelovanje v okviru začetka delovanja mednarodnega termonuklearnega poskusnega reaktorja (ITER). Odpravljanje birokracije 7OP uspešno odpravlja nepotrebno birokracijo, in sicer zlasti v okviru novega jamstvenega sklada in centralnega sistema prijave. Ustanovljeni sta bili dve novi izvajalski agenciji, specializirani za učinkovito izvajanje raziskovalnih programov EU: Izvajalska agencija za raziskave (REA) in Evropski raziskovalni svet (ERC). Revizijski postopki so bili izboljšani in poenostavljeni. Pot naprej Nekaterim vprašanjem, kot je premajhna udeležba MPS, se bo treba še naprej posvečati. Raziskovalci iz novih držav članic bi lahko uspešneje sodelovali v programu. Zaradi poenostavitve in učinkovitejšega delovanja novih instrumentov bi bilo morda treba spremeniti osnovna pravila. Komisija se bo za nadaljnje izboljšanje 7OP posvetovala z neodvisno skupino strokovnjakov, ki bo do jeseni 2010 izvedla vmesno oceno 7OP. Komisija je danes sprejela tudi odgovor na naknadno oceno 6OP, ki pomeni dodatni prispevek k vmesni oceni. Celotno besedilo sporočila in poročila o oceni 6OP je na voljo na spletni strani http://ec.europa.eu/research/index.cfm?pg=reports Glej tudi MEMO/09/209 (Q&A).