IP/09/480 Strasbourg, 25. märts 2009„Kevadpäev Euroopas 2009” kutsub õpilasi osalema Euroopa tulevikku käsitlevas dialoogis25. märtsil käivitati Strasbourgis selle aasta üritustesari „Kevadpäev Euroopas", mille eesmärk on innustada õpilasi osalema üritustel, mis suurendaksid nende teadlikkust Euroopaga seotud küsimustest. Sündmuse tähistamiseks kohtusid komisjoni asepresident Margot Wallström ja Euroopa Parlamendi kultuuri- ja hariduskomisjoni esimees Katerina Batzeli Euroopa Parlamenti külastanud õpilastega. Kohtumine leidis aset juunis toimuvate Euroopa Parlamendi valimiste ootuses. „Kevadpäev Euroopas” on iga-aastane üritustesari, mida korraldavad Euroopa 31 haridusministeeriumi ühendav võrgustik ja Euroopa komisjoni loodud Euroopa Koolivõrk. Sellel aastal on üritustesarja motoks „Ideed liigutavad Euroopat”, ning see on seotud loovuse ja innovatsiooni aastaga. Kuni 30. juunini korraldatakse üritusi ELi liikmesriikide ja teiste Euroopa riikide, sh Norra, Bosnia ja Hertsegoviina ja Šveitsi koolides. Üritused hõlmavad Euroopa-teemalisi arutelusid külalisesinejatega, on-line-vestlusi volinike ja Euroopa avaliku elu tegelastega, mõttevahetusi, konkursse ja muid ettevõtmisi, et suurendada teadlikkust Euroopaga seotud küsimustest. Noori kutsutakse osalema dialoogis Euroopa demokraatia tuleviku üle. „See on hea võimalus suurendada noorte teadlikkust ELi ja Euroopa Parlamendi rollist, tulevaste valijatena peavad nad end juba praegu nende jaoks olulistes küsimustes kuuldavaks tegema,″ sõnas Margot Wallström. „Euroopa idee selgitamine kodanikele ja eelkõige Euroopa nooremale põlvkonnale – õpilastele – on nii ELi prioriteet ja ka Euroopa tulevikku käsitleva tegevuskava kõige olulisem põhimõte,″ ütles Katerina Batzeli. „Kevadpäev Euroopas” on võimalus õpilasi teavitada ja julgustada neid kasutama oma õigust osaleda ELi demokraatlikus korralduses. „Me ootame noortelt hulgaliselt innovaatilisi ja loomingulisi ideid, sest nemad kujundavad Euroopa tulevikku,” sõnas hariduse ja koolituse volinik Ján Figel. Volinik on juba osalenud on-line-vestlustes koolidega. Igal aastal osaleb noortele suunatud Euroopa programmides kümneid tuhandeid noori. Juurdepääs igakülgsele teabele Euroopa kohta ja võimalus arutada meie tulevikuväljavaateid on kodanikukoolituse seisukohast esmatähtis. Eelmisel aastal hõlmas üritustesari „Kevadpäev Euroopas" kultuuridevahelist dialoogi, Euroopa tulevikku ja Euroopa Liidu laienemist käsitlevaid arutelusid. Praeguseks on end registreerunud juba rohkem kui 4 000 kooli, täpsemat teavet 23 keeles saab projekti veebisaidilt www.springday2009.net Esinejad, kes soovivad teatavat kooli külastada, peaksid end registreerima veebilehel http://www.springday2009.net/ww/en/pub/spring2009/misc/back_to_school_apps.cfmKülalisesinejate seas on juba üle 30 Euroopa Parlamendi saadiku, kolm volinikku ning mitu riiklike ja piirkondlike ametiasutuse esindajat, samuti ülikoolide õppejõude, eksperte ja endisi Erasmuse programmis osalejaid.