IP/09/310 Bruxelles, den 24. februar 2009Kommissionens gør strukturfondene mere fleksible i lyset af finanskrisenSom reaktion på den finansielle og økonomiske krise har Danuta Hübner, der er EU-kommissær med ansvar for regionalpolitik, bebudet en samlet pakke af beslutninger fra Europa-Kommissionen, som har til formål at give medlemsstaterne større fleksibilitet ved anvendelsen af strukturfondene. Ændringerne betyder, at EU-landenes frist til at udnytte støttemidlerne fra støtteperioden 2000-2006 forlænges for at sikre, at alle disponible beløb kan udnyttes med størst muligt effekt. I sin kommentar til beslutningerne om at forlænge fristen for projekter og betalinger med seks måneder, dvs. til den 30. juni 2009, sagde Danuta Hübner: "Vi gør vores yderste for at sikre, at strukturfondenes midler udnyttes til sidste euro på en effektiv måde. Vi justerer samhørighedspolitikken for at tackle den nye økonomiske virkelighed og for at give medlemsstaterne mulighed for at optimere EU-investeringer som en god kur mod krisen." Længere frist for fire strukturfonde På foranledning af Kommissionen har medlemsstaterne anmodet om en længere støtteberettigelsesperiode for støttemidler til 385 af de 555 programmer under samhørighedspolitikken i 2000-2006 for at udnytte midlerne fuldt ud. Den forlængede støtteberettigelsesperiode vedrører de fire relevante strukturfonde: Den Europæiske Fond for Regionaludvikling (EFRU), Den Europæiske Socialfond (ESF), Den Europæiske Udviklings- og Garantifond for Landbruget (EUGFL, Udviklingssektionen) og Det Finansielle Instrument til Udvikling af Fiskeriet (FIUF). Fleksibiliteten vil sætte medlemsstaterne og regionerne i stand til konkret at gennemføre og afslutte flere projekter. Kommissionen opfordrer dem indtrængende til at fokusere på sektorer og foranstaltninger med stor effekt, f.eks. investeringer i energieffektivitet for at skabe grønne job og spare energi og støtte til rene teknologier for at give en saltvandsindsprøjtning til sektorer som bygge- og bilbranchen. Fem gange større fleksibilitet Kommissionen har endvidere vedtaget at give medlemsstaterne og regionerne større fleksibilitet med hensyn til at tildele støtte til forskellige prioriterede områder. Hidtil har forvaltningsmyndighederne haft en tolerancemargen på 2 %, hvis de ønskede at overføre midler mellem de såkaldte "prioriteter", der indgår i de strategiske udgiftsområder i hvert enkelt operationelt program under samhørighedspolitikken. "Den aktuelle situation er meget anderledes end de økonomiske vilkår i 2000, hvor man blev enige om prioriteterne. På baggrund af de ekstraordinære forhold, medlemsstaterne står over for, har Kommissionen besluttet at gøre fleksibilitetsmuligheden mellem prioriteterne fem gange større, nemlig fra 2 % til 10 %. Dermed kan medlemsstaterne målrette resterende støttemidler mod områder, hvor de har størst effekt," tilføjede Danuta Hübner. Baggrundsoplysninger Kommissionen undersøger alle muligheder for at forøge og fremskynde EU-investeringer og for at lette overførsler af finansielle midler til medlemsstaterne og dermed til strukturfondenes endelige støttemodtagere. I den forbindelse er der vedtaget eller ved at blive vedtaget en række forslag til retsakter og ikke-lovgivningsmæssige foranstaltninger vedrørende såvel den foregående som den igangværende (2007-2013) programperiode (se MEMO/08/740). De samlede støttemidler, som blev afsat til medlemsstaterne i perioden 2000-2006, udgør 257 mia. EUR. Der er hidtil udbetalt 225 mia. EUR, dvs. 87,5 % af de samlede midler. Medlemsstaterne kan nu foretage betalinger vedrørende denne periode frem til 30. juni 2009. Fristen for betalinger vedrørende Samhørighedsfonden for perioden 2000-2006 er i de fleste tilfælde ultimo 2010. http://ec.europa.eu/regional_policy/funds/recovery/