IP/09/1201 Bryssel 29. heinäkuuta 2009 Suuri enemmistö eurooppalaisista ottaa huomioon ympäristövaikutukset tuotevalinnoissaan Neljä viidestä eurooppalaisesta kertoo kiinnittävänsä huomiota tuotteiden ympäristövaikutuksiin ostopäätöstä tehdessään. Tämä käy ilmi tänään julkaistusta Eurobarometri-kyselystä. Ympäristönäkökohtiin kiinnitetään eniten huomiota Kreikassa, jossa useampi kuin yhdeksän kymmenestä haastatellusta kertoi, että tuotteen ympäristövaikutuksilla on suuri vaikutus heidän ostopäätöksiinsä. Tuottajien tuotteistaan esittämien ympäristöväitteiden osalta eurooppalaisten mielipiteet jakautuivat kyselyssä puolestaan suunnilleen tasan. Lisäksi kyselyssä lähes puolet oli sitä mieltä, että ympäristölle haitallisten tuotteiden verojen korottaminen ja ympäristöystävällisten tuotteiden verojen alentaminen olisivat paras keino edistää ekotuotteiden käyttöä. Kyselyyn vastanneet kannattivat niin ikään voimakkaasti tuotteiden pakollisia hiilidioksidipäästömerkintöjä ja sitä, että kaupan ala toimisi aktiivisemmin ympäristöystävällisten tuotteiden edistämiseksi.”Ilmastonmuutosta on torjuttava kaikessa toiminnassa, ja jokaisen on kannettava kortensa kekoon”, vaati EU:n ympäristöasioista vastaava komissaari Stavros Dimas. Hän muistutti, että ilmastonmuutoksen torjuminen ei ole yksinomaan yritysten ja hallitusten vastuulla vaan myös kuluttajien on osallistuttava siihen. ”Ostamalla ympäristö- ja ilmastoystävällisiä tuotteita kuluttajat viestittävät tuottajille, että niiden kannattaa siirtyä tuottamaan ympäristöä säästäviä tuotteita”, totesi Stavros Dimas. Tuotteilla on suuri merkitys ympäristön kannalta Tänään julkaistussa Eurobarometri-kyselyssä, jossa tarkastellaan eurooppalaisten suhtautumista kestävään kulutukseen ja tuotantoon, suuri enemmistö vastanneista (83 %) ilmoitti, että tuotteen ympäristövaikutuksilla on suuri merkitys tuotetta valittaessa. Kreikkalaisista 92 % kertoi ottavansa ympäristönäkökohdat huomioon ostopäätöksissään; vähiten tuotteiden ympäristövaikutuksilla oli merkitystä kyselyn perusteella tšekeille (62 %).Mielipidehajontaa, kun kyse on yritysten tuotteistaan esittämistä ympäristöväitteistä Kyselyyn osallistuneiden eurooppalaisen näkemykset jakautuivat tasan, kun kysyttiin heidän näkemystään yritysten tuotteistaan esittämistä ympäristöväitteistä: 49 % luotti näihin väitteisiin, kun taas 48 % ei pitänyt niitä luotettavina. Suurin luottamus näihin ympäristöväitteisiin oli hollantilaisilla (78 %), kun taas bulgarialaiset suhtautuivat niihin kaikkein epäilevimmin (26 %). Veronkorotus ympäristölle haitallisille tuotteille ja veronalennus ympäristöystävällisille tuotteille Noin 46 % eurooppalaisista oli sitä mieltä, että paras tapa edistää ympäristöystävällisten tuotteiden kysyntää olisi tiukentaa ympäristölle haitallisten tuotteiden verotusta ja vastaavasti keventää ympäristöystävällisten tuotteiden verotusta. Tällainen eriytetty verotus sai eniten kannatusta briteiltä, kun taas kannatus oli vähäisintä maltalaisten keskuudessa (28 %); maltalaiset tyytyisivät mieluummin pelkästään alentamaan veroja ympäristöystävällisiltä tuotteilta. Kaupan rooli on tärkeä ympäristöystävällisten tuotteiden edistämisessä Eurobarometri-kyselyyn osallistuneet kannattivat voimakkaasti kaupan toimia ympäristöystävällisten tuotteiden kysynnän edistämisessä. Lähes puolet vastanneista (49 %) oli sitä mieltä, että vähittäiskauppiaiden olisi parannettava ympäristöystävällisten tuotteiden näkyvyyttä liikkeissään tai että liikkeissä olisi oltava erityinen ”ekosoppi”, jossa tällaiset tuotteet olisivat esillä. Kolmannes eurooppalaisista (31 %) katsoi, että kauppa voisi parhaiten edistää ekotuotteiden kysyntää antamalla niistä kuluttajille enemmän tietoa. Vahva tuki hiilijalanjälkimerkinnälle Vaikka vain vajaat puolet eurooppalaisista on sitä mieltä, että ympäristömerkinnöillä on suuri vaikutus heidän ostopäätöksiinsä, ja vain yksi kymmenestä haluaa, että tuotteesta aiheutuvien kasvihuonekaasupäästöjen määrän olisi käytävä ilmi ympäristömerkinnöistä, noin 72 % eurooppalaisista silti katsoo, että merkinnästä, jolla ilmoitetaan tuotteen hiilijalanjälki, olisi tehtävä pakollinen tulevaisuudessa. Suhtautuminen hiilijalanjälkimerkintään vaihteli huomattavasti jäsenvaltioista toiseen: penseimmin siihen suhtautuivat tšekit (47 %), kun taas merkinnän kannatus oli erittäin laajaa kreikkalaisten parissa (90 %). Hiilijalanjälkimerkinnällä ilmoitettaisiin tuotteen elinkaaren aikana eli sen tuottamisesta sen hävittämiseen syntyvä kasvihuonekaasupäästöjen määrä, hiilidioksidipäästöt mukaan luettuina. Tällainen järjestelmä ei ole vielä käytössä Euroopan laajuisesti, mutta EU:n jäsenvaltioiden ympäristöministerit pyysivät joulukuussa 2008 pidetyssä neuvoston kokouksessaan komissiota selvittämään tällaisen hiilijalanjälkimerkinnän käyttöönottoa. Taustaa: kestävää tuotantoa ja kulutusta koskeva EU:n toimintasuunnitelma Komissio esitteli heinäkuussa 2008 toimintasuunnitelman, johon sisältyy useita ehdotuksia sellaisten kestävän kulutuksen ja tuotannon edistämiseksi, joilla parannetaan tuotteiden ympäristömyötäisyyttä ja lisätään entistä ympäristöystävällisempien tavaroiden ja tuotantotekniikoiden kysyntää. Toimintasuunnitelman tavoitteena on myös rohkaista EU:n tuotannonaloja lisäämään innovaatiotoimintaa tällä alalla. Lisätietoja: Euroopan komission kestävän kulutuksen ja tuotannon internetsivusto (englanniksi): http://ec.europa.eu/environment/eussd/escp_en.htm