IP/09/774 Bruxelles, 14 mai 2009Telecomunicații: pentru a respecta hotărârea Curții, Italia trebuie să ia măsuri privind localizarea apelantului în cazul apelurilor efectuate către numărul 112Serviciile de urgență tot nu dispun, așa cum prevăd normele UE, de informații de localizare a tuturor apelanților care sună la 112 de pe teritoriul Italiei de la telefoanele mobile, în pofida unei hotărâri a Curții Europene de Justiție din luna ianuarie prin care se solicita Italiei să se conformeze. Comisia a decis astăzi să trimită Italiei o scrisoare de somare, cerându-i să respecte hotărârea și să se asigure că serviciile de urgență dispun de informații de localizare a apelantului în cazul tuturor apelurilor către numărul 112. Italia ar putea fi amendată dacă acest caz va fi din nou înaintat Curții Europene de Justiție.„Transmiterea informației de localizare a apelantului către serviciile de urgență este esențială pentru funcționarea eficientă a numărului de urgență unic european 112”, a declarat comisarul UE pentru telecomunicații, Viviane Reding. „În majoritatea statelor membre serviciul este deja funcțional și nu există niciun motiv pentru care Italia să nu poată asigura, la rândul ei, acest serviciu cu adevărat vital pentru cetățenii săi. Comisia trebuie să continue procedura privind încălcarea dreptului comunitar împotriva Italiei pentru a garanta respectarea hotărârii Curții Europene de Justiție și pentru că disponibilitatea informației de localizare a apelantului reprezintă un instrument de urgență care poate ajuta la salvarea unor vieți.” La 15 ianuarie 2009, Curtea Europeană de Justiție a decis că în Italia nu s-a pus la dispoziția autorităților care gestionează urgențele informația de localizare în cazul tuturor apelurilor către numărul 112. În cazul apelurilor efectuate la 112 de la telefoanele mobile, informația de localizare nu este încă disponibilă pentru serviciile de urgență de pe întreg teritoriul Italiei decât în provincia Salerno. Comisia a luat la cunoștință măsurile adoptate de autoritățile italiene pentru a garanta disponibilitatea informației de localizare a apelurilor către numărul 112. Cu toate acestea, ea solicită guvernului italian să accelereze procesul de punere la dispoziție a informației de localizare pentru toate apelurile efectuate la 112 de pe teritoriul întregii țări. Dacă Italia nu reacționează la această solicitare de ameliorare a situației în termen de două luni, aceasta riscă să fie amendată pentru că nu respectă hotărârea Curții. Furnizarea informației de localizare a apelurilor la numărul 112 către serviciile de urgență contribuie la siguranța cetățenilor Europei. Când sunt acasă sau când călătoresc, ca turiști ori în interes de serviciu în alte țări ale UE, italienii și alți cetățeni europeni trebuie să se poată baza pe capacitatea serviciilor de urgență italiene de a-i localiza atunci când efectuează un apel și nu pot oferi ei înșiși detalii despre locul unde se află pentru ca serviciile respective să trimită ajutoare. Context În conformitate cu Directiva UE privind serviciul universal (articolul 26), statele membre au obligația de a garanta funcționarea corespunzătoare a numărului de urgență unic european 112. Aceasta include garantarea faptului că informația de localizare a apelantului este disponibilă pentru serviciile de urgență în cazul tuturor apelurilor efectuate către numărul 112. În total, Comisia a inițiat proceduri privind încălcarea dreptului comunitar legate de localizarea apelurilor la 112 împotriva a 14 state membre. Unsprezece dintre cauzele respective au fost închise deoarece statele membre au remediat situația, informația de localizare a apelantului devenind pe deplin disponibilă. În afara Italiei, Curtea Europeană de Justiție a pronunțat de asemenea, hotărâri în cazul Lituaniei și al Țărilor de Jos, conform cărora aceste state membre nu au respectat cerințele legale comunitare privind localizarea apelanților la numărul 112, iar aceste cazuri sunt, la rândul lor, în desfășurare. Pe de altă parte, Comisia a inițiat anterior proceduri privind încălcarea dreptului comunitar împotriva a încă două state membre care nu au asigurat disponibilitatea numărului 112 ca număr destinat apelurilor către serviciile de urgență. Ultimul caz, privind Bulgaria, a fost închis la data de 29 ianuarie a acestui an, iar numărul 112 este disponibil acum pe întreg teritoriul UE (IP/08/1968). În fine, în septembrie 2008 a fost inițiat un alt caz împotriva Italiei în ceea ce privește tratarea apelurilor către 112 (IP/08/1342). Comisia Europeană a decis, în temeiul articolului 228 din Tratatul CE, să trimită o scrisoare de somare prin care să solicite Italiei informații complete despre respectarea hotărârii din ianuarie a Curții Europene de Justiție. Dacă autoritățile italiene continuă să nu respecte această hotărâre, Comisia va trimite guvernului italian un aviz motivat și, în ultimă instanță, poate cere Curții să aplice daune cominatorii. O prezentare detaliată a procedurilor privind încălcarea dreptului comunitar în domeniul telecomunicațiilor este disponibilă pe site-ul: http://ec.europa.eu/information_society/policy/ecomm/implementation_enforcement/infringement/