IP/09/659 Bruselj, 29. aprila 2009Državne pomoči: Komisija sprejela sveženj za hitrejše odločanje o državnih pomočehEvropska komisija je sprejela sveženj za poenostavitev postopkov za obravnavo državnih pomoči, ki zajema kodeks najboljših praks in obvestilo o poenostavljenem postopku. Oba sta namenjena izboljšanju učinkovitosti, preglednosti in predvidljivosti postopkov za obravnavo državnih pomoči na vseh stopnjah preiskav ter s tem spodbujanju prostovoljnega sodelovanja med Komisijo in državami članicami. Besedili zlasti predlagata, naj države članice pred priglasitvijo ukrepov državne pomoči okrepijo svoje stike s Komisijo in se tako izognejo morebitnim težavam v začetni fazi postopka. Prinašata tudi več izboljšanih orodij za načrtovanje, namenjenih reševanju tako težavnih kot tudi preprostih zadev. Sprejetje svežnja za poenostavitev je pomemben del reformnega programa, ki ga je Komisija napovedala v akcijskem načrtu državnih pomoči iz leta 2005 (glej IP/05/680).Komisarka za konkurenco Neelie Kroes je pojasnila: „Poenostavljeni sveženj za državne pomoči bo koristil podjetjem, saj bo omogočal hitrejše odločanje o državnih pomočeh, predvsem z zgodnejšim in boljšim sodelovanjem med državami članicami ter Komisijo. S sprejetjem kodeksa najboljših praks in obvestila o poenostavljenem postopku je Komisija izpolnila svojo obljubo, da bo posodobila in poenostavila postopke za obravnavo državnih pomoči, kot je opisano v akcijskem načrtu državnih pomoči.“ Sveženj za poenostavitev postopkov naj bi olajšal in s tem pospešil različne vrste postopkov za obravnavo državnih pomoči: preprostih ukrepov, priglašenih Komisiji, zapletenih zadev, ki porajajo nova vprašanja, ter pritožb. To je v skladu s ciljem, napovedanim v akcijskem načrtu državnih pomoči iz leta 2005 (IP/05/680), ki je pozval k učinkovitejšim, preprostejšim in bolj predvidljivim postopkom na področju državnih pomoči. O svežnju je potekala obširna razprava z državami članicami in zunanjimi zainteresiranimi stranmi (glej IP/08/1950); odzivi so bili v glavnem pozitivni. Kodeks najboljših praks podrobno opisuje, kako bi bilo treba postopke za obravnavo državnih pomoči izvajati v praksi, zlasti glede njihovega trajanja, preglednosti in predvidljivosti. Kodeks vključuje nekaj prostovoljnih dogovorov med Komisijo in državami članicami, ki naj bi omogočili preprostejše in bolj predvidljive postopke na vseh stopnjah preiskav o državni pomoči. Uporabljal se bo za vse zadeve, za katere ne velja Uredba o splošnih skupinskih izjemah (glej IP/08/1110) ali obvestilo o poenostavljenem postopku. Kodeks najboljših praks temelji na skupni zavezi Komisije in držav članic. Komisija bo omogočila bolj redne stike pred priglasitvijo, da bi povečala kakovost in popolnost priglasitev. Vzajemno dogovorjeno načrtovanje bo določalo okvir obravnave posebno novih, zapletenih ali nujnih zadev. Komisija si bo prizadevala tudi razvrstiti zahteve po informacijah v skupine. Države članice pa so pozvane, da na zahteve Komisije v zvezi z obravnavanimi zadevami predložijo popolnejše odgovore v krajšem času. Zato kodeks predlaga tudi strogo izvajanje obstoječih postopkovnih sredstev, s čimer naj bi spodbudili države članice, da se hitro odzivajo in tako preprečijo zastoje v postopkih. Kodeks najboljših praks je namenjen tudi izboljšanju postopka za obravnavo pritožb, vključno z okvirnimi roki in boljšimi informacijami pritožnikov. Poenostavljeni postopek naj bi izboljšal obravnavo preprostih zadev, npr. tistih, ki so očitno v skladu z veljavnimi horizontalnimi instrumenti ali uveljavljeno prakso Komisije glede odločanja. Komisija želi zagotoviti, da bo očitno združljiva pomoč odobrena v enem mesecu po tem, ko država članica vloži popolno priglasitev. Obvestilo zato vsebuje tudi okvirni seznam ukrepov pomoči, ki so načeloma primerni za poenostavljeno obravnavo in vključujejo nekatere pomoči za MSP, okoljsko pomoč, pomoč za inovacije ter pomoč za reševanje in prestrukturiranje. Ta novi postopek naj ne bi bil le hitrejši, temveč tudi preglednejši: zainteresirane strani bodo namreč dobile novo možnost, da izrazijo svoje pripombe glede predvidenega ukrepa državne pomoči, saj bo povzetek ukrepov, ki jih je po poenostavljenem postopku priglasila država članica, vnaprej objavljen na spletni strani Komisije. Nobena od teh pobud ni namenjena ukrepom, ki jih države članice priglašujejo v okviru sedanje finančne in gospodarske krize, za katere so bili vzpostavljeni posebni začasni notranji postopki, ki Komisiji omogočajo, da priglašene ukrepe obravnava kot izjemno nujne. Kodeks in obvestilo sta na voljo v angleškem, francoskem in nemškem jeziku na spletni strani Komisije: http://ec.europa.eu/competition/state_aid/reform/reform.html. Druge jezikovne različice bodo na voljo v kratkem. Za dodatne informacije glej MEMO/09/208.