IP/09/783 Bruxelles, 14 mai 2009Protecția consumatorilor: companiile aeriene iau măsuri în vederea curățirii siteurilor care vând bilete de avionAstăzi au fost publicate rezultatele unui studiu recent realizat la nivelul UE, care arată că siteurile europene care vând bilete de avion au făcut un „salt calitativ” în ceea ce privește respectarea normelor de protecție a comsumatorilor. Aceste rezultate au fost publicate în raportul final privind un proces de combatere, la nivel comunitar, a publicității înșelătoare și a practicilor incorecte, care a durat 18 luni. Ca urmare a unei anchete privind aplicarea legislației, inițiată de UE în septembrie 2007 – împreună cu 15 autorități naționale din UE și cu Norvegia – au fost luate măsuri corective în cazul a 115 dintre cele 137 de siteuri ale companiilor aeriene care au făcut obiectul anchetei. În martie 2009, în urma unui bilanț suplimentar al „stării de sănătate”, implicând cumpărări anonime („mystery shopping”) efectuate de persoane independente, care au avut ca obiect 67 de mari companii aeriene, 52 dintre acestea au primit un aviz de sănătate favorabil și s-au angajat să mențină aceleași standarde sau au reacționat cu promptitudine în urma consultărilor cu Comisia, luându-și angajamentul de a remedia problemele constatate (a se vedea lista de mai jos). În cadrul bilanțului stării de sănătate, siteurile au fost verificate pe baza unei liste de control cuprinzătoare de 14 puncte, convenită în prealabil și cu sectorul transporturilor aeriene. În prezent, Comisia lucrează la elaborarea unui acord la nivel sectorial pentru a asigura, la nivelul UE, condiții de egalitate pentru companiile aeriene și pentru a menține siteurile la standarde înalte. Comisarul european pentru protecția consumatorior, Meglena Kuneva, a declarat: „Această anchetă paneuropeană desfășurată în sectorul transporturilor aeriene are drept rezultat o remodelare a siteurilor companiilor aeriene la nivelul UE. Nu este însă cazul să ne oprim aici; mai sunt încă multe de făcut. Totuși, această primă anchetă paneuropeană cu privire la aplicarea legislației a demonstrat că este eficientă și poate să ducă la rezultate concrete. Pasul următor va consta în încheierea unui acord la nivel sectorial, iar noi vom continua să monitorizăm îndeaproape evoluția acestui sector.” Vice-președintele Antonio Tajani, responsabil cu transporturile, a afirmat: „Transparența deplină a prețurilor este una dintre obligațiile prevăzute de Regulamentul privind serviciile aeriene. Este de datoria companiilor aeriene să impună standarde înalte în întregul sector, în timp ce responsabilitatea noastră este aceea de a asigura faptul că toate părțile interesate respectă aceleași norme. Acest aspect este de o importanță fundamentală pentru consumatorul care dorește să compare prețurile oferite de companiile aeriene pentru a putea face o alegere realmente corectă.” 1. Rezultatele anchetei realizate în 2007 în vederea reglementării vânzărilor de bilete de avion Până în prezent, măsurile de aplicare a legislației au fost finalizate cu succes în 85% dintre cazuri. Până în prezent, 115 dintre cele 137 de siteuri investigate, reprezentând aproximativ 80 de companii, au aplicat măsurile corective (a se vedea tabelul recapitulativ din MEMO/09/238 anexat, care prezintă situația aplicării legislației la sfârșitul lunii martie 2009). 2. Studiul privind bilanțul „stării de sănătate” a companiilor aeriene Bilanțul „stării de sănătate” a avut drept scop monitorizarea exhaustivă a situației generale din domeniul vânzărilor online de bilete de avion, ținând seama și de două noi acte legislative europene menite să îmbunătățească protecția consumatorilor (Directiva privind practicile comerciale neloiale și Regulamentul privind serviciile aeriene), care au intrat în vigoare la o dată ulterioară primelor verificări efectuate în septembrie 2007. Pe baza unei liste de control de 14 puncte, convenită cu sectorul transporturilor aeriene (a se vedea MEMO/09/238), cele mai importante 7 siteuri aparținând unor companii aeriene din toate cele 27 de state membre – și anume, 67 de companii aeriene și, în total, aproximativ 339 milioane de pasageri – au făcut obiectul bilanțului stării de sănătate. Rezultatele procesului de consultări desfășurat de Comisie pe baza constatărilor studiului, inclusiv angajamentele luate de companiile aeriene, sunt sintetizate în anexa de mai jos. (a se vedea tabelul din anexa 1 la comunicatul de presă) Care sunt pașii următori?Rezultatele bilanțului stării de sănătate au fost transmise autorităților naționale de aplicare a legislației pentru ca acestea să ia măsurile necesare, dacă este cazul. Comisia lucrează împreună cu sectorul transporturilor aeriene la elaborarea unui acord la nivel sectorial privind respectarea standardelor, care include monitorizarea independentă de către terți. În iunie 2009, Comisia va prezenta o comunicare privind aplicarea legislației, pentru a consolida activitatea rețelei autorităților naționale de aplicare a legislației (rețeaua CPC) după primii doi ani de funcționare. Context: Pagina de internet dedicată activităților de verificare: http://ec.europa.eu/consumers/enforcement/sweep/index_en.htm Anexa 1 Tabel cu rezultatele consultării dintre Comisie și companiile aeriene, bazate pe studiul privind bilanțul stării de sănătate[1]. Companii aeriene care respectă toate standardele stabilite în bilanțul stării de sănătate și care și-au luat angajamentul de a-și menține paginile de internet la acest nivelAir MaltaBlue1bmibmibabyEstonian AirFinnairIberiaMalmö AviationSASSata Air AçoresSata InternationalSpanairTAPTaromTUIflyVirgin AtlanticCompanii aeriene care au oferit garanții privind faptul că au abordat deja problemele evidențiate în bilanțul stării de sănătate sau că le vor aborda în curând pentru a se asigura că respectă pe deplin toate standardeleAdria AirwaysAegean AirlinesAer ArannAer LingusAir BerlinAir EuropaAir OneAlitaliaAustrian AirlinesBinter CanariasBlue AirBrussels AirlinesBulgaria AirCarpatairCimber SterlingCondorCyprus AirwaysCyprus Turkish AirlinesCzech AirlinesDelta Air LinesEasyJetFinncomm AirlinesFlybeLOTLufthansaLuxairMalév Hungarian AirlinesMeridiana AirNorwegian Air ShuttlePegasus AirlinesRyanairSkywaysSwisstransavia.comVLM AirlinesWizz Air[1] Bilanțul de sănătate reprezintă un studiu de documentare cu privire la situația generală a sectorului transporturilor aeriene. Concluziile acestui studiu au avut drept rezultat o inițiativă politică a Comisiei menită să îmbunătățească respectarea elementelor stabilite pe lista de control. Aceste constatări și măsurile luate în consecință de către Comisie nu sunt echivalente cu prezumția de încălcare a legii. Numai autoritățile naționale de aplicare a legislației sunt în măsură să ancheteze în mod oficial încălcările.