IP/09/640 Bruxelles, 27. april 2009EU Kommissionen lancerer konkurrence til udviklingen af et nyt EU-økologilogoØkologiske fødevarer møder nyt design: EU's Generaldirektorat for Landbrug og Udvikling af Landdistrikter opfordrer alle studerende inden for design og kunst i de 27 EU-medlemslande til at deltage i konkurrencen om udviklingen af et fælles EU-økologilogo. Præmien kan ikke gøres op i penge: I juli 2010 vil vinderlogoet blive lanceret som det officielle logo for økologiske produkter i hele EU. Da konkurrencen om det nye EU-økologilogo blev lanceret, sagde Mariann Fischer Boel, EU-kommissær med ansvar for landbrug og udvikling af landdistrikterne: ”Det nye økologilogo vil give den økologiske sektor i EU en fælles identitet. Det vil styrke EUs Indre Marked for økologiske varer til gavn for både producenter og forbrugere”. Til udviklingen af et smart og kreativt EU-økologilogo giver EU Europas spirende talenter chancen for at skabe et design, som kan blive trykt på millioner af emballager. Det nye EU-økologilogo bliver obligatorisk for alle færdigemballerede økologiske produkter fra de 27 medlemslande. Desuden kan alle ikke-emballerede økologiske produkter med oprindelse inden for EU, eller økologiske produkter, som er importeret fra et tredjeland, mærkes med EU-logoet på frivillig basis. Alle EU-borgere, der er indskrevet som studerende ved en højere læreanstalt inden for kunst eller design, og som har adresse i EU, opfordres til at deltage i denne unikke designkonkurrence. Der vil blive udvalgt tre vindere. Førstepræmien er et kontantbeløb på EUR 6.000; 2. og 3. pladsen får henholdsvis EUR 3.500 og EUR 2.500. Bidrag kan uploades til den særlige konkurrence-webside www.ec.europa.eu/organic-logo frem til den 25. juni 2009. Dommerne i EUs økologilogokonkurrence vil være en jury af eksperter indenfor økologisk landbrug og produktion samt internationalt anerkendte designeksperter. Blandt de fremtrædende jurymedlemmer kan nævnes Erik Spiekermann fra Tyskland, professor, æresdoktor og Creative Director & Managing Partner, Riitta Brusila-Räsänen, professor i grafisk design ved Universitetet i Lapland/Finland, Szymon Skrzypczak, en prisbelønnet ung designer fra Polen, Elisabeth Mercier, direktør for Agence BIO i Frankrig, Urs Niggli, direktør for FiBL (forskningsinstituttet for økologisk landbrug) i Schweiz, Tom Václavík, markedsekspert inden for økologiske produkteri Tjekkiet og formand for International Organic Retailers Association, samt Craig Sams, formand for Soil Association i Storbritannien. Konkurrencejuryen vil blive ledet af Rob Vermeulen, tidligere formand for Pan-European Brand Design Association. Efter tilmeldingsfristens udløb udvælger juryen de bedste forslag, som vil blive vist på konkurrence-websiden som de officielle kandidater til det nye logo. Alle EU-borgere får derpå lejlighed til at vælge vinderlogoet ved at stemme på deres foretrukne logo på internettet. Sommeren 2010 inviteres vinderen af 1., 2. og 3. pladsen til at deltage i en prisoverrækkelse i Bruxelles, hvor EU-kommissæren for Landbrug og Udvikling af Landdistrikter vil overrække præmierne. Konkurrencen opfordrer de studerende til at designe et iøjnefaldende og originalt logo, der udtrykker de forskellige aspekter ved økologisk landbrug og produktion. Juryen vurderer designforslagene på baggrund af kreativiteten og originaliteten i logo-designet, hensynet til de forskelligartede aspekter ved økologiske fødevarer og landbrug, udviklingen af et design, der kan forstås uden brug af ord, og som har en universel tiltrækningskraft og et rent design med en tydelig og klar præsentation samt et tidløst design. Reglerne og betingelserne findes på websiden www.ec.europa.eu/organic-logo.