IP/09/310 Bryssel 24. helmikuuta 2009Komissio joustavoittaa rakennerahastoja rahoituskriisin vuoksiAluepolitiikasta vastaava komissaari Danuta Hübner on ilmoittanut Euroopan komission päätöspaketista, jonka tavoitteena on reagoida rahoitus- ja talouskriisiin ja lisätä jäsenvaltioiden joustovaraa, kun ne käyttävät rakennerahastoja. Muutoksilla annetaan EU-maille lisäaikaa käyttää loppuun tukikauden 2000–2006 määrärahat ja varmistetaan, että jokainen saatavilla oleva euro käytetään mahdollisimman tehokkaasti. Komissaari Hübner kommentoi seuraavasti päätöksiä pidentää hankkeiden ja maksujen määräaikaa kuudella kuukaudella 30. kesäkuuta 2009 saakka: ”Pyrimme kaikin tavoin varmistamaan, että jokainen rakennerahastosta saatu euro käytetään tehokkaasti. Mukautamme koheesiopolitiikkaa niin, että se on uusien talouden realiteettien mukaista ja että jäsenvaltiot voivat käyttää EU-investointeja kriisin tehokkaaseen torjuntaan”. Neljän rakennerahaston määräaikaa pidennettiin Jäsenvaltiot ovat komission esityksen johdosta pyytäneet rahoitustukikelpoisuuskauden pidentämistä kauden 2000–2006 koheesiopolitiikan 555:sta ohjelmasta 385:lle, jos rahoitusta ei ole kokonaan käytetty. Pidennetty määräaika koskee neljää rakennerahastoa: Euroopan aluekehitysrahasto (EAKR), Euroopan sosiaalirahasto (ESR), Euroopan maatalouden ohjaus- ja tukirahasto sekä kalatalouden ohjauksen rahoitusväline (KOR). Tämän joustavuuden ansiosta jäsenvaltiot ja alueet voivat toteuttaa ja saattaa loppuun useampia käytännön hankkeita. Komissio kehottaa niitä keskittymään sellaisille aloille ja sellaisiin toimiin, joilta on odotettavissa korkein tuotto, esimerkiksi investoimaan energiatehokkuuteen vihreiden työpaikkojen luomiseksi ja energian säästämiseksi tai tukemaan puhdasta tekniikkaa rakennus- ja autoteollisuuden ja muiden vastaavien alojen edistämiseksi. Viisi kertaa enemmän joustavuutta Komissio on myös ryhtynyt toimiin antaakseen jäsenvaltioille ja alueille lisää joustoa rahoituksen suuntaamiseksi eri painopistealueille. Tähän saakka hallintoviranomaisilla on ollut kahden prosentin joustovara, jos ne ovat halunneet siirtää rahoitusta kunkin koheesiopolitiikan toimenpideohjelman strategiset menoerät määrittelevien niin kutsuttujen ensisijaisten toimintalinjojen välillä. ”Olemme nyt hyvin erilaisessa taloudellisessa tilanteessa kuin olimme vuonna 2000, kun painopisteistä sovittiin. Komissio tunnustaa, että jäsenvaltiot ovat joutuneet poikkeuksellisiin olosuhteisiin, ja se on päättänyt viisinkertaistaa painopisteitä koskevan joustovaran kahdesta kymmeneen prosenttiin. Tämän avulla jäsenvaltiot voivat kohdistaa jäljelle jääneen rahoituksen sinne, missä sen vaikutus on suurin”, komissaari Hübner sanoi. Huomautus toimittajille Komissio tutkii kaikki mahdollisuudet lisätä ja kiihdyttää yhteisön investointeja sekä helpottaa jäsenvaltioihin, eli rakennerahastojen lopullisille edunsaajille, suunnattuja varojen siirtoja. Tätä varten on annettu lukuisia lainsäädäntöehdotuksia ja muita kuin lainsäädäntövälineitä, jotka koskevat edeltävää ja nykyistä (2007–2013) ohjelmakautta, tai niitä ollaan valmistelemassa (katso MEMO/08/740). Ohjelmakaudella 2000–2006 jäsenvaltioille suunnattu kokonaisrahoitus oli 257 miljardia euroa. Tähän mennessä on maksatettu 225 miljardia, eli 87,5 % kokonaismäärästä. Jäsenvaltiot voivat nyt suorittaa tämän kauden maksuja 30. kesäkuuta 2009 asti. Koheesiorahaston kauden 2000–2006 maksujen määräaika päättyy useimmissa tapauksissa vuoden 2010 lopussa. http://ec.europa.eu/regional_policy/funds/recovery/