IP/09/1043 V Bruseli 26. júna 2009 26. jún 2009 – Medzinárodný deň boja proti drogám – otvorenie Európskej akcie v oblasti drog Vedeli ste, že približne 12 miliónov ľudí v Európskej únii užíva či niekedy v živote užívalo kokaín? Vedeli ste, že v priemere každú hodinu zomrie jeden občan Európskej únie na predávkovanie? Vedeli ste, že v Európe dochádza každoročne k 7 000 až 8 000 úmrtiam v dôsledku užívania drog? V snahe čeliť tomuto vážnemu problému dnes Európska komisia uviedla novú iniciatívu s názvom „EURÓPSKA AKCIA V OBLASTI DROG“, ktorá je zameraná na zvýšenie povedomia a informovanosti a jej hlavným cieľom je vyzvať spoločnosť k aktivite a zvýšiť informovanosť o drogách v rámci Európskej únie. Cieľom iniciatívy je rozvíjať zásadu spoločnej zodpovednosti a motivovať skupiny, jednotlivcov, odborníkov, jednoducho všetkých členov spoločnosti, aby podpísali výzvu a zaviazali sa, že nejakým spôsobom prispejú k riešeniu problému užívania drog. Pán Barrot, podpredseda Komisie, za prítomnosti mediálnej hviezdy, novinára Nikosa Aliagasa a novinára a sociálneho aktivistu Jerzyho Owsiaka dnes oficiálne otvoril Európsku akciu v oblasti drog na podujatí sledovanom verejnosťou, na ktorom sa zúčastnilo približne 120 zainteresovaných strán z EÚ. Podpredseda Komisie Barrot, komisár zodpovedný za oblasť spravodlivosti, slobody a bezpečnosti, povedal: „Európska akcia v oblasti drog je jednou z kľúčových iniciatív nového Akčného plánu EÚ na boj proti drogám na obdobie rokov 2009 – 2012, ktorého hlavným cieľom je vyzvať organizácie a občanov v Európe, aby sa aktívne podieľali na boji proti drogám. Prostredníctvom Európskej akcie v oblasti drog oslovujeme občanov Európy v ich každodennom živote a poskytujeme im možnosť vyjadriť svoj názor a zaviazať sa na podniknutie krokov v tomto smere.“ Do dnešného dňa prijalo záväzok v rámci Európskej akcie v oblasti drog 21 organizácií a občanov: Association des Parents d'Elèves de l'Ecole Européenne de Bruxelles I (Belgicko) Cyprus Anti-drugs Council (Cyprus) ETHIAS (Belgicko) FESAT- Eur opean Foundation of Drug Helplines (EÚ) FNAPT- Fédération Nationale de Prévention Toxicomanies (Francúzsko) Fondazione Villa Maraini (Taliansko) Foundation la Caixa (Španielsko) Foundation WOSP - the Great Orchestra of Christmas Charity Foundation − Jerzy Owsiak (Poľsko) FPAT – Portuguese Federation of Social Institution connected to the Prevention of Drug Addiction (Portugalsko) ICOS – International Council on Security and Development (EÚ) Le Phare, familles face à la drogue (Francúzsko) London Drug Policy Forum (Spojené kráľovstvo) Municipal Council on Drug Addiction, Blagoevgrad (Bulharsko) Peitenger Jugendhaus-ASBL (Luxembursko) PREV CENTRUM (Česká republika) PREVNET (EÚ) Qrendi Scout Group (Malta) TIIMI Magazine (Fínsko) YSPDB-Youth Society for Peace and Development of the Balkans (Bulharsko) „WOCAD“ Women's Organisations Committee on Alcohol and Drug issues" (Švédsko) EMCDDA – Európske monitorovacie centrum pre drogy a drogovú závislosť Od dnešného dňa majú jednotlivci aj organizácie v Európe možnosť využívať túto iniciatívu a dodávať tak svojim aktivitám európsky rozmer a viditeľnosť tým, že sa zamyslia nad otázkou, ako by mohli ich každodenné aktivity, spoločenská zodpovednosť a prostredie zlepšiť informovanosť verejnosti a motivovať k boju proti drogám a rizikám spojeným s užívaním drog. Európska komisia uvíta na internetovej stránke www.action-drugs.eu osobitné a kreatívne aktivity na každej úrovni v rámci Európy, ktoré budú mať pozitívny vplyv na správanie súvisiace s drogami, alebo pomôžu zlepšiť informovanosť v súvislosti s drogami a nebezpečenstvom zneužívania drog. Viac informácií o práci podpredsedu Barrota nájdete na tejto internetovej stránke: http://ec.europa.eu/commission_barroso/barrot/welcome/default_en.htm