IP/09/800 Briuselis, 2009 m. gegužės 18 d.Jūsų balsas – labai svarbus, pareikškite savo nuomonęBirželio 4–7 d. 375 milijonai piliečių 27 šalyse nuo Helsinkio iki Lisabonos, nuo Dublino iki Vilniaus kviečiami dalyvauti Europos Parlamento rinkimuose. Vaizdo pranešime, kurį galima rasti Europos Komisijos Pirmininko interneto svetainėje, José Manuel Barroso ragina Europos piliečius ateiti balsuoti ir taip pareikšti savo nuomonę.„Jūsų balsas – labai svarbus, nes Jūsų valia lems, kokia kryptimi Europos Sąjunga vystysis ateinančius penkerius metus“ – teigia Komisijos Pirmininkas J. M. Barroso vaizdo pranešime, kurį galima rasti šiuo adresu: http://ec.europa.eu/commission_barroso/president/multimedia/vlog/index_en.htm Komisijos Pirmininko interneto svetainėje ir Europos Komisijos garso ir vaizdo portale vaizdo pranešimas pateikiamas 6 kalbomis (anglų, prancūzų, vokiečių, ispanų, portugalų ir italų). Rašytinė šio pranešimo versija pateikiama 17 kitų Europos Sąjungos kalbų. Europos Komisijos Pirmininkas primena, kad nors Europos Komisija inicijuoja politiką ir teikia būtinus pasiūlymus, kad piliečiai jaustų konkrečius rezultatus, bet „būtent Europos Parlamentas kartu su šalių vyriausybėmis priima teisės aktus“. Jis taip pat primena, kad „kitos Europos institucijos yra atskaitingos Europos Parlamentui“. „Išrinkite tokius Europos Parlamento narius, kurie išreikštų Jūsų požiūrį į tai, kaip reikia spręsti iškilusius sunkumus“, – paragino Komisijos Pirmininkas J. M. Barroso, – „nes Europos veiksmai turės įtakos Jums ir Jūsų kasdieniam gyvenimui“.