IP/09/703 V Bruseli 5. mája 2009Na ceste k ozdraveniu: Kohézna politika pomôže Európe dostať sa z krízy, hovorí komisárka Hübnerová a komisár ŠpidlaKomisárka Danuta Hübnerová (Regionálna politika) a komisár Vladimír Špidla (Zamestnanosť, sociálne záležitosti a rovnaké príležitosti) dnes privítali finalizáciu dohody medzi Radou a Európskym parlamentom na podporu balíka kohéznej politiky v rámci reakcie na hospodársku krízu. Súčasťou tohto komplexného balíka je súbor opatrení, siahajúcich od masívnej finančnej injekcie vo forme ďalších zálohových platieb zo štrukturálnych fondov po zrýchlené postupy zamerané na urýchlenie implementácie projektov a možnosť spolufinancovať zvyšovanie energetickej účinnosti v domácnostiach zo strany EÚ. Členské štáty už získali ďalších 6,25 miliardy EUR vo forme zálohových platieb – 4,5 miliardy EUR z Európskeho fondu regionálneho rozvoja bolo vyplatených v polovici apríla a ďalšia čiastka vo výške 1,5 miliardy EUR z Európskeho sociálneho fondu (ESF) krátko potom.Komisárka Hübnerová sa v súvislosti s týmito rozhodnutiami vyjadrila takto: „Kohézna politika pomáha Európe dostať sa zo súčasnej krízy. Výborná spolupráca medzi Európskou komisiou, členskými štátmi, Európskym parlamentom, Výborom regiónov EÚ a Európskym hospodárskym a sociálnym výborom nám umožnila konať rýchlo a rozhodne. Vyzývame teraz členské štáty a regióny, aby v plnej miere využívali všetky možnosti, ktoré ponúka európska kohézna politika, a aby vyberali kvalitné projekty s cieľom využiť podporu EÚ. Očakávame, že tieto opatrenia budú mať významné vedľajšie účinky na hospodárstvo, najmä v oblasti stavebníctva.“ Komisár Špidla dodal: „Na európskej úrovni sú v rámci súčasnej krízy našou prioritou číslo jedna ľudia – udržať ľudí v zamestnaní a pomôcť tým, ktorí o zamestnanie prišli, aby čo najskôr získali nové. Európsky sociálny fond pomáha tisícom Európanov zlepšovať ich schopnosti, rekvalifikovať sa a rozširovať ich pracovné príležitosti. Táto dohoda znamená, že môže ešte viac prispieť v rámci pomoci ľuďom, ktorí počas tejto krízy prišli o zamestnanie alebo sú stratou zamestnania ohrození. A menším organizáciám umožní lepšie pomáhať najzraniteľnejším, a to jednoduchším spôsobom.“ Poskytnúť členským štátom a regiónom náskok Koncom roka 2008 navrhla Komisia sériu zmien nariadení, ktorými sa riadi Európsky fond regionálneho rozvoja (EFRR), Európsky sociálny fond (ESF) a Kohézny fond. Európsky parlament schválil tieto legislatívne zmeny 2. apríla. Dnes ministri členských štátov na zasadnutí Rady pre hospodárske a finančné záležitosti (ECOFIN) takisto schválili uvedené opatrenia, ktoré nadobudnú účinnosť koncom mája. Cieľom finančnej injekcie poskytnutej 27 členským štátom vo výške 6,25 miliardy EUR je stimulovať implementáciu projektov a pomôcť pri chránení a vytváraní nových pracovných miest. Od roku 2007 sa spolu s uvedenými ďalšími zálohami celkovo poskytlo už skoro 30 miliárd EUR v podobe zálohových platieb (pozri pridelené prostriedky podľa členských štátov v prílohe), čo predstavuje takmer 9 % celkového rozpočtu kohéznej politiky na obdobie rokov 2007 až 2013 vo výške 347 miliárd EUR. Súčasťou uvedeného balíka sú aj tieto zmeny:Možnosť okamžitého financovania „veľkých projektov“ (pri ktorých celkové náklady na projekt presahujú 50 miliónov EUR alebo 25 miliónov EUR v prípade environmentálnych projektov) bez toho, aby bolo potrebné predchádzajúce schválenie Európskou komisiou. Počas rokov 2007 až 2013 by sa malo v celej Európe implementovať približne 900 veľkých projektov, čo predstavuje celkové investície vo výške 120 miliárd EUR (z EFRR a Kohézneho fondu). Zjednodušenie systému záloh, ktoré sa prijímateľom vyplácajú na základe schém štátnej pomoci. V praxi to znamená, že zálohy štátnej pomoci, ktoré sa vyplácajú prijímateľom, môžu teraz predstavovať až 100 % príslušnej sumy.Zjednodušenie systému úhrad s cieľom znížiť administratívne zaťaženie prijímateľov a urýchliť platby. Komisia bude teraz môcť uhrádzať základné režijné náklady paušálnym spôsobom alebo vyplácať paušálne sumy určené na malé projekty, napríklad na podporu zraniteľných skupín. Zlepšenie riadenia programov finančného inžinierstva (EFRR/ESF) kombináciou grantov a pôžičiek. Iniciatíva JEREMIE (spoločné európske zdroje pre mikropodniky až stredné podniky) poskytuje malým a stredným podnikom, ktoré sú výrazne postihnuté hospodárskym poklesom, jednoduchší prístup k finančným prostriedkom. Európska investičná banka a Európska banka pre obnovu a rozvoj môžu pomôcť pri príprave veľkých projektov prostredníctvom iniciatívy JASPERS (spoločná pomoc na podporu projektov v európskych regiónoch). Nebankovým poskytovateľom mikropôžičiek sa bude takisto poskytovať osobitná podpora vo forme iniciatívy JASMINE (spoločná akcia na podporu mikrofinančných inštitúcií v Európe). Možnosť využívať prostriedky EFRR poskytnutá všetkým členským štátom (až do 4 % pridelených prostriedkov) na zvyšovanie energetickej účinnosti a na opatrenia v oblasti využívania obnoviteľnej energie v domácnostiach. Znamená to, že EÚ môže spolufinancovať vnútroštátne alebo regionálne programy zamerané na podporu inštalácie okien s dvojitým sklom, izolácie stien alebo solárnych panelov. Podľa predchádzajúcich právnych predpisov mali nové členské štáty iba obmedzené možnosti využívania podpory z EFRR pre domácnosti. Už v decembri sa schválila ďalšia zmena, na základe ktorej sa stanovuje, že pravidlá riadenia „ziskových projektov“, akými sú napríklad spoplatnené diaľnice, by sa mali v prípade projektov EFRR a Kohézneho fondu uplatňovať iba vtedy, keď celkové náklady presahujú 1 milión EUR. Poznámky pre tlač Ďalšie informácie sú k dispozícii na: http://ec.europa.eu/regional_policy/funds/recovery/ EÚ sa zaoberá sociálnym rozmerom hospodárskej krízy: http://ec.europa.eu/social/main.jsp?langId=en&catId=736PLÁN HOSPODÁRSKEJ OBNOVY EURÓPY ZÁLOHOVÉ PLATBY EFRR/ESF APRÍL 2009[ ]