IP/09/659 Bruxelles, 29 aprilie 2009Ajutoare de stat: Comisia adoptă un pachet de măsuri de simplificare pentru a accelera adoptarea deciziilor privind ajutoarele de statComisia Europeană a adoptat un pachet de măsuri de simplificare pentru ajutoarele de stat, care cuprinde un cod al celor mai bune practici și o comunicare privind procedura simplificată. Ambele documente își propun să asigure o mai mare eficacitate, transparență și previzibilitate a procedurilor în domeniul ajutoarelor de stat în fiecare etapă a investigației, încurajând astfel cooperarea voluntară dintre Comisie și statele membre. Ambele texte propun în special intensificarea de către statele membre a contactelor prealabile notificării măsurilor de ajutor, astfel încât eventualele dificultăți să fie abordate într-o fază incipientă a procesului, și prevederea de către acestea a unui set de instrumente de planificare îmbunătățite atât pentru cazurile complicate, cât și pentru cele simple. Adoptarea pachetului de măsuri de simplificare reprezintă un pas important în cadrul programului de reformă anunțat de Comisie în Planul său de acțiune privind ajutoarele de stat, adoptat în 2005 (a se vedea IP/05/680). Comisarul european pentru concurență, dna Neelie Kroes, a declarat: „Pachetul de măsuri de simplificare în domeniul ajutoarelor de stat va fi în avantajul întreprinderilor, permițând accelerarea procedurii de adoptare a deciziilor privind ajutoarele de stat, în special prin încurajarea unei mai bune cooperări, încă de la început, între statele membre și Comisie. Adoptând Codul celor mai bune practici și Comunicarea privind procedura simplificată, Comisia și-a respectat promisiunea de a moderniza și simplifica procedurile în materie de ajutoare de stat, astfel cum prevedea Planul său de acțiune privind ajutoarele de stat.” Pachetul de măsuri de simplificare urmărește facilitarea și, astfel, accelerarea tratării diferitelor tipuri de proceduri în domeniul ajutoarelor de stat: cazuri simple notificate Comisiei, cazuri complexe, care ridică probleme noi, plângeri. Acest lucru este consecvent cu obiectivul anunțat în Planul de acțiune privind ajutoarele de stat, adoptat în 2005 (IP/05/680), care prevedea aplicarea unor proceduri mai eficace, mai simple și mai previzibile în materie de ajutoare de stat. Pachetul a făcut obiectul unor discuții îndelungate cu statele membre și părțile interesate din afara Uniunii (a se vedea IP/08/1950) și a suscitat reacții în mare măsură pozitive. Codul celor mai bune practici prezintă în detaliu modul în care ar trebui să se desfășoare efectiv procedurile în materie de ajutoare de stat, cu accent în special pe durata, transparența și previzibilitatea acestora. Codul cuprinde o serie de acorduri voluntare între Comisie și statele membre, menite să asigure proceduri mai simple și mai previzibile în fiecare etapă a investigației privind ajutoarele de stat. Acesta se va aplica tuturor cazurilor care nu intră sub incidența Regulamentului de exceptare pe categorii de ajutoare (a se vedea IP/08/1110) sau a Comunicării privind procedura simplificată. Codul celor mai bune practici se bazează pe un angajament comun al Comisiei și al statelor membre. Pe de o parte, Comisia va încuraja stabilirea de contacte mai regulate în faza de prenotificare, pentru a primi notificări de o mai bună calitate și mai complete. Cazurile deosebit de noi, complexe sau urgente vor fi abordate în cadrul unei planificări agreate de comun acord. Comisia se va strădui, de asemenea, să grupeze solicitările sale de informații. Pe de altă parte, statele membre sunt invitate să furnizeze răspunsuri mai rapide și mai complete la solicitările Comisiei legate de cazurile investigate. În acest scop, Codul propune de asemenea o aplicare riguroasă a procedurilor existente pentru a încuraja statele membre să reacționeze prompt și să nu existe sincope în derularea procedurii. Codul celor mai bune practici urmărește, de asemenea, îmbunătățirea procedurii de gestionare a plângerilor, prin prevederea unor termene indicative și printr-o mai bună informare a reclamanților. Procedura simplificată are drept scop îmbunătățirea manierei de tratare de către Comisie a cazurilor simple, precum cele care sunt în mod evident conforme cu instrumentele orizontale existente sau cu practica decizională consacrată a Comisiei. Comisia dorește să se asigure că ajutoarele care sunt în mod evident compatibile cu normele în domeniul concurenței sunt aprobate în termen de o lună, în condițiile în care statele membre trimit o notificare completă. În acest sens, comunicarea include, de asemenea, o listă cu titlu ilustrativ a măsurilor de ajutor, inclusiv a anumitor ajutoare pentru IMM-uri, ajutoare de mediu, ajutoare pentru inovare și ajutoare pentru salvare și restructurare, care pot, în principiu, face obiectul unui tratament simplificat. Această nouă procedură ar trebui să fie nu doar mai rapidă, ci și mai transparentă. Părțile interesate vor avea posibilitatea să trimită observații privind măsura de ajutor de stat avută în vedere, un rezumat al măsurilor notificate de statul membru în cauză în cadrul procedurii simplificare urmând să fie publicat în prealabil pe site-ul Comisiei. Niciuna dintre aceste inițiative nu este menită să se aplice măsurilor notificate de statele membre în contextul actualei crize economice și financiare, pentru care au fost stabilite proceduri interne ad hoc specifice, care să permită Comisiei să abordeze măsurile notificate în regim de extremă urgență.Codul și comunicarea sunt disponibile în limbile engleză, franceză și germană pe site-ul Comisiei, la adresa: http://ec.europa.eu/competition/state_aid/reform/reform.html Alte versiuni lingvistice vor fi disponibile în scurt timp. Pentru informații suplimentare, a se vedea MEMO/09/208.