IP/09/512 Brüsszel, 2009. március 31.Transzeurópai közlekedési hálózatok: Idén mintegy egymilliárd euróra lehet pályázniAz Európai Bizottság ma közzétette a transzeurópai közlekedési hálózatokkal (TEN-T) kapcsolatos 2009. évi pályázati felhívásait, amelyeken keresztül összesen mintegy egymilliárd eurót tervez az európai közlekedési infrastruktúra fejlesztésére irányuló projektek rendelkezésére bocsátani. Az idei pályázati felhívások között szerepel egy újdonság is: összesen 500 millió euró vehető igénybe a Bizottság európai gazdaságélénkítési terve keretében, amely az infrastruktúra-fejlesztő beruházások felgyorsításával közvetlenül az európai gazdaság talpra állásához kíván hozzájárulni. Emellett a TEN-T éves és többéves munkaprogramja is kínál finanszírozási lehetőségeket többek között olyan kiemelt területeken, mint a tengeri gyorsforgalmi utak, a közúti közlekedés intelligens közlekedési rendszerei vagy az európai vasúti forgalomirányítási rendszer (ERTMS). A pályáztatás lebonyolítását és a pályázatok elbírálását – „szülőatyja”, az Energiaügyi és Közlekedési Főigazgatóság nevében – a TEN-T program műszaki megvalósításáért és pénzügyi igazgatásáért felelős szerv, a Transzeurópai Közlekedési Hálózat Végrehajtó Hivatala (TEN-TEA) végzi. Antonio Tajani közlekedéspolitikai biztos, a Bizottság alelnöke a következőket mondta: „Meggyőződésem, hogy a jelenlegi gazdasági válság kezelésének egyik leghatékonyabb, egyben kézzelfogható eredményeket is ígérő módja abban áll, hogy ambiciózus európai infrastruktúra-fejlesztési programokon keresztül élénkítjük a keresletet. Ilyen program a TEN-T, amelynek végrehajtása nagyszámú európai polgár számára nyújt biztos munkahelyet olyan kulcsfontosságú ágazatokban, mint például az építőipar – ne feledjük, hogy ez az iparág hagyományosan sok munkavállalót foglalkoztat, és a GDP-ben is jelentős részarányt képvisel. Ez a megfontolás húzódik a Bizottság azon döntése mögött, hogy a TEN-T-projektek részére kiírt idei pályázati felhívások keretében az európai gazdaságélénkítési terv alapján összesen 500 millió euró összegben kínál erre a célra finanszírozást.” Az idei pályázati felhívások jogi alapját három különálló munkaprogram képezi: 1. Az Európát sújtó gazdasági és pénzügyi válság kezelését szolgáló európai gazdaságélénkítési terv keretében a TEN-T-projektek 500 millió euróra pályázhatnak. Az ebből a célból idén elfogadott eseti munkaprogram olyan beruházásokat támogat, amelyek keretében a munka már 2009-ben vagy 2010-ben megkezdődhet, és ebben a két évben a végrehajtás java része el is végezhető. 2. A többéves munkaprogram a TEN-T legfontosabb kiemelt területeit finanszírozza. Az idei pályázati felhívások három területre összpontosítanak:a teherforgalom tengerre terelésével a közutak zsúfoltságának jelentős enyhítését ígérő tengeri gyorsforgalmi utakra (a TEN-T 21. sz. kiemelt projektje), amelyek legfeljebb 30 millió euró finanszírozást kaphatnak; az európai vasúti jelzőrendszereket összehangoló európai vasúti forgalomirányítási rendszerre (ERTMS), amely legfeljebb 240 millió eurót kaphat; valamint az információs és kommunikációs technológiát a közúti közlekedés hatékonyságának és biztonságosságának fokozása érdekében mozgósító úgynevezett intelligens közlekedési rendszerekre („ITS Roads”), amelyek esetében a támogatás maximális összege 100 millió euró. 3. A rugalmas éves munkaprogram (140 millió euró) a többéves munkaprogram kiegészítésére szolgál. Költségvetése magában foglalja az úgynevezett hitelgarancia-eszközhöz az Európai Bizottság által nyújtott 60 millió euró összegű éves hozzájárulást, amelyet közvetlenül az Európai Beruházási Bank (EBB) fog megkapni. Pályázni 2009. május 15-ig lehet. A pályázatok elbírálása a TEN-T kiemelt céljai és a szakpolitikai célkitűzések teljesítéséhez való hozzájárulásuk, kiérleltségük, hatásaik (különösen környezeti hatásaik), valamint minőségük (teljességük, világos megfogalmazásuk, megalapozottságuk és koherenciájuk) alapján fog történni. A TEN-TEA 2009. április 22-én Brüsszelben „tájékoztató napot” szervez, amelyen a résztvevők alaposabban is megismerhetik a pályázati felhívásokat és az elbírálás folyamatát.További információk a http://ec.europa.eu/tentea internetcímen, valamint e-mailben a TENT-AGENCY@ec.europa.eu címen szerezhetők be.