IP/09/348 Брюксел, 4 март 2009 г.Публикуван е Общият доклад за дейността на Европейския съюз през 2008 г.Комисията публикува Общия доклад за дейността на Европейския съюз, който разглежда събитията в Съюза през 2008 г. Европа реагира бързо и ефективно на събитията, белязали изминалите дванадесет месеца, сред които международната финансова криза, изменението на климата и множеството международни конфликти, като така Съюзът излезе на преден план на световната политическа сцена. Процесът на ратифициране на Договора от Лисабон, който се забави вследствие на отрицателния вот на проведения през пролетта референдум в Ирландия и който бе подновен на Европейския съвет от декември, се очертава като институционалното събитие на годината. По повод публикуването на Общия доклад за 2008 г. председателят Барозу отбеляза: „[...]след своята петдесетгодишнина европейските институции доказаха способността си да реагират бързо на глобалните предизвикателства и 2008 г. е доказателство за това. Чествайки тази година своята десета годишнина, Европейският икономически и паричен съюз също доказа какъв защитен механизъм е еврото срещу финансова криза от световен мащаб.“ Общият доклад разглежда работата на всички институции и органи на Съюза и има за цел да представи обща картина на най-важните събития и ключовите тенденции, които характеризират дейността на ЕС през 2008 г. 2008 година бе изпълнена със сериозни предизвикателства, на които държавите-членки и институциите отговориха с общи действия. Европейският съюз пое ръководната роля, за да постави началото на реална и цялостна реформа на международната финансова система. За да се овладеят последствията от финансовата криза върху европейските икономики, бяха приети спешни мерки за координиране на ответните действия в Европа към тази глобална криза. Европейският план за икономическо възстановяване предвижда краткосрочни мерки за стимулиране на търсенето и има за цел по този начин да запази работни места и да допринесе за възвръщане на доверието. Освен това планът предвижда бързи, целеви и временни мерки за бюджетно стимулиране, възлизащи на около 200 млрд. EUR, или на 1,5 % от брутния вътрешен продукт (БВП) на Съюза. През 2008 г. институциите поеха сериозни ангажименти и във връзка с друго основно досие на годината – формулирането на европейска енергийна политика, която да отчита изменението на климата. На Европейския съвет през декември бе постигнато споразумение по амбициозния пакет от мерки в областта на енергетиката и климата, благодарение на който Съюзът ще разполага с механизмите до 2020 г. да намали с минимум 20 % емисиите на парникови газове и да увеличи до 20 % дела на възобновяемата енергия в потреблението на енергия. Друг значим процес през 2008 г. бе продължаващата ратификация на Договора от Лисабон. В Ирландия, единствената страна, която прибягна до референдум, на 12 юни 53,4 % от гласувалите дадоха отрицателен вот. Въпреки това бе намерен изход. С правно обвързващи декларации Съюзът ще поясни аспектите на договора, породили безпокойството, изразено в Ирландия, където през 2009 г., преди края на мандата на настоящата Комисия, ще се проведе нов референдум. През 2008 г. външната политика продължи да заема важно място на европейската сцена, като основните акценти бяха проектът за Съюз за Средиземноморието, развитието на Черноморското взаимодействие и Източното партньорство със страните от Източна Европа. Разрешаването на избухналия в Грузия остър конфликт и на проблема със сигурността на енергийните доставки се превърна в приоритет за Съюза. В обем от около 250 стр. докладът структурира изложението за основните сфери на дейност съобразно четирите стратегически цели, формулирани от Комисията в началото на мандата ѝ, а именно: благоденствие, солидарност, сигурност и утвърждаването на Съюза като глобален партньор. Други три глави са посветени съответно на дейността на институциите и органите, на бюджета и финансовата дейност и на общата политическа и икономическа рамка на дейностите на Общността. Текстът по последната тема изтъква постигнатия през 2008 г. напредък в ключови сфери като усилията за подобряване на законотворчеството и за намаляване на административните тежести за предприятията. Общият доклад е публикуван на двадесет и два официални езика на Съюза в Интернет, на сървъра Europa: http://europa.eu/generalreport/fr/welcome.htm. Той скоро ще бъде на разположение и в различните пунктове за продажби на публикации на Европейския съюз.