IP/09/730 V Bruseli 11. mája 2009Predsedovia Komisie a Parlamentu diskutujú s európskymi náboženskými predstaviteľmi o tom, ako etika prispieva k riadeniu európskeho a globálneho hospodárstvaOkolo dvadsať vysokých predstaviteľov kresťanského, židovského a islamského náboženstva v Európe sa dnes zišlo na pozvanie predsedu Európskej komisie José Manuela Barrosa v sídle Komisie na neformálny dialóg s EÚ. Stretnutiu predsedali spoločne predseda Komisie Barroso a predseda Európskeho parlamentu Hans-Gert Pöttering. Tohtoročné stretnutie bolo zamerané na hlavnú európsku a globálnu výzvu, ktorou je hospodárska a finančná kríza, ako aj na otázku, ako etika prispieva k riadeniu európskeho a globálneho hospodárstva. Išlo o piate každoročné stretnutie hláv inštitúcií EÚ s náboženskými predstaviteľmi. Táto iniciatíva sa začala na podnet predsedu Barrosa v roku 2005. Tento rok sa rozhovory sústredili okolo témy „Hospodárska a finančná kríza: ako etika prispieva k riadeniu európskeho a globálneho hospodárstva“. Predseda Barroso vyhlásil: „S pokračujúcou finančnou a hospodárskou krízou je stále jasnejšie, že nastal okamih, v ktorom treba zjednotiť hospodárske riadenie s našimi základnými etickými hodnotami, na ktorých sa zakladá európsky projekt v posledných 50 rokoch. Komisia v tejto súvislosti prijala dôležité iniciatívy, najmä v oblasti regulácie finančných trhov, s cieľom posilniť zmysel pre zodpovednosť a udržateľnosť našich hospodárskych systémov.“ Predseda Európskeho parlamentu Hans-Gert Pöttering zdôraznil: „Nachádzame sa v mimoriadne zložitom hospodárskom období pre občanov Európskej únie. Práve v takýchto obdobiach je potrebné zdôrazniť, že Európa je spoločenstvo založené na hodnotách a základnou zásadu EÚ je zásada solidarity. Spoločné riešenia, ktoré hľadáme, musia vychádzať z ľudskej dôstojnosti a musia zabezpečiť, aby bolo postarané o všetky zložky spoločnosti. Príspevok zo strany náboženstiev a cirkví je pre dosiahnutie tohto cieľa kľúčový. Veľmi často pracujú pre najzraniteľnejších členov našich spoločností.“ Účastníci stretnutia podporili úsilie EÚ v súvislosti s koordináciou, stimuláciou a usmerňovaním krokov na posilnenie finančnej regulácie, oživenie hospodárstva a podporu zamestnanosti v Európe a na celom svete. Účastníci tiež podčiarkli potrebu zabezpečiť, aby sociálna spravodlivosť mala naďalej popredné miesto pri vytváraní politík a pripomenuli, že v čase, keď pokračujúci rast nezamestnanosti a chudoby dosahuje znepokojujúcu mieru, by naše spoločnosti mali byť schopné konať spoločne pri vytváraní a zavádzaní konkrétnych opatrení na zabránenie šírenia dôsledkov krízy pre občanov. Účastníci nakoniec zdôraznili svoj záväzok pomáhať pri oživovaní zmyslu pre solidaritu medzi Európanmi všetkých vierovyznaní a presvedčení a pri podnecovaní toho, aby sa finančné a hospodárske subjekty správali etickejšie. Zoznam účastníkov: pozri MEMO/09/227