IP/09/341 Bruselj, 3. marec 2009EU je začela s kampanjo za odpravo razlik med spoloma pri plačiluEvropska komisija je danes začela s kampanjo po vsej EU za odpravo razlik med spoloma pri plačilu. Ženske v celotnem gospodarstvu EU v povprečju zaslužijo 17,4 % manj kot moški. Jedro kampanje, ki se je začela v okviru mednarodnega dneva žena, 8. marca, da bi javnost ozavestila o razlikah v plačilu, njihovih vzrokih in možnih rešitvah, je preprost koncept „enakega plačila za delo enake vrednosti“. „Za razlike v plačilu med spoloma obstaja več vzrokov, zato je potrebnih več rešitev. Za odpravo teh razlik so potrebni ukrepi na vseh ravneh in zavezanost vseh udeležencev, od delodajalcev in sindikatov do nacionalnih organov in vsakega posameznega državljana. Z našo kampanjo bodo ljudje bolje ozaveščeni o tem, zakaj ženske v Evropi še vedno zaslužijo veliko manj kot moški in kako lahko to odpravimo,“ je povedal komisar EU za enake možnosti Vladimír Špidla. „V današnjih gospodarskih razmerah je enakost žensk in moških pomembnejša kot kdaj koli prej. S krizo se lahko soočimo samo, če izkoristimo potencial vseh naših talentov,“ je dodal. Enako plačilo za enako delo je eno od temeljnih načel Evropske unije. To načelo, določeno v Rimski pogodbi iz leta 1957, je bilo tudi predmet direktive iz leta 1975, ki prepoveduje vsakršno diskriminacijo med ženskami in moškimi glede vseh vidikov plačila za enako delo ali delo enake vrednosti. Posledično je število „preprostih in vidnih“ primerov neposredne diskriminacije, in sicer razlike v plačilu med moškim in žensko, ki opravljata popolnoma enako delo z enakimi izkušnjami in znanji ter enako uspešnostjo, znatno upadlo zaradi učinkovitosti evropske in nacionalne zakonodaje o enakem plačilu. Toda zakaj so razlike v plačilu med spoloma še vedno 17,4-odstotne po vsej EU? Razlike v plačilu med spoloma predstavljajo razlike med povprečno urno plačilno postavko pred obdavčitvijo za ženske in moške v gospodarstvu kot celoti. Odražajo diskriminacijo in neenakost na trgu dela, ki v praksi v glavnem prizadeneta ženske. Delo žensk se recimo še vedno pogosto obravnava kot manjvredno od dela moških in ženske pogosto delajo v sektorjih, v katerih so plače v povprečju nižje od plač v sektorjih, v katerih prevladujejo moški. Blagajničarke v supermarketih na primer običajno zaslužijo manj kot delavci v skladiščih. Razlike v plačilu prav tako zmanjšujejo zaslužek v celotni življenjski dobi in pokojnine žensk, kar vodi do revščine v starosti. Na meji revščine živi 21 % žensk, starih 65 let in več, v primerjavi s 16 % moških. Cilj kampanje je ozaveščanje javnosti o razlikah v plačilu in možnih rešitvah. Za vključitev državljanov, delodajalcev in delavcev bo kampanja spodbujala dobre prakse v zvezi z razlikami v plačilu po vsej Evropi, prav tako pa bodo delodajalcem in sindikatom na evropski in nacionalni ravni poslane smernice v zvezi s kampanjo. Druge dejavnosti vključujejo spletno stran kampanje, oglaševanje v evropskih medijih in plakati. Kampanja je rezultat sporočila Komisije iz leta 2007 glede politike v zvezi z razlikami v plačilu, v kateri so bili analizirani vzroki za te razlike in opredeljeni ukrepi na ravni EU. V sporočilu je bila poudarjena potreba po ozaveščanju javnosti o razlikah v plačilu in možnih rešitvah z ukrepanjem na vseh ravneh, vključevanjem vseh zainteresiranih strani in osredotočanjem na vse zadevne dejavnike. Letno poročilo o enakosti Poročilo o enakosti žensk in moških za leto 2009, ki ga je Evropska komisija prav tako predstavila danes, potrjuje, da kljub napredku v zvezi z enakostjo spolov še vedno obstajajo znatne razlike na več področjih. Stopnja zaposlenosti žensk se v zadnjih letih sicer enakomerno zvišuje (zdaj 58,3 % za ženske v primerjavi z 72,5 % za moške), vendar ženske še vedno pogosteje delajo s skrajšanim delovnim časom kot moški (31,2 % za ženske in 7,7 % za moške), prav tako pa prevladujejo v sektorjih, v katerih so plače nižje (v zdravstvu, šolstvu in javni upravi dela več kot 40 % žensk, kar je dvakrat več kot moških). Vendar pa ženske predstavljajo 59 % vseh univerzitetnih diplomirancev. Ženske in moški pri odločanju Novo strokovno poročilo, pripravljeno za Komisijo, potrjuje, da so ženske prav tako občutno premalo zastopane pri odločanju v gospodarstvu in evropski politiki. Centralne banke vseh 27 držav članic upravljajo guvernerji. Zastopanost žensk na vodilnih položajih je še slabša v velikih podjetjih, in sicer je v vodilnih družbah (ki v vsaki državi predstavljajo indeks prvovrstnih delnic) v upravnem odboru skoraj 90 % moških, kar se v zadnjih letih ni bistveno spremenilo. Delež poslank v nacionalnih parlamentih (enodomni parlament/spodnji dom) se je v zadnjem desetletju povečal za približno polovico, in sicer s 16 % leta 1997 na 24 % leta 2008. Evropski parlament je tik nad to mejo (31 % žensk). V povprečju je na ministrskih položajih v nacionalnih vladah več moških kot žensk, in sicer je razmerje 3:1 (25 % žensk, 75 % moških). MEMO/09/91 Nadaljnje informacije: Spletna stran kampanje za odpravo razlik v plačilu http://ec.europa.eu/equalpay Letno poročilo o enakosti žensk in moških 2009 http://ec.europa.eu/social/main.jsp?catId=418&langId=slŽenske v evropski politiki – čas za ukrepanje http://ec.europa.eu/employment_social/publications/booklets/equality/pdf/ke8109543_en.pdfVideo novice o razlikah med spoloma pri plačilu ter o ženskah in moških pri odločanju http://www.tvlink.org