IP/09/593 Брюксел, 20 април 2009 г.Платформа за диалог — „Европейски форум за интеграция“ и интерактивен „Европейски уебсайт за интеграция“: два нови инструмента в помощ на интеграцията.Днес Европейската комисия даде началото на два нови инструмента за интеграцията на граждани на трети държави, живеещи в Европейския съюз: институциите на ЕС, заинтересованите страни в тази сфера и организациите на гражданското общество ще обменят възгледи по проблемите на интеграцията в рамките на Европейския форум за интеграция, организиран в сътрудничество с Европейския икономически и социален комитет. Освен това Европейският уебсайт за интеграцията, който ще стартира под мотото „Интеграцията – на една ръка разстояние“, ще предоставя висококачествено съдържание от цяла Европа и ще свърже в онлайн общност заетите в тази област. Заместник-председателят на Комисията, г-н Жак Баро, комисар по правосъдието, свободата и сигурността, заяви: „Смятам, че за успеха на политиката на интеграция е от основно значение да работим заедно. Ето защо с особено задоволство приветствам всички заинтересовани страни и организации, работещи в областта на интеграцията, които са се събрали днес на първата среща на Европейския форум за интеграция и на стартирането на Европейския уебсайт за интеграцията. Форумът е „физическа“ платформа за диалог за настоящите предизвикателства и бъдещите приоритети на политиките на интеграцията. Уебсайтът е „виртуална платформа“, онлайн средство за всички, ангажирани в областта на миграцията. Това е истински интерактивен инструмент, чрез който се споделят добри практики, могат да се намерят възможности за финансиране и партньори за проектите. Сайтът ще спомогне за изграждането на нова онлайн общност, включваща всички, работещи в областта на интеграцията.“ Председателят на Европейския икономически и социален комитет, Марио Сепи, заяви: „Интеграцията е дълъг процес, понякога белязан от закъснения, неохота и осуетяване, но и постигнал значителен напредък. Тя е двустранен процес, основан на правата и отговорностите на имигрантите и на приемащите ги общества. Ето защо ние продължаваме да насърчаваме интеграционна политика, която е основана на истинско участие на съответните страни, още повече, че текущият ни диалог с гражданското общество разкри големите му очаквания в тази насока. Също така не е случайност, че нашите възгледи не са пропити от отровата на ксенофобията; нашата „Програма за Европа: предложения на гражданското общество“ е ясно доказателство за това. Европейски форум за интеграция: платформа за диалог за интеграцията Европейският форум за интеграция ще предостави възможност на представителите на организациите на гражданското общество да изразят възгледите си по въпросите на интеграцията, особено що се отнася до „Плана на ЕС за интеграцията“. Същевременно форумът ще позволи на европейските институции да заемат активна позиция в тази област. Той е и добра възможност за обща дискусия с представители на европейските институции за настоящите предизвикателства и бъдещите приоритети, тъй като представлява нова платформа за диалог за интеграцията, организирана в сътрудничество с Европейския икономически и социален комитет. На днешната първа среща ще бъдат разгледани ролята и методите на форума за подпомагане на развитието на бъдещия План на ЕС за интеграция, както и някои важни въпроси, свързани с тази тема, като последствията от настоящата икономическа криза върху интеграцията на имигрантите. На форума ще присъстват организации на гражданското общество, занимаващи се с въпросите на интеграцията на европейско равнище, включително социалните партньори, ще участват и европейски институции. Ще присъстват също и националните платформи за интеграция заедно с представители на мрежата на националните центрове за контакт по въпросите на интеграцията. Европейски уебсайт за интеграцията: Интеграцията – на една ръка разстояние Форумът е и повод за официалното стартиране на Европейския уебсайт за интеграцията (www.integration.eu). Европейският уебсайт за интеграцията има за цел да насърчи политиките и практиките в областта на интеграцията чрез споделяне на успешни стратегии и чрез подкрепа за сътрудничеството между заинтересованите страни и организациите на гражданското общество в целия ЕС. Той е отворен за всички и позволява на посетителите да обменят добри практики, да откриват възможности за финансиране и да търсят партньори за проектите си, да получават актуална информация за новостите на европейско, национално и местно равнище и да поддържат контакти с участниците в процеса на интеграция в ЕС. Като свързва тези, които работят всекидневно в областта на интеграцията, и създателите на политики, Европейският уебсайт за интеграцията скоро ще се превърне в сайт за „Интеграцията – на една ръка разстояние“, предоставящ висококачествено съдържание от цяла Европа и свързващ в онлайн общност всички, работещи в тази област. На уебсайта www.integration.eu може да бъде намерено следното:иновативни „най-добри практики“ относно интеграцията, представени ясно и сравнимо; инструменти на онлайн общността, като например инструмента за намиране на партньор за проект, чрез който се подпомага участието в мрежи от контакти и разработването на общи проекти; информация за възможностите за финансиране; обширна библиотека от документи, съдържаща доклади, политически документи, законодателни актове и оценки на въздействието; дискусионни форуми; фишове с данни за държави с актуална информация за законодателството и политическите им програми; връзки към външни уебсайтове; редовно актуализирани новини и