IP/09/512 Βρυξέλλες, 31 Μαρτίου 2009Πρόσκληση για την υποβολή προτάσεων στο πλαίσιο του ΔΕΔ-Μ για το 2009: σχεδόν 1 δισεκατομμύριο ευρώ διατίθεται για χρηματοδότηση του ΔΕΔ-ΜΗ Ευρωπαϊκή Επιτροπή κήρυξε σήμερα την έναρξη πρόσκλησης υποβολής προτάσεων στο πλαίσιο του ΔΕΔ-Μ για το 2009, προβλέποντας σχεδόν 1 δισεκατομμύριο ευρώ για τη χρηματοδότηση έργων υποδομής στις ευρωπαϊκές μεταφορές. Η φετινή πρόσκληση αφορά προτάσεις αξίας 500 εκατομμυρίων ευρώ στο πλαίσιο του σχεδίου ανάκαμψης της Ευρωπαϊκής Επιτροπής με στόχο την άμεση ενίσχυση της ευρωπαϊκής οικονομίας μέσω της επιτάχυνσης των επενδύσεων στις υποδομές. Επιπλέον, θα υπάρχουν δυνατότητες χρηματοδότησης δυνάμει του ετήσιου και του πολυετούς προγράμματος ΔΕΔ-Μ, προτεραιότητες των οποίων είναι, μεταξύ άλλων, οι θαλάσσιες αρτηρίες, τα ευφυή συστήματα οδικών μεταφορών και το Ευρωπαϊκό Σύστημα Διαχείρισης της Σιδηροδρομικής Κυκλοφορίας (ERTMS). Ο εκτελεστικός οργανισμός διευρωπαϊκών δικτύων μεταφορών (ΔΕΔ-ΕΟΜ), ο οποίος διαχειρίζεται την τεχνική και χρηματοοικονομική εφαρμογή του προγράμματος ΔΕΔ-Μ, είναι αρμόδιος για τη διαχείριση της πρόσκλησης υποβολής προτάσεων και την αξιολόγηση των υποβαλλόμενων προτάσεων έργων για λογαριασμό της Γενικής Διεύθυνσης Ενέργειας και Μεταφορών. Ο αντιπρόεδρος της Επιτροπής Antonio Tajani, αρμόδιος για τις μεταφορές, παρατήρησε τα εξής: «Είμαι πεπεισμένος ότι μια από τις πιο απτές και αποτελεσματικές απαντήσεις μας στη σημερινή οικονομική κρίση είναι η τόνωση της οικονομικής ζήτησης με ένα φιλόδοξο πρόγραμμα ευρωπαϊκών υποδομών. Το πρόγραμμα αυτό είναι το ΔΕΔ-Μ, η δε εφαρμογή του θα εγγυηθεί την ασφάλεια εργασίας σε πολλούς Ευρωπαίους πολίτες σε σημαντικούς τομείς όπως ο κατασκευαστικός, ο οποίος είναι - όπως πάντα – σημαντικός εργοδότης με μεγάλη συμβολή στο ΑΕγχΠ. Για τα λόγο αυτό, η Επιτροπή στο πλαίσιο του ευρωπαϊκού σχεδίου οικονομικής ανάκαμψης αποφάσισε να διαθέσει ποσό 500 εκατομμυρίων ευρώ, που περιλαμβάνεται στις χρηματοδοτικές δυνατότητες του φετινού ΔΕΔ-Μ». Η φετινή πρόσκληση υποβολής προτάσεων αφορά τρία χωριστά προγράμματα εργασίας: 1. Διατίθεται ποσό 500 εκατομμυρίων ευρώ στο πλαίσιο του ΔΕΔ-Μ δυνάμει του ευρωπαϊκού σχεδίου οικονομικής ανάκαμψης, ως απάντηση στην οικονομική και χρηματοπιστωτική κρίση την οποία αντιμετωπίζει η Ευρώπη. Αυτό το ad hoc πρόγραμμα εργασίας, το οποίο εγκρίθηκε φέτος, παρέχει στήριξη σε έργα που μπορούν να ξεκινήσουν το 2009 ή 2010 και εύκολα να υλοποιηθούν εντός της διετίας αυτής. 2. Στόχος του πολυετούς προγράμματος εργασίας είναι η χρηματοδότηση των σημαντικότερων προτεραιοτήτων του δικτύου ΔΕΔ-Μ. Η φετινή πρόσκληση εστιάζει σε τρεις τομείς:Θαλάσσιες αρτηρίες (Έργο προτεραιότητας 21 του ΔΕΔ-Μ), που προσφέρει βιώσιμες εναλλακτικές δυνατότητες στο υπερφορτωμένο οδικό δίκτυο, με στροφή των εμπορευματικών μεταφορών προς θαλάσσιες διαδρομές: ανώτατο όριο 30 εκατομμύρια ευρώ Ευρωπαϊκά Συστήματα Διαχείρισης της Σιδηροδρομικής Κυκλοφορίας (ERTMS) για την εναρμόνιση των ευρωπαϊκών συστημάτων σιδηροδρομικής σηματοδότησης: ανώτατο όριο 240 εκατομμύρια ευρώ Ευφυή συστήματα οδικών μεταφορών (ITS Roads), που ενσωματώνουν την τεχνολογία πληροφοριών και επικοινωνιών για τη δημιουργία αποτελεσματικότερων και ασφαλέστερων οδικών μεταφορών: ανώτατο όριο 100 εκατομμύρια ευρώ3. Με το ευέλικτο ετήσιο πρόγραμμα εργασίας (140 εκατομμύρια ευρώ) συμπληρώνονται οι ενέργειες οι οποίες αναπτύσσονται στο πλαίσιο του πολυετούς προγράμματος εργασίας. Το πρόγραμμα αυτό προβλέπει ποσό 60 εκατομμυρίων ευρώ για το μέσο εγγύησης δανείων, το οποίο αντιπροσωπεύει την ετήσια συμβολή της Επιτροπής. Το ποσό αυτό θα είναι διαθέσιμο στην Ευρωπαϊκή Τράπεζα Επενδύσεων (ΕΤΕπ). Καλούνται οι πιθανοί υποψήφιοι να υποβάλουν προτάσεις μέχρι τις 15 Μαΐου 2009, οι οποίες θα αξιολογηθούν ως προς τη σκοπιμότητά τους σχέση με τις προτεραιότητες και τους στόχους πολιτικής του ΔΕΔ-Μ, την εκμεταλλευσιμότητα, τον αντίκτυπο – ιδίως για το περιβάλλον - και την ποιότητά τους σε ό,τι αφορά την πληρότητα, τη σαφήνεια, την ορθότητα και τη συνοχή. Το ΔΕΔ-Μ σχεδιάζει επίσης τη διοργάνωση «Ενημερωτικής ημερίδας», η οποία θα πραγματοποιηθεί στις 22 Απριλίου 2009, στις Βρυξέλλες, για την πληρέστερη ενημέρωση σχετικά με τις προσκλήσεις και τη διαδικασία αξιολόγησης. Περισσότερες πληροφορίες διατίθενται στον ιστότοπο: http://ec.europa.eu/tentea ή μέσω της διεύθυνσης ηλεκτρονικού ταχυδρομείου: TENT-AGENCY@ec.europa.eu