IP/09/218 V Bruseli 5. februára 2009„Za rozmanitosť. Proti diskriminácii.“: tohtoročné víťazné články v EÚCena EÚ „Za rozmanitosť. Proti diskriminácii“ pre novinárov bola dnes udelená francúzskemu článku o homosexuálnych futbalistoch spolu s dánskym článkom o ženách, ktoré konvertujú na islam. Tretiu cenu získal portugalský článok a osobitná cena venovaná rómskej problematike bola udelená gréckemu novinárovi. Slávnostné odovzdávanie cien sa uskutoční dnes večer v Prahe v Kaiserštejnskom paláci. „Médiá zohrávajú kľúčovú úlohu v boji proti diskriminácii, predsudkom a stereotypom,“ hovorí Vladimír Špidla, komisár EÚ pre rovnaké príležitosti. „Hodnoty rozmanitosti a sociálnej súdržnosti sú v súčasnom spoločenskom, ekonomickom a finančnom kontexte ešte dôležitejšie.“ Na dnešnom odovzdávaní ocení Európska komisia tých novinárov, ktorí svojím písaním pomáhajú lepšiemu porozumeniu prínosu rozmanitosti a ktorí podporujú čitateľov, aby sa viac zaujímali o otázky diskriminácie a nerovnosti. Tento rok Komisia venuje osobitnú cenu článku zameranému na rómsku problematiku. Pascale Krémerová, novinárka z Le Monde, získala spoločnú prvú cenu so svojím článkom „Homophobie et football: la leçon de Chooz“ (Homofóbia a futbal – lekcia z Chooz) o homosexuálnych hráčoch v miestnom futbalovom tíme. Píše o tom, ako lukratívny marketingový svet futbalu pomáha udržiavať diskrimináciu homosexuálne orientovaných mužov a žien, skúma však aj pozitívne opatrenia prijaté európskymi futbalovými ligami v boji proti nej. Druhá spoločná prvá cena patrí Ole Hallovi, novinárovi z dánskeho Morgenavisen Jyllands-Posten. Vo svojom článku „Danske muslimer udsat for chikane“ (Dánski moslimovia sú vystavení obťažovaniu) odhaľuje, ako sa dánske ženy, ktoré konvertujú na islam, z člena väčšiny odrazu stávajú veľmi viditeľnou menšinou vo svojej vlastnej krajine. Čelia tak rovnakým predsudkom a spoločenskej nevraživosti ako moslimovia zahraničného pôvodu. Na treťom mieste sa umiestnili Christiana Martinsová a Marisa Antunesová so svojím článkom „Elite à prova de racismo“ (Rasizmuvzdorná elita) o úspešných portugalských občanoch s menšinovým pôvodom, ktorým sa podarilo preraziť cez sklenené stropy. Článok bol uverejnený v portugalskom denníku Expresso. Osobitnú cenu venovanú rómskej problematike získal novinár z Eleftheros Tipos Mika Kontourousi za článok „Η Γιουζγιάν σπάει τα σύνορα της φυλής της“ (Yuzyan prekračuje hranice svojho kmeňa). Opisujú sa tu problémy rómskych žien, s ktorými sa stretávajú, keď sa snažia vymaniť zo svojich tradičných rolí v spoločnosti. Odovzdávanie cien bude súčasťou seminára na tému „Médiá za rozmanitosť“ organizovaného Európskou komisiou. Na seminári sa budú prezentovať výsledky celoeurópskej štúdie o osvedčených postupoch v súvislosti s médiami pri boji proti diskriminácii a podpore rozmanitosti. Zúčastní sa ho viac ako 80 odborníkov v oblasti médií, orgánov pre rovnosť a mimovládnych organizácií z celej Európy. Program novinárskych cien je jednou z mnohých informačných aktivít v rámci informačnej kampane EÚ „Za rozmanitosť. Proti diskriminácii.“ Partnermi tohto udeľovania cien sú Európska mládežnícka tlač a Asociácia európskych novinárov. Víťazné príspevky v programe novinárskych cien boli vybrané z viac ako 545 článkov zo všetkých 27 členských štátov predložených od 1. januára do 31. októbra 2008. Členovia poroty zdôraznili vysokú kvalitu predkladaných článkov. Každý zo štyroch európskych víťazov získa grant na výskumný pobyt do jednej z krajín EÚ podľa vlastného výberu. Pozri tiež MEMO/09/51 Ďalšie informácie Novinárska cena 2008 http://journalistaward.stop-discrimination.infoKampaň "Za rozmanitosť. Proti diskriminácii.": http://www.stop-discrimination.info/2793.0.html Štúdia Médiá za rozmanitosť http://www.media4diversity.eu/