IP/09/371 Brüsszel, 2009. március 10A Bizottság jelentése a világszintű kábítószer-problémáról – Mi történt az elmúlt tíz évben?A mai napon az Európai Bizottság jelentést adott ki, amely a világ illegális kábítószer-piacát vizsgálja 1998-tól kezdődően. A jelentés szerint az elmúlt évtizedben a kábítószerrel foglalkozó szakpolitikák terén világszerte fejlődés mutatkozik, különösen nemzeti szinten, mivel egyre inkább igyekeztek segítséget nyújtani a kábítószer-fogyasztóknak, és szigorúbb politikát léptettek érvénybe a kábítószer-kereskedőkkel szemben. De milyen gyakorlati eredményeket hozott mindez? A jelentés alapját képező tanulmány nem talált arra utaló bizonyítékot, hogy a globális kábítószer-probléma enyhült volna 1998 és 2007 között. Általánosságban a helyzet néhány gazdagabb országban valamelyest javult, más országokban romlott, ezen belül pedig bizonyos országokban gyorsan és számottevően súlyosbodott. Ez utóbbi csoportban több nagy fejlődő vagy átalakulóban lévő ország található. Másként fogalmazva a kábítószer-probléma az 1998-as állapothoz képest nagyjából azonos szintű: sőt, a helyzet még összetettebbé vált. A kábítószerek ára a legtöbb nyugati országban 10–30 %-ot esett vissza, annak ellenére, hogy e piacok némelyikén szigorúbb ítéletekkel sújtják a kábítószer-kereskedőket pl. a kokain és a heroin esetében. Ugyanakkor semmi sem bizonyítja, hogy nehezebb lenne kábítószerhez jutni. A kannabisz fogyasztása sok nyugati országban a fiatalok életének „elfogadott” részévé vált; az 1980 után születettek mintegy 50 %-a legalábbis kipróbálta már. Többségük ugyanakkor a felnőtté válás kezdeti szakaszán túllépve nem használja már a szert. A tanulmány azt is megállapította, hogy a kábítószer-termelés elleni szakpolitikák képesek befolyást gyakorolni arra, hol folyik kábítószer-termelés. Például a elmúlt évtized során a kokain-termelés egy része Peruból és Bolíviából Kolumbiába helyeződött át. A jelentést az Egyesült Nemzetek Kábítószerügyi Bizottságának éves ülésének részeként ezen a héten Bécsben megrendezésre kerülő magas szintű találkozóval egy időben teszik közzé. A világ miniszterei ezzel lezárják azt a mérlegelési időszakot, amelyet az ENSZ Közgyűlése a világszintű kábítószer-problémával kapcsolatban elfogadott politikai nyilatkozat végrehajtásának értékelésére vonatkozóan határozott meg a kábítószerekről szóló 1998-as 20. rendkívüli ülésszakán. (Az 1998-as nyilatkozat célja az volt, hogy a nemzetközi együttműködés, valamint a kábítószer-kínálat és a kábítószer-kereslet csökkentésére irányuló intézkedések révén 2008-ig világszinten jelentősen enyhítse az illegális kábítószerek problémáját.) Az említett értékelés alapján ezen a héten új, a 2009 és 2019 közötti időszakra vonatkozó politikai nyilatkozat elfogadása van napirenden. Jacques Barrot alelnök, a szabadságért, a jog érvényesüléséért és a biztonságért felelős biztos kijelentette: „A héten megrendezésre kerülő bécsi találkozón nem érhetjük be annyival, hogy számszerűsített célkitűzéseket határozunk meg. Eljött az ideje annak, hogy a tényekre alapozva igyekezzünk megoldásokat keresni a globális kábítószer-problémára.” A tanulmány reális becsléseket kíván tenni az illegális kábítószer-piac éves jövedelmekben kifejezett teljes méretére vonatkozóan. Az eredmény arról tanúskodik, hogy nagyon nehéz ilyen átfogó becsléseket tenni, főként azért, mert a világ jelentős részén nem állnak rendelkezésre kábítószer-termeléssel, -fogyasztással és –kereskedelemmel kapcsolatos adatok. Ennek ellenére a tanulmány kialakított becsléseket, többek között a kannabisz, a kokain és a heroin nyugat-európai, amerikai és óceániai piacairól. A legmegbízhatóbb (2005-ös) becslés szerint a felsorolt három régióban a kannabiszból származó összjövedelem közel 70 milliárd euró, amely az ENSZ Kábítószer- és Bűnügyi Hivatala által becsült kb. 125 milliárd euró mintegy felét teszi ki. Fontos megállapítás, hogy az egészségkárosodás mérséklésére irányuló politikák – bár egyes országokban még mindig vitatottak – egyre több országban nyernek teret, ahol ezeket a kábítószerrel kapcsolatos betegségek, társadalmi zavarok és halálesetek csökkentésének hatékony eszközeként tartják számon. A jelentés az illegális kábítószerek globális piacát jellemző gazdasági alaptényezőket is megvilágítja, becsléseket állapítva meg az előállítási költségekről, valamint az előállítás kezdetétől a fogyasztónak történő értékesítésig a kereskedelmi lánc során ehhez hozzáadódó értékekről. Elemzi a jövedelem megoszlását a kábítószer-kereskedelemben részt vevők között, és meglepően hétköznapi képet tár fel, mely szerint ebből csak egy viszonylag szűk kisebbségnek származik jelentős bevétele. Végül a tanulmány egyik alapvető eredménye, hogy feltárja a világszintű kábítószer-problémára vonatkozó adatok és információk gyűjtésére szolgáló nemzetközi rendszer hiányosságait. Míg a Kábítószerek és a Kábítószer-függőség Európai Megfigyelőközpontján keresztül (KKEM) az Unió komoly összegekkel igyekezett továbbfejleszteni a kábítószerhelyzet figyelemmel kísérését szolgáló tevékenységeket, világszinten reálisan nem érhetőek el hasonló információs mechanizmusok. A tanulmányról készült jelentést a Kábítószerügyi Bizottság magas szintű találkozója résztvevőinek rendelkezésére fogják bocsátani, és Lars-Erik Lundin (az Európai Unió bécsi kirendeltségének vezetője) valamint Carel Edwards (A Jogérvényesülés, Szabadság és Biztonság Főigazgatósága kábítószer-ellenes csoportjának vezetője) ismerteti az Európai Unió bécsi kirendeltségén március 10-én, kedden délután 2 órakor megrendezendő sajtókonferencia keretében. A kirendeltség pontos címe:, Argentinierstrasse 26., A-1040 Bécs. Az épület a Taubstummengasse sarkán található (az U1-es metróvonalon a Taugstummengasse megállónál), a sajtókonferencia helyszíne a magasföldszinti előadóterem. Kapcsolattartó: Anne-Marie Huber +43 1 51618329 vagy + 43 699 1966579. A jelentés a következő honlapon érhető el: http://ec.europa.eu/justice_home/doc_centre/drugs/doc_drugs_intro_en.htm